Primary Akaa Nulaa 12 Member Innah Gondi Dheyn Nimmi Nimmun Dhamahattaanan - Maumoon - Vaguthu\n7 މަސް ކުރިން ( ޑިސެމްބަރު 27, 2018 )\nޕީޕީއެމުން ވަކިކުރުމުން މަޖިލީހުގެ ގޮނޑި ގެއްލުނު ކަމަށް ކަނޑައެޅި 12 މެމްބަރުންނަށް އަންނަ އަހަރު ބާއްވާ މަޖިލިސް އިންތިޚާބުގައި ޕްރައިމަރީއަކާ ނުލައި ޓިކެޓު ދޭން ވައުދުވި ގޮތުގައި ދެމި ހުންނަވާނެ ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nރައްޔިތުންގެ މަޖިލީހުގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅި 12 މެމްބަރުންނަކީ ދަނގެތީ ދާއިރާގެ އިލްހާމް އަހްމަދާއި މައްޗަންގޮޅީ ދެކުނު ދާއިރާގެ އަބްދުﷲ ސިނާނާއި ދިއްދޫ ދާއިރާގެ އަބްދުއްލަތީފް މުހައްމަދާއި ހަނިމާދޫ ދާއިރާގެ ހުސައިން ޝަހުދީ އާއި އިހަވަންދޫ ދާއިރާގެ މުހައްމަދު އަބްދުﷲ (މުހައްމާ) އާއި ތިނަދޫ އުތުރު ދާއިރާގެ ސައުދުﷲ ހިލްމީ އާއި ތިނަދޫ ދެކުނު ދާއިރާގެ އަބްދުﷲ އަހްމަދާއި ތިމަރަފުށީ ދާއިރާގެ މުހައްމަދު މުސްތޮފާ އާއި ފުވައްމުލަކު އުތުރު ދާއިރާގެ އަލީ ޝާހުގެ އިތުރުން ތުލުސްދޫ ދާއިރާގެ މުހައްމަދު ވަހީދު ( ލޯޔަރު ވައްޑެ) އާއި ވިލިނގިލީ ދާއިރާގެ ސައުދު ހުސައިންގެ އިތުރުން މަޑުއްވަރީ ދާއިރާގެ މުހައްމަދު އަމީތެވެ.\nމައުމޫން މިއަދު ކުރެއްވި ޓްވީޓެއްގައި ވިދާޅުވީ އެ 12 މެމްބަރުންނަކީ ކުރީ ސަރުކާރުގެ އަނިޔާވެރިކަން ނިންމުމަށް ބުރަ މަސައްކަތްތަކެއް ކުރެއްވި މެމްބަރުން ކަމަށާއި، އެ މެމްބަރުންނަށް ޕްރައިމަރީއަކާ ނުލާ މަޖިލިސް ޓިކެޓް ދޭން ނިންމި ނިންމުން ދަމަހައްޓާނެ ކަމަށެވެ.\nKuree sarukaaruge aniyaaverikan huttuvumakah genaumashaa, islaahah masakkaiy kuraane coalition sarukaareh qaaim kurumah takaa 12 membarun kurevvi bura masakkathaa vevadaigennevi qurbaanee thakuge agu vazankoh, 1/2\n— Maumoon Abdul Gayoom (@maumoonagayoom) December 27, 2018\nPrimary aka nulaie12 membarun 2019 ge majilis inthikhaabah kumathi levvumuge furusath eruvumah kurin vau’dhuvi gothuge matheegai iraadha kurevviyyaa alhugan’du dhemihunnaane vaahaka dhannavan. Maaiy Allah ebeyfulhunnah nasru dhevvaashi. Aameen. 2/2\nސަރުކާރުގެ ކޯލިޝަނުން ކުރިއަށް އޮތް މަޖިލީސް އިންތިހާބަށް ގޮނޑިތައް ބެހުމަށް މަޝްވާރަތައް ކުރި ނަމަވެސް، އަދިވެސް ވަނީ ވަކި ގޮތެއް ނުނިމިއެވެ. އެމްޑީޕީން ހުރިހާ ގޮނޑިއަކަށް ވާދަކުރާނެކަން އިއުލާން ކޮށްފައިވާ އިރު، ޖޭޕީންވެސް ވަނީ ހިޔާލު ތަފާތުވެ، ހުރިހާ ގޮނޑިއަކަށް ނުކުންނާނެ ކަމުގެ އިޝާރާތެއް ދީފައެވެ.\nމަޝްވަރާތަކަށް ހައްލެއް ނުލިބެނީސް، މިވަގުތު މައުމޫން ހުންނެވީ ރާއްޖެއިން ބޭރުގައެވެ.\nޑިސެމްބަރު 27, 2018 20:24\nމުސްކުޅިވެ ގާބާރު ދެރަވެ ހިރެވެސްނުލެވޭ ހާލު މީހާ ތިއުޅެނީ ގޮނޑި ބަހާ ގޮނޑި އެތުރުމުގެ މަސަކަތުގަ.ދެންޖެހޭނީ ގޮނޑީގަ އޮންނަން.\nޑިސެމްބަރު 27, 2018 20:44\nމަޣުމޫނު ކަލެޔާ ނަށްރީނާޔާ2މީހުންނަޣް ގޮޑިދެވޭތަ ޣަހަރުމެން މިފަހަރު ކަލޭބުނިމީހަކަޣް ވޯޓެނުދޭނަން


ރައީސް ނަޝީދު މާދަމާ ހެނދުނު މާލެ ވަޑައިގަންނަވާނެ – Maldivian Democratic Party\nރައީސް ނަޝީދު މާދަމާ ހެނދުނު މާލެ ވަޑައިގަންނަވާނެ\nރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙަންމަދު ނަޝީދު އެމެރިކާއަށް ކުރެއްވި ދަތުރުފުޅު ނިންމަވާލެއްވުމަށްފަހު މާދަމާ ހެނދުނު މާލެވަޑައިގަންނަވާނެއެވެ.\nރައީސް ނަޝީދު ތިމާވެށީގެ ދާއިރާއިން ކުރައްވާފައިވާ މަސައްކަތްތަކާއި ބެހޭ ގޮތުން ތައްޔާރުކޮށްފައިވާ ފިލްމު، އެމެރިކާގައި ޕްރިމިއަރ ކުރުމުގެ ހަފްލާއަށް އެމަނިކުފާނު ކުރެއްވި މި ދަތުރުފުޅުގައި ރައީސް ނަޝީދުގެ އެމެރިކާ ދަތުރުފުޅުގައި އެގައުމުގެ ނަންކިޔާލެވޭ އެތައް ނޫސްމަޖައްލާއަކަށް ބަސްދީގަތުންތައް ދެއްވައި، ރޭޑިއޯއާއި ޓީވީގެ އެތަކެއް މަޝްހޫރު ޕްރޮގްރާމްތަކުގައި ބައިވެރިވެވަޑައިގެންނެވި އެވެ.\nރައީސް ނަޝީދުގެ ޝަޚުޞީ ގާބިލްކަމާ، އެމަނިފާނުގެ ތަބަޢީ ޚުލްގުފުޅުގެ އެންމެހާ މަސްދަރުތައް ހާމަވެގެންދިޔަ ފިލްމު ”ދިއައިލެންޑް ޕްރެޒިޑެންޓް” އަށް ގިނަ ޢަދަދެއްގެ މަތީފަންތީގެ އެވޯޑްތައް ވަނީ ލިބިފައެވެ. ފިލްމުގައި ރައީސް ނަޝީދުގެ ނަޒަރުން އެންމެ އިސްކަމެއް ދެއްވީ ތިމާވެއްޓާ މޫސުމަށް އަންނަ ބަދަލުތަކަށެވެ. އެއާއެކު ސައްތަ އިން ސައްތަ މުސްލިމް ދިވެހިރާއްޖޭގެ ޑިމޮކްރަސީ އިއާދަ ކުރުމަށްޓަކާ މިހާރު އެންމެ މުހިންމީ އަވަސް އިންތިޚާބެއް ކަމުގައި ފިލްމު ޕްރީމިއަރ ކުރި ހަފްލާގައި ފާހަގަ ކުރެވުނެވެ. އަދި ރާއްޖޭގެ ކަންކަމާ މެދު ދުނިޔޭގެ ނަޒަރު ހުއްޓިފައިވާ ކަން ވަރަށް ސީދާ ގޮތުގައި ހާމަކުރެވުނެވެ.\nރައީސް ނަޝީދުގެ އެމެރިކާ ގެ ޒިޔާރަތާބެހޭގޮތުން އިތުރު މައުލޫމާތު އެމަނިކުފާނުގެ ދަތުރުފުޅު ނިންމަވާލެއްވުމަށްފަހު އެނބުރި ވަޑައިން މާދަމާ ހެނދުނު 8.30 ގައި އިބްރާހީމް ނާސިރު އިންޓަރނޭޝަނަލް އެއަރޕޯޓްގެ ވީވީއައިޕީ ލައުންޖުގެ ބޭރުގައި ބާއްވާ ނޫސް ކޮންފަރެންސްގައިޢާންމުކޮށް ހާމަކޮށްދެއްވާނެ އެވެ.


Irumathee Ghoutage Emme Bodu Avah Syria Sifain Hifaifi\nއިރުމަތީ ޣޫތާގެ އެންމެ ބޮޑު އަވަށް ސީރިއާ ސިފައިން ހިފައިފި\nޣޫތާ ސިފައިން ދަނީ ވަރުގަދަ ހަމަލާތަކެއް ދެމުން---ފޮޓޯ:އޭއެފްޕީ\nދުނިޔެ | މެދުއިރުމަތި | 11 މާޗް 2018 |0ކޮމެންޓް\nއިރުމަތީ ޣޫތާގެ އެންމެ ބޮޑު އަވަށް މެސްރަބާ ސީރިއާ ސިފައިންގެ ބާރުގެ ދަށަށް ގެންގޮސްފިއެވެ.\nސީރިއަން އޮބްޒަވޭޓަރީ ފޯ ހިއުމަން ރިސޯސަސްއިން ހޮނިހިރު ދުވަހު ބުނެފައިވާ ގޮތުގައި އަސްކަރިއްޔާއިން މިހާރު ދަނީ މެސްރަބާގެ ކައިރީގައި ހުރި ދަނޑުބިންތަކާ ދިމާލަށް ކުރިއަށް ޖެހެމުންނެވެ.\nސީރިއާގެ ގައުމީ ޓީވީން ބުނެފައިވާ ގޮތުގައި ޣޫތާގެ މެދުތެރޭގައި އަސްކަރިއްޔާއިން ދަނީ ވަރުގަދައަށް ހަރަކާތްތެރިވަމުންނެވެ.\nޣޫތާގައި ސީރިއާ ސަރުޔކާރުން މިހާރު ހިންގަމުންދާ އޮޕަރޭޝަންގައި މިހާތަނަށް 1002 މީހަކުވަނީ މަރުވެފައެވެ. ސީރިއަން އޮބްޒަވޭޓަރީ ފޯ ހިއުމަން ރިސޯސަސްއިން ރިޕޯޓު ކުރާ ގޮތުގައި އޭގެތެރޭގައި 215 ކުޑަކުދިންނާއި 145 އަންހެނަކު ހިމެނެއެވެ.\nޣޫތާގައި ދެމުންދާ ހަމަލާތައް ހުއްޓާ ނުލާނެ ކަމަށް ސީރިއާގެ ރައީސް ބައްޝާރުލް އައްސަދުވަނީ ވިދާޅުވެފައެވެ.\nހަނގުރާމައިގައި ޒަހަމްވެ ފައި ބުރިކޮށްލަން ޖެހުނު 8 އަހަރުގެ މާޔާގެ ވާހަކަ\nދިމިޝްގު އެއާޕޯޓަށް އިޒްރާއީލުން މިސައިލު ހަމަލާއެއް ދީފި\nސީރިއާއަށް ދާން އުޅުނު މީހަކު ހައްޔަރުކޮށްފި\nއެއާ ޑިފެންސް ސިސްޓަމް ބޭނުންކޮށްފި ނަމަ ހަމަލާ ދޭނެ ކަމުގެ އިންޒާރުދީފި


Raajje aai Japan ge gulhunthah varugadha kurumah mashvaraa kohfi\nފޮރިން މިނިސްޓަރު ޝާހިދު (ކ-2)، ޖަޕާނުގެ ފޮރިން މިނިސްޓަރު ޓާރޯ (ވ-2).-- ފޮޓޯ: ފޮރިން މިނިސްޓްރީ\n20 ޑިސެންބަރ 20182ކޮމެންޓް\nރާއްޖެ އާއި ޖަޕާނުގެ ގުޅުންތައް ވަރުގަދަ ކުރުމަށް މަޝްވަރާ ކޮށްފި\nރާއްޖެ އާއި ޖަޕާނުގެ ގުޅުންތައް ވަރުގަދަ ކުރުމަށް ދެ ގައުމުގެ ފޮރިން މިނިސްޓަރުން މިއަދު މަޝްވަރާ ކުރައްވައިފި އެވެ.\nރައީސް މުހައްމަދު ސޯލިހު މި މަހުގެ 16-18 އަށް އިންޑިއާ އަށް ކުރެއްވި ދަތުރުފުޅަށް ފަހު، ފޮރިން މިނިސްޓަރު އަބްދުﷲ ޝާހިދު ވަނީ ޖަޕާނަށް ވަޑައިގެންފަ އެވެ. ފޮރިން މިނިސްޓްރީން ބުނީ މިއަދު ޝާހިދު، ޖަޕާނުގެ ފޮރިން މިނިސްޓަރު ޓާރޯ ކޯނޯ އާ ބައްދަލު ކުރެއްވި ކަމަށެވެ.\nފޮރިން މިނިސްޓަރުންގެ ބައްދަލުވުމުގައި ރާއްޖޭގެ އިގްތިސާދީ އަދި އިޖްތިމާއީ ތަރައްގީ އާއި ކުރިއެރުންތަކާ ގުޅޭގޮތުން މަޝްވަރާ ކުރެއްވި ކަމަށް ފޮރިން މިނިސްޓްރީން ބުނެ އެވެ. އެގޮތުން މަސްވެރިކަމާއި، ފަތުރުވެރިކަމުގެ އިތުރުން ތިމާވެށީގެ ގޮތުން ދެ ގައުމުގެ ގުޅުންތައް ވަރުގަދަ ކުރުމަށް މަޝްވަރާ ކުރި ކަމަށް ފޮރިން މިނިސްޓްރީން ބުނެ އެވެ.\nޝާހިދުގެ އަރިހުގައި، ފިނޭންސް މިނިސްޓަރު އިބްރާހިމް އަމީރު އާއި އިކޮނޮމިކް މިނިސްޓަރު ފައްޔާޒު އިސްމާއީލް ވެސް ވަނީ ޖަޕާނަށް ވަޑައިގެންފަ އެވެ.\nމިނިސްޓަރު ޝާހިދު ޖަޕާނުގެ އެންވަޔަރަމަންޓް މިނިސްޓަރު ޔޮޝިއާކީ ހަރަޑާ އާ ވެސް ވަނީ ބައްދަލު ކުރައްވާފަ އެވެ. އަދި ތިމާވެށީގެ ދާއިރާ އިން އިތުރު އެހީތައް ރާއްޖެ އަށް ހޯދުމަށް އެ ބައްދަލުވުމުގައި މަޝްވަރާ ކުރެއްވި ކަމަށް ފޮރިން މިނިސްޓްރީން ބުނެ އެވެ.\nއެގޮތުން ގޮނޑުދޮށް ހިމާޔަތް ކުރުމާއި، މޫސުމަށް އަންނަ ނޭދެވޭ ބަދަލުތަކުން ރައްކާތެރިވުމާއި، ބޯފެނުގެ ނިޒާމުގެ އިތުރުން ނަރުދަމާގެ ނިޒާމުގެ ޕްރޮޖެކްޓްތައް ރާއްޖޭގައި ފެށުމާ ގުޅޭގޮތުން އެ ބައްދަލުވުމުގައި މަޝްވަރާ ކުރި އެވެ.\nޖަޕާން އަބްދުﷲ ޝާހިދު ފޮރިން މިނިސްޓްރީ\nޖަޕާނުން ހެނދުނުގެ ނާސްތާއައް ދޮންކެޔޮ އެހީ ހޯއްދަވަންތޯ ވަޑައިގަތީ.. ރާވާފަ އޮތް ޑެވެލޮޕްމެންޓު ޕޮރޮޕޯސަލެއްވެސް ނެތް ވިއްޔާ..\nމިއޮތީ އެއްކަލަ ދަރަނި ނަގައިގެން ދަރަނިވެރިނުވާ އަރަނިވާ ގުރޫޕު ދޯ..


Prerna ge firimeeha geveshi aniyaa kuraa massala poilhah | Mihaaru\n13 އޯގަސްޓް 2019 - 20:392comments\nސްޓާ ޕްލަސްގެ ކުރީގެ ސިލްސިލާ "ކަސޯޓީ ޒިންދަގީ ކީ" ގައި ޕްރޭނާގެ ރޯލް ކުޅެގެން މަޝްހޫރުވި ބަތަލާ ޝްވޭތާ ތިވާރީގެ ދެވަނަ ކައިވެނި ވެސް ރޫޅުމަކާ ދިމާއަށް މިސްރާބު ޖަހާފައިވާ ކަމަށް މީޑިއާތަކުން ބުނެފި އެވެ.\nޝްވޭތާ އާއި އަބިނާވް ކޯލީގެ ދޭތެރޭގައި މައްސަލަތައް ޖެހި، ދެ މީހުންގެ ގުޅުން ގޯސްވެފައިވާ ވާހަކަ މީޑިއާތަކުން ރިޕޯޓް ކުރާތާ ވެސް މިހާރު އަހަރެއްހާ ދުވަސްޖެ އެވެ. އެ ދެ މީހުން ކައިވެނިކުރީ 2013 ގަ އެވެ. އަދި ކައިވެންޏަށް ދަރިއަކު ވެސް ލިބިފައިވެ އެވެ.\nޕްރޭނާގެ އަލަތު ކައިވެންޏަށް ލިބިފައިވާ އަންހެން ދަރިފުޅު ޕަލަކް ޗައުދަރީ އަށް މިހާރު 19 އަހަރެވެ.\nމީޑިއާތަކުން ބުނި ގޮތުގައި ޕްރޭނާ އާއި ދަރިފުޅަށް އަބިނާވް ގެވެށި އަނިޔާކުރާތާ ވެސް މިހާރު ދުވަސްތަކެއްވެއްޖެ އެވެ. އަދި މަސްތުވެގެން ހުރެ ބޭއަދަބީ މަންޒަރުތައް ހިމެނޭ ފޮޓޯތައް ޕަލަކްގެ ފޯނަށް ފޮނުވައި، ޕަލަކްއާ ބެހޭ ގޮތުން ހުތުރު ވާހަކަތައް ދައްކައި، އެ ބާވަތުގެ މެސެޖް ވެސް ފޮނުވާ ކަމަށްވެ އެވެ.\nމި މައްސަލާގައި އަބިނާވްގެ މައްސަލަ މިދިޔަ އާދީއްތަ ދުވަހު ޕްރޭނާ ފުލުހުންނަށް ވެސް ރިޕޯޓްކޮށްފައިވާ ކަމަށް މީޑިއާތަކުން ބުންޏެވެ. އަދި އެކަމާ ގުޅިގެން އަބިނާވް ފުލުހުންގެ އިދާރާ އަށް ހާޒިރުކޮށް، ބަޔާން ނަގައި މައްސަލަ ތަހުގީގު ކުރަމުން އަންނަ ކަމަށް މީޑިއާތަކުން ބުންޏެވެ.\nއެކަމަކު މިކަމާ ބެހޭ ގޮތުން ޕްރޭނާ މިހާތަނަށް އެއްވެސް ވާހަކައެއް މީޑިއާތަކާ ހިއްސާއެއް ނުކުރެ އެވެ.\nޕްރޭނާ އާއި ކުރީގެ އެކްޓަރު ރާޖާ ޗައުދަރީ 1998 ގައި ކުރި ކައިވެނި ރޫޅުނީ 2007 ގަ އެވެ. އޭނާ އާއި އަބިނާވްގެ ކައިވެނި ރޫޅުމުގެ ފުރުސަތު ބޮޑުވެފައިވާ އިރު އެ ކައިވެންޏަށް ލިބުނު ފިރިހެން ދަރިފުޅު ރެޔަންޝް ކޯލީގެ އުމުރުން މިހާރު ދެ އަހަރެވެ.\nއިތުރު ލިޔުންތައް ބޮލީވުޑް ބޮލީވުޑް ކައިވެނި ގެވެށި އަނިޔާ ޓީވީ ސިލްސިލާ\nބަތަލާ އަންކިތާ އަންނަ އަހަރު ކައިވެނި ކުރަނީ


Igthisaadhee badhalu thakah dhuniyeyge maalee idhaaraa thakun thaaeedhu kurey: Minister\nއިގްތިސާދީ ބަދަލުތަކަށް ދުނިޔޭގެ މާލީ އިދާރާތަކުން ތާއީދު ކުރޭ: މިނިސްޓަރު\nރައީސްގެ އިގްތިސާދީ ވިޝަންއަށް ތައުރީފް ކުރި\nއެސްއެމްއީގެ ތަރައްގީއަށް ކުރާކަންކަން ފާހަގަ ކުރޭ\nވަޒީފާތައް އިތުރުކުރަން އެޅި ފިޔަވަޅުތަކަށް ތާއީދު ކުރޭ\nއިންވެސްޓް މޯލްޑިވްސް ގައިޑް ރައީސް ނެރުއްވައި ދެއްވަނީ. -- ފޮޓޯ: ރައީސް އޮފީސް\nމި ސަރުކާރުން ގެންގުޅޭ އިގްތިސާދީ ސިޔާސަތުތަކަށް ބައިނަލްއަގުވާމީ މާލީ އިދާރާތަކުން ތާއީދު ކުރާ ކަމަށް އިކޮނޮމިކް މިނިސްޓަރު މުހައްމަދު ސައީދު މިއަދު ވިދާޅުވެއްޖެ އެވެ.\nއާ އަހަރާ އެކު ރާއްޖޭގެ އިގްތިސާދު ރިވިއު ކުރުމަށް މިހާރު ޒިޔާރަތް ކުރަމުން އަންނަ އިންޓަނޭޝަނަލް މަނިޓަރީ ފަންޑް (އައިއެމްއެފް)ގެ ވަފުދާ އެކު މިނިސްޓަރު ބޭއްވި ބައްދަލު ކުރެއްވުމާ ގުޅޭ ގޮތުން "އަވަސް"އާ މިއަދު ވާހަކަފުޅު ދައްކަވަމުން ވިދާޅުވީ، ރާއްޖެއަށް ގިނަ އިންވެސްޓަރުންތަކެއް ގެނައުމަށް ސަރުކާރުން ގެންގުޅޭ މައިގަނޑު ސިޔާސަތުތަކަށް އެ ޖަމާއަތުގެ ތާއީދު ކުރާކަން ހާމަ ކުރެއްވި ކަމަށެވެ. އަދި މީގެ އިތުރަށް ކުދި އަދި މެދު ފަންތީގެ ވިޔަފާރިތަށް ކުރިއެރުވުމަށް ސަރުކާރުން ގެންގުޅޭ ސިޔާސަތުތައް ވަރަށް ބޮޑަށް ރަނގަޅުކަން އެބޭފުޅުން ހާމަ ކުރެއްވި ކަމަށް ވެސް މިނިސްޓަރު ވިދާޅުވި އެވެ. ޖުމްލަކޮށް ރާއްޖޭގެ އިގްތިސާދު ކުރިއަރުވަން އަޅަމުން އަންނަ ފިޔަވަޅުތައް ރަނގަޅުކަން ފާހަގަ ކުރެއްވި ކަމަށް ވެސް ވިދާޅުވި އެވެ.\n"ކުދި އަދި މެދު ފަންތީގެ ވިޔަފާރިތައް ކުރިއަރުވަން މީގެ ކުރިން ދުވަހަކު ވެސް ނުދޭ ފުރުސަތުތައް އަޅުގަނޑުމެން ދެމުން އެބަ އަންނަން. އެފަދަ ވިޔަފާރިތަކަށް ފައިސާ ލިބޭނެ ފުރުސަތުތައް ވެސް މީގެ ކުރިން ރާއްޖޭގެ ނެތް ވަރަށް އަޅުގަނޑުމެން ފުޅާކުރަމުން އަންނަކަން އެބޭފުޅުން ފާހަގަ ކުރައްވާ. ޖުމްލަ ގޮތެއްގައި އަޅުގަނޑުމެންނަށް ހާމަވެގެން މި އަންނަނީ ރައީސް ޔާމީންގެ ސިޔާސަތުތަކަށް ދުނިޔޭގެ މާލީ އިދާރާތަކުގެ ތާއީދު އޮތްކަން. އެބޭފުޅުންގެ ތައުރީފް މި ކަންކަމަށް އޮތްކަން،" މިނިސްޓަރު ވިދާޅުވި އެވެ.\nއައިއެމްއެފްގެ ބޭފުޅުންނާ އެކު މިނިސްޓަރު ސައީދު މިއަދު ބައްދަލު ކުރައްވަނީ. -- ފޮޓޯ: އިކޮނޮމިކް މިނިސްޓްރީ\nސައީދު ވިދާޅުވީ އިގްތިސާދީ ގޮތުން ރައީސް ޔާމީން ގެންގުޅުއްވާ ވިޝަން އެބޭފުޅުންނާ ވަރަށް ތަފްސީލް ކޮށް ހިއްސާ ކުރެއްވި ކަމަށެވެ. އަދި ދިވެހިން ވަޒީފާތަކުގައި ގެންގުޅެން ސަރުކާރުން އަޅާ ފިޔަވަޅުތަކާއި އެކަމަށް ކުރާ މަސައްކަތްތައް އެބޭފުޅުން ޕޮޒިޓިވް ކަމެއްގެ ގޮތުގައި ފާހަގަ ކުރެއްވި ކަމަށް ވެސް މިނިސްޓަރު ވިދާޅުވި އެވެ. އެފަދަ ފިޔަވަޅުތަކުގެ ސަބަބުން އިގްތިސާދަށް އަންނަމުންދާ ހެޔޮ އަސަރުތައް އައިއެމްއެފް އަށް ބަޔާންކޮށްދިން ކަމަށް ވެސް ވިދާޅުވި އެވެ. މިނިސްޓަރު ވިދާޅުވި ގޮތުގައި ޖުމްލަކޮށް މުޅި އިގްތިސާދާ ބެހޭ ގޮތުން އައިއެމްއެފް އިން އޮޅުން ފިލުއްވަން ބޭނުންވި މައުލޫމާތުތަކުގެ ތަފްސީލް ދެއްވި އެވެ. އަދި އިގްތިސާދީ ހަރުދަނާ ކުރަން ކުރިއަށް އޮތްތަނުގައި އަޅަމުން ގެންދާނެ ފިޔަވަޅުތަކުގެ މައުލޫމާތު ހިއްސާ ކުރެއްވި ކަމަށް ވެސް ވިދާޅުވި އެވެ.\n"ވަރަށް ފުޅާދާއިރާއެއްގައި އިގްތިސާދާ ގުޅޭ ގޮތުން އަޅުގަނޑުމެން އެބޭފުޅުން އެދުނު މައުލޫމާތުތައް ދީ އެކި ކަންކަމުގައި ހިޔާލު ބަދަލު ކުރެވުނު،"މިނިސްޓަރު ވިދާޅުވި އެވެ.\nވޯލްޑް ބޭންކާއި އައިއެމްއެފް އިން އަހަރަކު ދެ ފަހަރު ރާއްޖޭގެ އިގްތިސާދު ރިވިއުކޮށް އެކި ކަންކަމުގައި ރާއްޖެއަށް ލަފާތައްދެ އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް މުހައްމަދު ސައީދު


STELCO in karantu bill komme mahaku evvaru kureveyne goi hadhaifi | MBS NEWS\nއީކުއަލް ޕޭމަންޓް ޕްލޭނާ ބެހޭ ގޮތުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ މިއަދު ނޫސްވެރިންނާ ވާހަކަދައްކަވަނީ. ފޮޓޯ: ސްޓެލްކޯ\nސްޓެލްކޯއިން ކަރަންޓު ބިލް ކޮންމެ މަހަކު އެއްވަރު ކުރެވޭނެ ގޮތް ހަދައިފި\n16 February 2021, 14:57\nމާލެ ސަރަހައްދަށް ކަރަންޓުގެ ހިދުމަތްދޭ ކުންފުނިން ބުނީ އީކުއަލް ޕޭމަންޓް ޕްލޭންގެ ސަބަބުން މިޕްލޭންގައި ބައިވެރިވާ ކަސްޓަމަރުން ކޮންމެ މަހަކުވެސް ކަރަންޓު ބިލަށް ދައްކަން ޖެހޭނީ ދެފަރާތުން އެއްބަސްވާ އެގޭބިސީއެއްގެ ކަރަންޓު ޔޫސޭޖް ނުވަތަ ކަރަންޓު ބޭނުންކުރާ މިންވަރުގެ އެވްރެޖް އަދަދު ކަމަށެވެ. އެގޮތުން ކަރަންޓު ބިލު ބޮޑުވާ މަސްމަހުގައި ވެސް ދައްކަން ޖެހޭނެ މިންވަރު ދުރާލާ ކަސްޓަމަރުންނަށް އެނގިގެންދާނެ ކަމަށާއި އޭގެ ސަބަބުން ދިރިއުޅުމުގެ ކަންކަމަށް ބަޖެޓްކުރުމުގައި ރައްޔިތުންނަށް ފަސޭހަވާނެ ކަމަށް ސްޓެލްކޯއިން ބުންޏެވެ.\nއީކުއަލް ޕޭމަންޓް ޕްލޭން އިފްތިތާހުކުރަން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ މިއީ ރައްޔިތުންގެ ފަރާތުން ލިބެމުންދިޔަ ޚިޔާލުތަކަށް ބެލުމަށްފަހު ތައްޔާރުކުރި ޕްލޭނެއް ކަމަށެވެ. އަދި ރާއްޖޭގައި މިފަދަ ޚިދުމަތެއް ޔޫޓިލިޓީ ކުންފުންޏަކުން މީގެކުރިން ދީފައި ނުވި ނަމަވެސް މިއީ ދުނިޔޭގެ ގިނަ ގައުމުތަކުގައި ދެމުން އަންނަ ޚިދުމަތެއް ކަމަށް މުޣުނީ ވިދާޅުވި އެވެ.\nއީކުއަލް ޕޭމަންޓް ޕްލޭނާ ބެހޭ ގޮތުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ އަދި އެ ކުންފުނީގެ އިސްވެރިން މިއަދު ނޫސްވެރިންނާ ވާހަކަދައްކަވަނީ. ފޮޓޯ: ސްޓެލްކޯ\n"ވޭތުވެދިޔަ ދެ އަހަރު ކަސްޓަމަރުންގެ ފަރާތުން ލިބުނު ފީޑްބެކަށް ބެލުމަށްފަހު އަޅުގަނޑުމެން މިޕްލޭން އެކުލަވާލީ. މިއާއެކު ހޫނުމޫސުމުގައި ޢާއްމުކޮށް ބިލް ބޮޑުވެގެންދާ މަސްމަހު ވެސް ދައްކަން ޖެހޭނީ އެހެން މަސްމަހު ވެސް ދައްކާ ވަރަށް. މީގެ ސަބަބުން ބަޖެޓް ދިރިއުޅުމުގެ އުޅުމަށް ވަރަށްބޮޑަށް ފަސޭހަ ވެގެންދާނެ،" އޭނާ ވިދާޅުވި އެވެ.\nސްޓެލްކޯގެ އީކުއަލް ޕޭމަންޓް ޕްލޭންގައި ބައިވެރިވެވޭނީ މީގެ ކުރިން ނުދައްކާ ހުރި ބިލްތަކަށްވާ ފައިސާ ދައްކާ ޚަލާސްކުރުމަށްފަހު އެވެ. އަދި ޚިދުމަތް ހޯދޭނީ ކަރަންޓުގެ ޚިދުމަތަށް ގޭބިސީއަކުން މަސްއޫލުވެރިވާ ފަރާތެއް ނުވަތަ ޢިމާރާތުގައި ކުއްޔަށް އުޅޭ ފަރާތެއްނަމަ އިމާރާތުގެ ވެރިފަރާތުގެ ހުއްދާއާއެކު އެވެ. އަދި މީގެ ދަށުން ދިގު މުއްދަތަކަށް ބިލްތަކަށް ފައިސާ ދެއްކޭނެ ނިޒާމެއް ވެސް ގާއިމުކުރެވޭނެ ކަމަށް ވެސް ސްޓެލްކޯއިން ބުންޏެވެ.\nއެ ކުންފުނިން ބުނީ ސްޓެލްކޯއާއި ކަސްޓަމަރު ބޭނުންވެއްޖެ ހިނދެއްގައި މި ޕްލޭން އަލުން މުރާޖާކުރުމުގެ އިޚްތިޔާރު ދެ ފަރާތަށް ވެސް ކޮންމެ ހަ މަހަކުން ލިބޭނެ ކަމަށެވެ. އަދި މި ޚިދުމަތަށް ފައިސާ ނަގާނެ މިންވަރު ބެލުމަށް ހަމަޖެހިފައި ވަނީ 2019 ވަނަ އަހަރުގެ ގޭބިސީތަކުގެ ކަރަންޓު ބޭނުންކޮށްފައިވާ އިންސައްތައަށް ބެލުމަށްފަހު ކަމަށް ވެސް ސްޓެލްކޯއިން ބުންޏެވެ.\nސްޓެލްކޯއިން ބުނީ މި މިޚިދުމަތް ފަށަން ނިންމިއިރު، ވޭތުވެދިޔަ މަސްތަކުގެ ތެރޭގައި އިންސްޓޯލްމަންޓް އުސޫލުން ފައިސާ ދެއްކޭނެ އިންތިޒާމު އެ ކުންފުނީގެ 3،000 އަށްވުރެ ގިނަ ކަސްޓަމަރުންނަށް ހަމަޖައްސައިދީފައިވާ ކަމަށެވެ. އެހެންކަމުން މިޕްލޭނާއެކު ކަސްޓަމަރުންނަށް ފަސޭހަވާނެ ކަމަށް ސްޓެލްކޯއިން ބުންޏެވެ.\nހަސަން މުޣުނީ ކަރަންޓު ވިޔަފާރި ސްޓެލްކޯ\nފާރިހަތު ޖަލީލު\t2 weeks ago\nފާރި ދެކޭގޮތުގައި ކުންފުނިތައް ހިންގަންވާނީ ކޮންމެވެސް ވަރަކަށް ގްލޯބަލް އެކްސްޕޯޝަރ ލިބިފައިފައިވާ މީހުން. ސްޓެލްކޯގެ އެމްޑީއަކީ އެފަދަ މިސާލެއް. ވާހަކަ ދައްކަވާއިރު ވަރަށް ގިނައިން ވިޝަނަރީ ވާހަކަ ދައްކަވާ!


Mahibadhoo nikamethi aailaa akah rayyithun ge eh alhaidhenee | Mihaaru\nޚަބަރު / އދ. މަހިބަދޫ\nމަހިިބަދޫ ނިކަމެތި އާއިލާއަކަށް ރައްޔިތުން ގެއެއް ހަދައިދޭން ފަށައިފި\nވަރަށް ބޮޑަށް ވީރާނާ ވެފައިވާ މަހިބަދޫ އަންނާރުމާގެ: މަހިބަދޫ ރައްޔިތުން އަންނަނީ އަލުން މި ގެ ހަދައިދިނުމުގެ މަސައްކަތް ކުރަމުން-- ފޮޓޯ: އަހުމަދު ހިޝާން\n13 އެޕްރީލް 2017 - 19:13\nއދ. މަހިބަދޫގައި އުޅޭ ނިކަމެތި އާއިލާއަކަށް އެ ރަށު އަންހެނުންގެ ކޮމެޓީ އާއި ކައުންސިލުން އަދި ރައްޔިތުން ގުޅިގެން ގެއެއް ހަދައިދިނުމުގެ މަސައްކަތް ފަށައިފި އެވެ.\nމިކަމުގައި އެ މީހުންނަށް އެންމެ ބޮޑަށް އެހީތެރިވެދެނީ ކުރީގެ ޑިސްއެބިލިޓީ އެމްބެސެޑަރު އަދި އިޖުތީމާއީ ދާއިރާއިން ހިތްވަރު ދިނުމުގެ އިނާމު ލިބިވަޑައިގެންފައިވާ އަހުމަދު ހިޝާމެވެ.\nމި މަސައްކަތުގައި އިސްކޮށް އުޅޭ މަހިބަދޫ އަންހެނުންގެ ކޮމެޓީގެ ރައީސާ އައިޝަތު ޖީޒާ ވިދާޅުވި ގޮތުގައި ވަރަށް ކުރިއްސުރެ އެ ރަށުގައި ނިކަމެތިކޮށް އުޅޭ އާއިލާއެއްގެ ގެ ކަމަށްވާ އަންނާރުމާގެ އަލުން ހެދުމުގެ މަސައްކަތް ފަށާފައިވާ ކަމަށެވެ.\nއަންނާރުމާގޭގެ ކުޑަދޮރެއްގައި ފިލާ ޖަހައި ބަންދުކޮށްފައި\nއެ ގޭގައި ދިރިއުޅޭ އުމުރުން 50 އަހަރުގެ މަންމަ އަށް ދެ ކުދިން ލިބިފައިވާއިރު، އެންމެ ކުރިއްސުރެ އެ މީހުންގެ ބައްޕަގެ އެއްވެސް އަޅާ ލުމެއް ނުލިބޭ ކަމަށް ވެ އެވެ. އަދި އޭގެ ތެރޭން އަންހެން ދަރިފުޅު މީހަކާ އިނދެގެން ތިން ކުދިންނާއެކު އަންނާރުމާގޭގައި އުޅުނު ނަމަވެސް އެ މީހުންގެ ދިރިއުޅުން ވަރަށް ނިކަމެތި ކަމަށް އަންހެނުންގެ ކޮމެޓީން ބުންޏެވެ.\n"ވިއްސާރަ ވެހޭއިރު ފުރާޅުން ވާރޭ ވެހޭނެ. ނިދާނެ ގޮދަޑިއެއް ކަހަލަ އެއްޗެއް ވެސް ނެތް،" ޖީޒާ ވިދާޅުވި އެވެ.\nހިޝާން އަމިއްލަ ގޮތުން މަހިބަދޫ އަށް ކުރެއްވި ދަތުރެއްގައި އެ އާއިލާއާ ބައްދަލުވުމުން އޭނާ ނިންމެވީ އެމީހުންނަށް އެހީވުމަށެވެ. އެހެންވެ، ހިޝާން އިސްނަގައިގެން އެކި ފަރާތްތަކުގެ އެހީގައި ތަކެތި ހޯދައިދިނުމުން، އެ މަސައްކަތް ކުރަނީ އަންހެނުންގެ ކޮމެޓީ އާއި ރަށު ކައުންސިލުންނެވެ.\nމަހިބަދޫގެ ބަޔަކާއެކު ހިޝާން ފޮޓޯއެއް ނަންގަވަނީ.\nޖީޒާ ވިދާޅުވީ ތިން ކޮޓަރީގެ ގޭގެ ފާރުތައް ނޫން އެހެން ހުރިހާ ތަނެއް އަލުން ހަދާނެ ކަމަށެވެ. ފާރުތަކުގައި ސިމެންތި ޖަހައި، ގޭގައި ތަށިމުށި ޖަހައި ސީލިންގް ހަރުކޮށް ކުޑަދޮރުތައް ބަހައްޓާނެ ކަމަށް ވިދާޅުވި އެވެ.\nއަންހެނުންގެ ކޮމެޓީން މަސައްކަތް ކުރަނީ އަންނަ ރޯދަމަހުގެ ކުރިން އެގޭގެ އެއް ކޮޓަރި މުޅިން ނިންމާލުމަށެވެ.\n"ހިޝާންގެ އިސްނެންގެވުމާއެކު އަޅުގަނޑުމެން މި މަސައްކަތް ފެށީ. އެކަމަކު މިހާރު ރަށުގެ ރައްޔިތުންގެ ފަރާތުން އަންނަނީ މިކަމަށް އެއްބާރުލުން ލިބެމުން. މިއީ ވަރަށް އުފާވާ ކަމެއް،" ޖީޒާ ވިދާޅުވި އެވެ.\nގެ ނިންމުމަށް ދާނެ ހަރަދު މުޅިން ނޭނގުނު ނަމަވެސް އެއީ ވަރަށް ބޮޑު އަދަދަކަށް ވާނެ ކަމަށް އޭނާ ވިދާޅުވި އެވެ.\nމަހިބަދޫ ރައްޔިތުންގެ މި މަސައްކަތް ހިޝާން ފާހަގަ ކުރެއްވީ ނަމޫނާ މަސައްކަތެއްގެ ގޮތުގަ އެވެ.\n"ވަރަށް އޯގާތެރި ބައެއް އުޅޭ ރަށެއް އެއީ. ފުރުސަތެއް ފަހިކޮށްދިނުން އެންމެން ވެސް އެކަމުގައި ބައިވެރިވި،" އޭނާ ވިދާޅުވި އެވެ.\nހިޝާން އާއި މަހިބަދޫ އަންހެނުންގެ ކޮމެޓީ ގުޅިގެން، އެ ރަށުގައި ތިބި ނުކުޅެދުންތެރިކަން ހުންނަ މީހުންނަށް، އެންސްޕާއިން ލިބެން ޖެހޭ އެހީތައް ހޯދައިދީ، ފުރޮޅުލީ ގޮނޑި އާއި އަސަ އާއި ބާލީސް ފަދަ އެއްޗެހި ވެސް ވަނީ ހަދިޔާކޮށްފަ އެވެ.\nއދ. މަހިބަދޫ ނުކުޅެދުންތެރިކަން ހުންނަ މީހުން އަހުމަދު ހިޝާން ރާއްޖޭގެ ރަށްތައް\n35 ކޮމެންޓް, 496 ރިއެކްޝަންސް\nރަށު ކައުންސިލަށް ހަމަ ސާބަސް\nއަޅުގަނޑު އެދެން ދިވެހި ސަރުކާރުންވެސް2ލައްކަ ވަރަކައް ރުފިޔާ ދިނުމައް ރާއްޖެޓީވީ ޖޫރިމަނާ ކުރިފައިސާޔާ މަގުމަތީ ހުންނަ ވެހިކަލުގަ ސްޓިކާ ޖަހައިގެންނާ ފަރައް ބޯޓުއަރައިގެން އެތައް މިލިޔަން ޑޮލަރެއް ވަނީ ލިބިފަ މިފައިސާތައް ވަންނަ ތަނެއް ނޭނގުނު ރާއްޖޭގެ މިސްކިއްތަކުގަ އޭސީހަރުކޮއްލާނެ ފަދަވެސް ނެތް މިހިރީ ފުރަތަމަ ބުރިޖު އަޅާފަ ރައްޔިތުން ނައް ދައްކާދަޅަ\nކާކަށް ތޯ އެނގެނީ އަސްލު ހިޝާން އަކީ ކާކު ކަން؟ އަދި ކޮންބޭނުމެއްގައި އުޅޭމީހެއްކަން، ހަމަ ގައިމުވެސް އަހަންނަށް އެނގޭ\nވަރައް ރަގަޅު އަމަލެއް. ހުރިހާ ދިވެހިން ވެސް މިކަން ނަމޫނާ އަކައް ބައްލަވާ.\nތީ ވ ރަނގަޅު ކަމެއް\nހިސާން އެންބެސަޑަރަކަށް އަނެއްކާވެސް ހެދުމަށް ޖެންޑަރ މިނިސްޓަރަށް ގޮވާލަން. ހިސާންއަކީ ނުކުޅެދުންތެރިކަން ހުންނަ ފަރާތްތަކަށް ވަރަށްބޮޑެތި ހިދުމަތްތަކެއް ކުރައްވަމުން ގެންދަވާފަރާތެއްކަން ފާހަގަކުރަން. ޖެންޑަރ މިނިސްޓްރީ ހިންގުމަށް ރައީސުލްޖުމްހޫރިއްޔާ އެބަޖެހޭ ތަޖުރިބާހުރި ފަރާތެއް ވަރަށްއަވަހަށް އައްޔަންކުރައްވަން. ދުންޔާ ފަދަ އާޒިމާ ފަދަ ބޭފުޅަކަށް އެބަޖެހޭ ވަރަށްއަވަހަށް ޖެންޑަރ މިނިސްޓަރަކަށް ހަމަޖައްސަން.\nމިއީ މާތްﷲގެ މަގުގައި ކުރާ ހޭދައެއް ކަމަށްވާނަމަ މިކަމުގައި ޝާމިލްވާ އެންމެންނަށް އެކަލާނގެ ރަޙްމަތް ލައްވާނެ ޝައްކެއްނެތް.\nއެހާހިއްދަތި ހާލުގަ މީހުން އުޅޭއިރުވެސް މަޖިލިސް މެންބަރުން ބަލަނީ ދޮގޮޚަބަރު ފަތުރާ މީޑިޔާތަކަށް ފައިސާޖަމާކުރެވޭތޯ އެކަމަކު ކެންޕެއިން ދުވަސްވަރު ރޮއިރޮފަ ކިޔާނެ ރަށްޔެތުންނާ ވަރަށްގާތުން ރަށްތުންގެހާލު ބަލާނަމެ އަޅުގަޑަށް ވޯޓް ދެއްވާށެ ކީއްތަވާނީ ސަރުކާރާ ގުޅިގެން އެފަދަމީހުންނަށް އެހީއެއްވީޔަ ގައިމު ހިޔޮކަންބޮޑުވެފަ މީހުންގެރުހުމާތާއީދު ލިބޭނެ މަޖިލިސްމެންބަރުން ބަލަނީ ކޮންމެސް މީހަކާއެއްކޮން ނޫމީ ސަރުކާރާއެއްކޮން އަމިއްލަފައިދާޔަށް ޑީލެއް ހެދޭތޮ\nމީސިޔާސީ ކަމެއްް ނޫން. މިރަށުގަ ކުރެވޭ ތަފާތު ކަންކަމުގައި މަޖިލީސް މެނަބަރުގެ ދީލަތި އެހީ ލިބިފައިވާ ފަދައިން މިކަމުގަވެސް ލިބޭނެ\nދާއިރާގެ މެންބަރުގެ އިސްނެގުން މިކަހަލަ ކަންކަމުގަ ނުފެނުމަކީ ހިތާމަ ހުރިކަމެއް އަޅުގަޑު ހީކުރީ މިދާއިރާގެ މެންބަރަކީ ކިޔަވައިގެން ހުރި ރައްޔިތުންނަށް އޯގާތެރި ބޭކަލެއްކަމައް ޒުވާން މެންބަރުން މިގައުމަށް ތަންކޮޅެއް ވަފާތެރިވާންއެބަޖެހޭ ވަކިމީހަކު ނޫނީ ވަކިކުލަޔަކަށްބުރަނުވެ ގައުމަށް އެންމެ ފައިދާހުރިގޮތް ޙިޔާރުކުރަންއެބަޖެހޭ\nއެކިއެކި ފަރާތްތަކަށް ދާއިރާގެ މެންބަރުގެ ދީލަތި އެހީ އަބަދުވެސް ލިބޭ. ލަފާ ކުރެވޭ ގޮތުގައި އެ ޢާއިލާއަށްވެސް މެންބަރުގެ އެހީތެރިކަން ތަފާތު ގޮތްގޮތުން ލިބެމުންދާނެ. ރަށުގެ ވަރަށް ގިނަ ނިކަމެތިން ދާއިރާގެ މެންބަރާ މެދު އުފާ ކުރޭ. ހަމަ އެއާއެކު ރަށުގެ ތަރައްޤީއަށް ކުރާ މަސައްކަތްތަކުގައުވެސް ދާއިރާގެ މެންބަރުގެ ވަރަށްބޮޑު އެހީތެރިކަމެއް ލިބޭ\nމާކުންބެ ހަމަ ކާ ހިތްވަނީ. ޢެކަމަކު ގަހުން މި ދުވަސްކޮޅު ފަތް ވެއްޓޭ ވަރުން އެކަން ކުރެވޭ ވަރެއް ނޫން. ވަރަށް ދެރަ ކޮންމެއަކަސް


India Covid Haalathu: 'Mamma Maruvumuge Kurin 15 Hospitalakah Goss Aadheys Kuri' - Vaguthu\nއިންޑިއާ ކޮވިޑް ހާލަތު: 'މަންމަ މަރުވުމުގެ ކުރިން 15 ހޮސްޕިޓަލަކަށް ގޮސް އާދޭސް ކުރި'\nއިންޑިއާގެ ކޮވިޑް ހޮސްޕިޓަލެއްގެ މީހުން ތޮއްޖެހިފައި\nއަވަށްޓެރި އިންޑިއާގެ ހާލަތު ވަނީ ހީވެސް ނުކުރާހާ ގޯސްވެފައެވެ. ދުވާލެއްގެ މައްޗަށް އެތައް ބަޔަކު ފައްސިވެ މަރުވަމުން އެބަދެއެވެ. އޭގެ ތެރެއިން ގިނަ ބަޔަކު މަރުވަމުން އަންނަނީ ފަރުވާ ނުލިބިގެންނެވެ. މިފަދަ އެތައް ހާދިސާއެއް މީސްމީޑީއާގައި މިހާރު ވަނީ ދައުރުވާން ފަށާފައެވެ.\nއުމުރުން 61 އަހަރުގެ ސަވިތާ އޮބެރޮއި އަކީ މާލީ ގޮތުން ތަނަވަސް އާއިލާއެއްގެ މަންމައެކެވެ. އެހެން މީހުންނާއި ހިލާފަތް އެ އާއިލާގެ މީހުން އޭނާ އަށް ފަރުވާ ހޯދުމަށް ފައިސާއަށް ދަތިވެފައެއް ނުވެއެވެ. ހަމަ އެކަނި ދަތިވީ ހޮސްޕިޓަލުން އެނދެއް ހޯދުމަށެވެ.\nއާއިލާއިން ބުނާ ގޮތުގައި ސަވިތާ އަށް ކޮވިޑް-19 ޖެހިގެން އިތުރު ފަރުވާ ހޯދުމަށް ވަނީ 15 ވަރަކަށް ހޮސްޕިޓަލަށް ގޮސްފައެވެ. އެހެން ނަމަވެސް އެއްވެސް ހޮސްޕިޓަލަކުން އޭނާ އެނދުމަތި ކޮށްގެން ފަރުވާ ދެވޭނެ ވަރެއް ވަނީ ނުވެފައެވެ. ގިނަ ހޮސްޕިޓަލްތަކުގެ ދޮރުވެސް ނުހުޅުވައެވެ.\n"15 ވަރަކަށް ހޮސްޕިޓަލުތަކުގެ ދޮރުގައި އަޅުގަނޑުމެން ޓަކި ދިނިން. ވަރަށް ގިނަ ދަންނަ މީހުން އުޅޭ ކަމާއި ބެހޭ އިދާރާތަކަށް މަންމަގެ ފަރުވާއަށް ގުޅިން." ސަވިތާގެ އަންހެން ދަރިފުޅު ވަންޑަނާ ޕަލިވަލް 38އ. ބުންޏެވެ.\nއެކި މީހުންނަށް ގުޅަމުން ގޮސް ދަންނަ މީހަކު ހުންނަ ހޮސްޕިޓަލެއްގައި މަންމައަށް ފަރުވާ ދޭން ފެށި ނަމަވެސް، ވަގުތު ކުޑަވި ކަމަށާއި އޭގެ ދުވަސްކޮޅެއް ފަހުން މަންމަ މަރުވި ކަމަށް އޭނާ ބުންޏެވެ. ސަވިތާ މަރުވެފައިވަނީ މިދިޔަ މަހުގެ 12 ވަނަ ދުވަހުއެވެ.\n"އަޅުގަނޑު ބުނެލާނީ އިންޑިއާ މީހުން މަރުވެގެން ދަނީ ކޮންމެހެން ކޮވިޑް ޖެހިގެން ނޫން ކަމަށް. އެމީހުން މަރުވަނީ އެދެވޭ ފަރުވާ ނުލިބިގެން. މިއީ ވަރަށް ބޮޑު ތަފާތު ދެކަމެއް" ވަންޑަނާ ބުންޏެވެ.\nއޭނާ ބުނީ، ހޮސްޕިޓަލްތަކާއި ކްލިނިކް ތަކާއި ބޭސްފިހާރަ ތަކުގެ ބޭރުގައި ދިގު ކިއުތަކެއް އޮންނަ ކަމަށައި ދެ ދުވަސްވަންދެން ވެސް އޭނާގެ މަންމަ ކޮވިޑަށް ޓެސްޓް ނުކުރެވޭ ކަމަށެވެ. އަދި ކިތަންމެ މުއްސަނދި މީހަކަސް ކޮވިޑް-19 އިން ރައްކާތެރިވެވޭނެ ކަމުގެ ޔަގީން ކަމެއް ނޯންނާނެ ކަމަށް އޭނާ ވަނީ ބުނެފައެވެ.\nމެއި 4, 2021 17:35\nމިކަހަލަ ވަގުން އުޅޭތަނެއްގަ ދެން ކިހާވަރެއްވާނެ.


Ibu ge amaazu: Neykurendhoo ge bodu kandoofaa himaayaikoh faidhaa hoadhumah\nއިބޫގެ އަމާޒު: ނޭކުރެންދޫގެ ކަނޑޫފާ ހިމާޔަތްކޮށް ފައިދާ ހޯދުން\nނޭކުރެންދޫއިން: ނާޒިމް ހަސަން\nއިބޫ ނޭކުރެންދޫއަށް ވަޑައިގެންނެވުމުން އެ ރަށު ރައްޔިތުން މަރުހަބާ ދަންނަވަނީ - ނާޒިމް ހަސަން | އަވަސް\nއޭޝިޔާގައި އޮތް ތިންވަނައަށް އެންމެ ބޮޑު ކަނޑޫފާ ކަމަށްވާ ހދ. ނޭކުރެންދޫގެ ކަނޑޫފާ ހިމާޔަތްކޮށް އެތަނުން ފައިދާ ހޯދޭނެ ގޮތް ހައްދަވައިދެއްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ވިދާޅުވެއްޖެ އެވެ.\nއެއްހާހެއްހާ މީހުންގެ ރަޖިސްޓްރީއެއް އޮންނަ ނޭކުރެންދޫ ބޮޑު ސަރަހައްދެއްގައި ކަނޑޫފާ ހެދިފައިވާއިރު އެއީ ދުނިޔޭގެ ނިސްބަތުން ބަލާއިރު 10 ވަނަގައިވާ ކަނޑޫފާ އެވެ. އެ ކަނޑޫފާއަކީ މިހާރު ހިމާޔަތްކޮށްގެން ބެލެހެއްޓެމުންދާ ތަނެއް ނޫނެވެ. އަދި އެތަނުން ރަށަށް ލިބޭ ފައިދާއެއް ވެސް ނޯވެ އެވެ. އެ ރަށު މީހުން ކަނޑޫ ކަޑައިގެެން އާންމުކޮށް ކާން ބޭނުން ކުރެ އެވެ. އެއީ ސިއްހަތަށް ވަރަށް ފައިދާ ހުރި އެއްޗެކެވެ.\nކަނޑޫފާއާ ގުޅޭ ގޮތުން އެ ރަށުގައި ހުންނަވާ ވާހަކަ ދައްކަވަމުން އިބޫ ވިދާޅުވީ، އެމްޑީޕީގެ ސަރުކާރުގައި ނޭކުރެންދޫގައި ގެސްޓް ހައުސް ތައާރަފްކުރަން ދިރާސާ ހެދި ރަށެއް ކަމަށާއި އެ ސިޔާސަތުގެ ދަށުން 20 ވަނަ ރަށެއްގެ ގޮތުގައި ނޭކުރެންދޫ ކަނޑައެޅުން ކަމަށެވެ. ނަމަވެސް ދައުރު ހަމަނުވަނީސް ވެރިކަން ބަދަލުވުމާ ގުޅިގެން އެކަން ހުއްޓިގެން ދިޔައީ ކަމަށެވެ.\nއިބޫ ވިދާޅުވީ، ގެސްޓް ހައުސް ތައާރަފްކޮށްގެން ކަނޑޫފާ ހިމާޔަތްކޮށް އެތަނުން ފައިދާ ހޯދާނެ ކަމަށެވެ. އެކަން އޭނާގެ ސަރުކާރެއްގައި ކުރައްވާނެ ކަމަށް ވެސް ވައުދުވެވަޑައިގަތެވެ. އޭގެއިތުރުން ގެސްޓް ހައުސްގެ ވިޔަފާރިއާއެކު ރަށަށް ވަޒީފާތައް އިތުރުވެގެންދާނެކަން ވެސް އިބޫ ފާހަގަކުރެއްވި އެވެ.\nވަޑިން ގިނަ ނޭކުރެންދޫގައި އިބޫ ވަނީ ވަޑިން ތަމްރީނު ކުރެވޭނެ ގޮތްތައް އެ ރަށުގައި ގާއިމް ކުރައްވާނެ ކަމަށް ވެސް ވައުދުވެވަަޑައިގެންފަ އެވެ. އިބޫ ވިދާޅުވީ އޭނާ ކޮށްދެއްވަން ބޭނުންވާ ކަންކަން ކުރެވޭނީ އަންނަ ރިޔާސީ އިންތިހާބުގައި އިދިކޮޅަށް ވޯޓުދީ އިންތިހާބު ކާމިޔާބުކޮށްދީގެން ކަމަށެވެ. އެހެންވެ އެކަން ރައްޔިތުން ކޮށްދިނުމަށް އެދިވަޑައިގަތެވެ.\n"މިއީ އެކީގަ ނުކުމެ މަސައްކަތް ކުރަންވީ ފަހަރު، އަގްލަބިއްޔަތު ލިބޭނެ ކަމުގެ ޔަގީންކަން އޮތް ވާހަކަ ދައްކަވަން، 23 ސެޕްޓެމްބަރު ވެގެން ދާނީ ތިޔަބޭފުޅުންގެ އުއްމީދުތަކަށް އަމަލީ ސިފަ ޖެހުމުގެ ފެށުން ކަމަށް، އުއްމީދުތައް ހާސިލްކުރަން ފަސް ނުޖެހި އަޅުގަނޑުމެން އެކީގަ ތިބޭނެ ވާހަކަ ދަންނަވަން،" އިބޫ ވިދާޅުވި އެވެ.\nއިބޫ ވަނީ އެ ރަށުގެ ރައްޔިތެއް ކަމަށްވާ ކުރީގެ ރައީސް މައުމޫން އަބްދުލްގައްޔޫމްގެ ސެކެރެޓްރީ ނަޖުމާއަށް މި ސަރުކާރުން އަނިޔާ\nދެމުންދާކަން ފާހަގަކުރައްވައި އޭނާއަށް ހިތްވަރު ދެއްވާފަ އެވެ. ނަޖުމާއަކީ އެކެއް ފެބުރުއަރީގެ އަމުރަށްފަހު ހައްޔަރުކޮށް ގޭބަންދުކޮށްފައިވާ މީހެކެވެ.


SunOnline: Komandoo dhaairaage candidatunge bahus mi mahuge 25 gai\nކޮމަންޑޫ ދާއިރާގެ ކެންޑިޑޭޓުންގެ ބަހުސް މިމަހު 25ގައި\nއަހްމަދު އިޒްމީމް 13 Jan 2022, 20:04\nކޮމަންޑޫ ދާއިރާގެ ބައި އިލެކްޝަންގައި ވާދަކުރާ ތިން ކެންޑިޑޭޓުން\nރައްޔިތުންގެ މަޖިލީހުގެ ށ. ކޮމަންޑޫ ދާއިރާގެ ބައި އިލެކްޝަނުގައި ވާދަކުރާ ކެންޑިޑޭޓުންގެ ބަހުސް ބޭއްވުމަށް ޕަބްލިކް ސާވިސް މީޑިއާ (ޕީއެސްއެމް)އިން ނިންމައިފިއެވެ.\nމި ބަހުސް އޮންނާނީ މި މަހުގެ 25 ވަނަ ދުވަހަގެރޭ 9:00 ގައި ކަމަށް ޕީއެސްއެމްގެ އޮފިޝަލަކު "ސަން"އަން ވިދާޅުވިއެވެ.\nޕީއެސްއެމްގެ އޮފިޝަލު ވިދާޅުވީ މި ބަހުސް ބޭއްވުމުގެ ބޭނުމަކީ ރައްޔިތުންނަށް ކެންޑިޑޭޓުން ތައާރަފް ވުމަށް ފުރުސަތު ދިނުމާއި، ދާއިރާގެ ތަރައްގީގެ ކަންކަމުގައި ކެންޑިޑޭޓުންގެ ވިސްނުމާއި ތަސައްވަރު ރައްޔިތުންނަށް ފޯރުކޮށްދިނުން ކަމަށެވެ.\nމީގެ އިތުރުން މިހާރު މި އިންތިހާބުގައި ބައިވެރިވާ ހުރިހާ ޕާޓީތަކަކުން މި ބަހުސްގައި ބައިވެރިވާނެ ކަމުގެ ޔަގީންކަން ދީފައިވާކަމަށް ވެސް އޭނާ ވިދާޅުވިއެވެ.\nކޮމަންޑޫ ދާއިރާގެ ބައި އިލެކްޝަނުގައި ވެރިކަންކުރާ އެމްޑީޕީގެ ކެންޑިޑޭޓް މުހައްމަދު ރާޝިދު، އިދިކޮޅު ޕީޕީއެމްގެ ކެންޑިޑޭޓް މޫސާ ފަތުހީ އާދަމްގެ އިތުރުން އެމްއެންޕީގެ ކެންޑީޑޭޓު އަބްދުލް ހައްނާނު އިދުރީސް ނިކުތުމަށް ވަނީ ނިންމާފައެވެ.\nފެބްރުއަރީ ފަސް ވަނަ ދުވަހު ބޭއްވުމަށް ހަމަޖެހިފައިވާ ބައި އިލެކްޝަނުގެ ކެމްޕޭން ވަރަށް ފޯރިއާ އެކު ކުރިއަށް އެބަދެއެވެ. އެގޮތުން މިދިޔަ ހުކުރު ދުވަހު އެމްޑީޕީގެ ކެމްޕޭނަށް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލުހު ވަނީ އެ ދާއިރާއަށް ވަޑައިގެންފައެވެ. އަދި ޕީޕީއެމެގެ ކެންޑިޑޭޓްގެ ކެމްޕޭނަށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ވެސް ވަނީ މިއަދު އެ ދާއިރާއަށް ވަޑައިގެންފައެވެ.\n"ޔާމީން ކޮމަންޑޫ ދާއިރާއަށް ވަޑައިގަތީ ޖެއްސުން ކުރަން"\nދިގުވެލިދޫގައި އެއާޕޯޓެއް އަޅައިދޭނަން: ރައީސް ޔާމީން


Covid-19 : Raajje kulhey match thah ves suspend\nކޮވިޑް-19: ރާއްޖޭގެ މެޗުތައްވެސް ސަސްޕެންޑް\nވޯލްޑް ކަޕް ކޮލިފިކޭޝަންގައި ރާއްޖެ އާއި ގުއާމް ކުޅުނު މެޗުގެ ތެރެއިން --- ފޮޓޯ: އެފްއޭއެމް\nފެތުރެމުންދާ ކޮވިޑް 19 ގެ ބިރު ވެރިކަން އުފެދުމުން ވޯލްޑް ކަޕް ކޮލިފިކޭޝަންގައި ރާއްޖޭގެ ގައުމީ ފުޓްބޯޅަ ޓީމު ކުޅެން ހަމަޖެހިފައިވާ މެޗުތައް ވެސް ސަސްޕެންޑް ކޮށްފި އެވެ.\nއެ ނިންމުން، އިއުލާން ކުރީ ފީފާއިންނެވެ. ފީފާއިން އިއްޔެ އާންމު ކޮށްފައިވާ ބަޔާނުގައި ބުނެފައި ވަނީ އޭއެފްސީ އާ ގުޅިގެން އެ ކޮންފެޑްރޭޝަންގެ މެންބަރު ގައުމުތަކާ މަޝްވަރާ ކުރުމަށް ފަހު މެޗުތައް ފަސް ކުރުމަށް ނިންމާފައިވާ ކަމަށެވެ.\nފީފާއިން ނިންމާފައި ވަނީ މި މަހުގެ 23 ން 31 ކުޅެން ހެމަޖެހިފައިވާ މެޗުތަކާއި ޖޫން އެކަކުން ނުވަޔަކަށް ކުޅެން ހަމަޖެހިފައިވާ މެޗުތައް އެހެން ތާރީހަކަށް ފަސް ކުރުމަށެވެ.\nއެ ތާރީހްތަކުގައި ކުޅެން ހަމަޖެހިފައިވާ މެޗުތައް ސަސްޕެންޑް ކުރުމުން، މިމަހު 26 ވަނަ ދުވަހު ޗައިނާއާ ދެކޮޅަށް ކުޅެން ހަމަޖެހިފައިވާ އެ ގައުމުގެ ހޯމް މެޗާއި 31 ވަނަ ދުވަހު ސީރިއާ ދެކޮޅަށް މާލޭގައި ކުޅެން ހަމަޖެހިފައިވާ މެޗު ވެސް ވަނީ ސަސްޕެންޑް ވެފަ އެވެ.\nޗައިނާއިން މިދިޔަ އަހަރު ފަހު ކޮޅު ފެނުނު ކޮވިޑް 19 ގެ ސަބަބުން، ޗައިނާ އާއި ރާއްޖެ ކުޅެން ހަމަޖެހިފައިވާ މެޗު، އޭއެފްސީން ވަނީ ޗައިނާގެ ފުޓްބޯލް އެސޯސިއޭޝަންގެ މަޝްވަރާގެ މަތިން ތައިލެންޑަށް ބަދަލު ކޮށްފަ އެވެ. އެ މެޗު ކުޅެން ހަމަޖެއްސީ، ތައިލެންޑްގެ ބުރިއަމްގެ ޗޭންގް އެރީނާގަ އެވެ. މިހާރު މި މެޗު ވެސް ފަސް ކުރުމުން މެޗުގެ ވެނޫ ބަދަލު ވުމަކީ އެކަށީގެންވާ ކަމެކެވެ.\nޖޫން އެކަކުން ނުވަޔަކަށް ކުޅެން ހަމަޖެހިފައިވާ މެޗުތައް ފަސް ކުރުމުން، ޖޫން ނުވައެއްގައި ޕިލިޕީންސްގައި ރާއްޖެއިން އެ ގައުމާ ދެކޮޅަށް ކުޅެން ހަމަޖެހިފައިވާ މެޗު ވެސް ވަނީ ސަސްޕެންޑް ކޮށްފަ އެވެ.\nފީފާއިން ބުނީ، އޭއެފްސީ އާއި ފީފާއިން މަޝްވަރާ ކުރުމަށް ފަހު، ފަސް ކުރެވުނު މެޗުތައް އަލުން ކުޅޭނެ ތާރީހެއް އިއުލާން ކުރާނެ ކަމަށެވެ. އެހެންނަމަވެސް، މެޗު ކުޅޭ ގައުމުތަކުން ދޭދޭ ގައުމުތަކުގެ މެދުގައި އެއްބަސް ވެވި ސަލާމަތާއި ރައްކާތެރިކަން ކަށަވަރު ކުރެވޭނަމަ މެޗުތައް ކުރިއަށް ގެންދެވޭނެ ކަމަށެވެ.\nމި އަހަރު ތުރުކްމެނިސްތާންގައި ބޭއްވުމަށް ހަމަޖެހިފައިވާ އޭއެފްސީ ފުޓްސަލް ޗެމްޕިއަންޝިޕްއާއި އޯގަސްޓް މަހު ލިތުއޭނިއާގައި ބޭއްވުމަށް ހަމަޖެހިފައިވާ ފުޓްސަލް ވޯލްޑް ކަޕްވެސް ވަނީ ފަސް ކޮށްފަ އެވެ.\nކޮރޯނާ ވައިރަސް ޖެހުނު ކަމަށް އެންމެ ފުރަތަމަ ރިޕޯޓް ކޮށްފައި ވަނީ ޑިސެމްބަރު 19 ގަ އެވެ. މިހާތަނަށް 114000 މީހުންނަށް މި ބަލި ޖެހުނު ކަމަށް ވަނީ ރިޕޯޓް ކޮށްފަ އެވެ. އަދި 115 ގައުމަކުން 4000 ވުރެ ގިނަ މީހުން ވަނީ މަރުވެފަ އެވެ.\nރާއްޖެގައި ވެސް ހަ މީހަކަށް މި ބަލި ވަނީ ޖެހިފަ އެވެ. އެއީ ބިދޭސީންނެވެ.\nއޭއެފްސީ ގައުމީ ފުޓްބޯޅް ޓީމް ކޮރޯނާ ވައިރަސް + ކޮވިޑް-19\nއޭއެފްސީކަޕްގައި މާޒިޔާ، ޓީސީގެ މެޗުތައް ސަސްޕެންޑް


vnews - Face Mask thah ves Aanmu Sih'hathuge Nurahkalakah!\nފޭސް މާސްކުތައް ވެސް އާއްމު ސިއްހަތުގެ ނުރައްކަލަކަށް!\nމަގުމައްޗަށް އެއްލާލާފައިވާ ސާރޖިކަލް މާސްކެއް ކައިރިން މީހަކު ހިނގާފައި ދަނީ؛ ރައްކާތެރި ގޮތުގައި މިފަދަ ތަކެތި ނައްތާ ނުލެވޭނަމަ އެއީ އާއްމު ސިއްހަތަށް އޮތް ނުރައްކަލެއް. ފޮޓޯ: ވީނިއުސް\nމާލޭގެ މަގުތަކުން މިއަދު ފެންނަނީ ހިތާމަ ކުރަންޖެހޭ ފަދަ މަންޒަރެކެވެ. ސްވައިން ފުލޫއަކީ ވަރަށް ބާރަށް ފެތުރިގެންދާ އަދި އެހާމެ ފަސޭހައިން އެކަކުގެ ގައިން އަނެކެއްގެ ގަޔަށް އަރާ ވައިރަހަކުން ޖެހޭ ބައްޔަކަށް ވާއިރު ބަލިން ރައްކާތެރިވުމަށް ބޭނުން ކުރާ ފޭސް މާސްކު ބަލިފަތުރާ އެއްޗަކަށް މިދަނީ ވަމުންނެވެ.\nމާލޭގެ މަގުތަކުގެ އެކި ހިސާބުތަކުން ހާއްސަކޮށް ހޮސްޕިޓަލްތަކާއި ކުލިނިކްތަކުގެ ކައިރިން ބޭނުންކޮށްފައި އުކާލާފައި ހުރި މާސްކުތައް ހުރީ ހާމައަށް ދޫކޮށްލެވިފަ އެވެ. އެއީ ރައްކާތެރި ގޮތުގައި ނައްތާލަންޖެހޭ ތަކެތި ނަމަވެސް އެތަކެތި މަގުމައްޗަށް ދޫކޮށްލެވިފައި ވަނީ ކަމުގެ ނުރައްކާތެރިކަން ނުވިސްނޭތީ ކަމަށް ވެދާނެ އެވެ. އާއްމު ސިއްހަތަށް ނުރައްކާތެރި މިފަދަ ދަނޑިވަޅެއްގައި ކުރެވޭ މިފަދަ އަމަލުތަކުގެ ސަބަބުން އެތައް ބަޔަކު އޭގެ ނުރައްކަަލަށް ހުށަހެޅިގެންދެ އެވެ.\nފޭސް މާސްކް އަޅައިގެން ބަޔަކު ހަރަކާތްތެރިވަނީ\nއެޗްވަންއެންވަން އިންފުލުއެންޒާ އާއި ގުޅިގެން އުފައްދާފައިވާ ހާއްސަ ކޮމެޓީގައި ހިމެނިވަޑައިގަންނަވާ ކުޑަކުދިންގެ ޑޮކްޓަރު އަބުދުﷲ ނިޔާފު ވިދާޅުވީ މިބައްޔަކީ ބަލި ޖެހި އަދި ބަލި ޖެހުނު ކަމުގެ އަލާމާތްތައް ފެނުމުގެ ކުރީގައިވެސް އޭނާގެ ފަރާތުން އެހެން މީހުންނަށް މިވައިރަސް ފެތުރިގެންދާ ބައްޔެއް ކަމުގަ އެވެ.\n"ވައިރަސް ހަށިގަނޑަށް އެރުމަށްފަހު، އަލާމާތްތައް ފާޅުވާން އެބަ ނަގާ ގާތްގަނޑަކަށް ހަތަރު ވަރަކަށް ދުވަސް. އަލާމާތްތައް ފާޅުވުމުގެ އެއް ދުވަސް ކުރިންވެސް އެމީހެއްގެ ފަރާތުން އެހެން މީހުންނަށް ޖެހިދާނެ،" ޑރ ނިޔާފް ވިދާޅުވި އެވެ.\nއެހެންކަމުން ބަލިން ރައްކާތެރިވުމުގެ ގޮތުން ބޭނުން ކުރާ މާސްކުތައް އުކާލާއިރު ތިމާގެ ހަށިގަނޑުގައި ވައިރަސް ނެތްކަމުގެ ޔަގީންކަމެއް ނުލިބެ އެވެ. އެހެންކަމުން އެއްލާލެވޭ މާސްކަކީ އޭގައި އެޗްވަންއެންވަންގެ ވައިރަސް ނެތް އެއްޗެއް ކަމުގައި ނުނިންމޭ އިރު އެފަދަ ވައިރަސް ނޫން އެތަކެއް ވައިރަހާއި ޖަރާސީމު އޭގައި ހުންނާނެ އެވެ.\nމީގެ އިތުރުން ބޭނުން ކުރާ މާސްކުތައް އެއްފަހަރަށް ވުރެ ގިނަ ފަހަރު ބޭނުން ނުކުރުމަށާއި، ގިނައިރު ބޭނުން ނުކުރުމަށް ޑޮކްޓަރުން ލަފާދެ އެވެ. އަދި މާސްކު ނައްޓާލާއިރުވެސް މާސްކުގެ އެތެރެފުށުގައި އަތް ނުލުމާއި މަޅާލާއިރުވެސް އެތެރެފުށް ރަނގަޅަށް މަޅާލައި ބަންދުކޮށް އެފަދަތަކެތި އެޅުމަށް ހާއްސަކޮށްފައިވާ ޑަސްބިން ފަދަ ތަކެއްޗަށް އެޅުމަކީވެސް މުހިއްމު ކަމެއް ކަމުގައި ޑޮކްޓަރުން ވިދާޅުވެ އެވެ.\nޑރ އަބުދުﷲ ނިޔާފު ވިދާޅުވީ އާއްމު އެއްވުންތައް މަދު ކުރުމަށާއި ސްކޫލުތައް ބަންދު ކުރުމަށާއި ކޮންމެހެން ކުރަންޖެހޭ ދަތުރުތައް ނޫނީ ނުކުރުމަށް އެބޭފުޅުން ލަފާދީފައިވަނީވެސް ބަލި ފެތުރުން ކޮންޓްރޯލް ކުރުމަށް ކަމުގަ އެވެ. އަދި ބަލި ކޮންޓްރޯލް ކުރެވޭނީ އިރުޝާދުތަކާއި އެއްގޮތަށް އަމަލުކޮށްގެން ކަމަށާއި މިގޮތުން ބަލިޖެހިފައިވާ މީހުން އެހެން މީހުންނަށް މިވައިރަސް ނުފެތުރޭނޭ ގޮތަށް އަމަލުތައް ބަހައްޓަންޖެހޭ ކަމުގައިވެސް ވިދާޅުވި އެވެ.\n"އަރިދަފުސް ރޯގާ، ވައިރަލް ހުން، ކެއްސާ ކިނބިހި އަޅާ އަލާމަތްތައް ހުރި ބައްޔެއް ހުރި މީހެއް ނަމަ، އާމުންގެ ތެރެއަށް ވީހާވެސް ނުކުމެ ނޫޅުން. އެފަދަ މީހުން ގޭގައި މަޑުކޮށްލުން. ގިނަ ގިނައިން އަތްދޮވެ ހެދުން. ކެއްސާ ކިނބިހި އަޅާނަމަ، ކަވަރުކުރުން. ކަވަރުކުރަން ޓިޝޫފަދަ ތަކެތި ބޭނުން ކުރާނަމަ އެތަކެތި ރައްކާތެރި ގޮތުގައި ނައްތާލުން ފަދަ ކަންކަމަށް ސަމާލުކަން ދެއްވަން ޖެހޭ،" ޑރ ނިޔާފް ވިދާޅުވި އެވެ.\nމިރޯގާ އަކީ އެމީހަކަށް ރޯގާޖެހިފައި ހުރެމެ އެކަމުގެ އަލާމަތްތައް ނުފެނި ހުންނަ ދުވަސްތަކުގައިވެސް އެހެން މީހުންނަށް އެމީހެއްގެ ކިބައިން ވައިރަސް ފެތުރޭ ރޯގާ އަކަށް ވުމާއި އެކު، ބޭނުންކުރާ މާސްކާއި ޓިޝޫފަދަ ތަކެތި ރައްކާތެރި ގޮތުގައި ނައްތާ ނުލެވޭނެ ނަމަ އެއީ ބަލިފެތުރުމަށް ހުޅުވައިދެވޭ ދޮރެއް ކަމުގައި ވެގެންދެ އެވެ.\nމީގެ އިތުރުން ލައިގެން ހުންނަ އަންނައުނު ބިންމަތީގައި ހޭކޭނަމަ އެއީވެސް ޖަރާސީމާއި ވައިރަސްތައް ތިމާ އާއި ތިމާގެ އާއިލާ ދިރިއުޅޭތަނަށް ގެންދެވޭ ކަމެކެވެ. ސަބަބަކީ މާލޭގެ މަގުތައް މައްޗަށް ކުޅުޖެހުމާއި ކުނިއެޅުމަކީ ހުއްޓުމަކަށް ގެނެވިފައި ނުވާ އާދަ އަކަށް ވާތީ އާއި މިފަދަ ބަލިމަޑުކަމެއް އުޅޭ ދުވަސްވަރެއްގައި އެފަދަ ކަންކަމުގެ ސަބަބުން ނުރައްކާތެރިކަން ބޮޑުވެެގެންދާތީ އެވެ.


Ummeedhukuranee PGge Nimmunthah Reviewkurun Harudhana Kamaeku Kuriyah Gendhiun: Raees Nasheed\n6 ޑިސެންބަރ 2018 1 ކޮމެންޓް\nޕީޖީގެ ނިންމުންތައް ރިވީއުކުރާ ޔުނިޓް ހަރުދަނާކަމާއެކު ކުރިއަށް ގެންދާނެ ކަމަށް އުއްމީދު ކުރަން: ރައީސް ނަޝީދު\nޕްރޮސެކިއުޓާ ޖެނެރަލްގެ ނިންމުންތައް ރިވީއުކުރުމަށް އިއްޔެ އެކުލަވާލި ޔުނިޓްގެ މަސައްކަތްތައް ހަރުދަނާ ކަމާއެކު ކުރިއަށް ގެންދާނެ ކަމަށް އުއްމީދު ކުރައްވާ ކަމަށް ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު ކުރެއްވި ޓްވީޓެއްގައި ވިދާޅުވީ ޕީޖީ އޮފީހުން ކޮސްފައިވާ ދައުވާތައް ކުރެވިފައި ހުރިގޮތެއް ބަލައި، މުރާޖާކުރުމަށް ޒިއްމާވާނެ ހާއްސަ ޔުނިޓެއް އުފައްދަވާފައިވާ ކަމަށެވެ.\nPG Office in vaneeeoffice in kohfaivaa dhauvaathah kurevifai hurigoiy balaa muraajaa kurumah zinmaavaane khaasa unit eheoffice thereyga ufahdhavaafa. Mi unit ge masaikaiy harudhanaa gothugai kuriah gendhavaane kamuge unmeedhuga PG ah marhaba dhannavan\n— Mohamed Nasheed (@MohamedNasheed) December 6, 2018\n"މި ޔުނިޓްގެ މަސައްކަތް ހަރުދަނާ ގޮތުގައި ކުރިއަށް ގެންދަވާނެކަމުގެ އުއްމީދުގައި ޕީޖީއަށް މަރުހަބާ ދަންނަވަން" ރައީސް ނަޝީދު ވިދާޅުވިއެވެ.\nޕްރޮސެކިއުޓާ ޖެނެރަލްގެ އޮފީހުން ނިންމާފައިވާ ނިންމުންތައް ރިވިއު ކުރާނެ ހާއްސަ ޔުނިޓެއް ގާއިމްކޮށް، އެ ޔުނިޓަށް ޝަކުވާ ހުށަހަޅަން 45 ދުވަހުގެ މުއްދަތެއް އިއްޔެ ވަނީ ދޭން ފަށާފައެވެ.\nޕީޖީން ނެރެފައިވާ ބަޔާނެއްގައި ބުނީ، ޝަރީއަތަށް މައްސަލަ ހުށަހެޅުމުގެ ކުރީގައި މީހަކު ހައްޔަރުކޮށް، ނުވަތަ ބަންދުކޮށް، ނުވަތަ އެނޫން ވެސް ގޮތަކުން މީހެއްގެ މިނިވަންކަން ހިފެހެއްޓޭނެ ހާލަތްތަކާއި ޝަރުތުތައް މުރާޖާ ކުރަމުން ގެންދިޔުމާއި އެ އުސޫލުތަކާ އެއްގޮތަށް އަމަލުކުރަމުންދޭތޯ ބެލުމާއި، ކުށެއް ކުރިކަމަށް ތުހުމަތު ކުރާ މީހަކާމެދު ދައުވާ އުފުލުމަށް ނުވަތަ ދައުވާ ނުއުފުލުމަށް ނިންމާފައިވާ ނިންމުމެއް މުރާޖާ ކުރުމާއި އަދި އެ ނިންމުން ބަދަލުކުރުމާއި، ކޮށްފައިވާ ދައުވާއެއް އަނބުރާ ގެނައުމަކީ ވެސް ޕީޖީއަށް ލިބޭ ބާރެއް ކަމަށެވެ.\nއެހެންވެ، ކުރިން މީހަކަށް ދައުވާއެއް ކުރުމަށް ނުވަތަ ނުކުރުމަށް އެ އޮފީހުން ނިންމާފައިވާ ނިންމުމެއް މުރާޖާ ކުރަން ޖެހިއްޖެ ނަމަ، އެކަމެއް ކުރުމަށާއި ޝަރީއަތަށް މައްސަލަ ހުށަހެޅުމުގެ ކުރީގައި މީހަކު ބަންދުކޮށް، މިނިވަންކަން ހިފަހައްޓާފައިވާތީ އެކަން މުރާޖާ ކުރަން ޖެހޭ ނަމަ، އެކަން ކުރުމުގެ އިތުރުން ޝަރީއަތް ނިމެންދެން ބަންދު ކޮށްފައިވާތީ އެކަން މުރާޖާ ކުރަން ޖެހޭ ނަމަ، އެކަމަށް ހާއްސަ ޔުނިޓެއް ގާއިމް ކޮށްފައިވާ ކަމަށެވެ.\nކޯޓް ތަކުގެ ބާރުވެސް ނެންގެވީތޯ ؟


Imran Aai Mahloof Baiverivegen Adheeb Furuvaalan Ulheykamah Thuhumath Koffi - Vaguthu\nއިމްރާނާއި މަހްލޫފް ބައިވެރިވެގެން އަދީބު ފުރުވާލަން އުޅޭކަމަށް ތުހުމަތުކޮށްފި\n4 މަސް ކުރިން ( ޖެނުއަރީ 14, 2022 )\nކުރީގެ ނައިބު ރައީސް އަދީބް – ވަގުތު އިމޭޖްސް: އަމީން ފަހްމީ\nހޯމް މިނިސްޓަރު އިމްރާން އަބްދުﷲ އާއި ޔޫތު މިނިސްޓަރު އަހްމަދު މަހްލޫފް ބައިވެރިގެން ކުރީގެ ނައިބު ރައީސް އަހްމަދު އަދީބު ރާއްޖެ އިން ފުރުވާލުމަށް މަސައްކަތް ކުރަމުން ގެންދާ ކަމަށް ޕީޕީއެމްގެ ކައުންސިލް މެންބަރު އަހްމަދު ސިއްދީގު ވިދާޅުވެއްޖެއެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ހޯމް މިނިސްޓްރީގެ ޑެޕިއުޓީ މިނިސްޓަރު ކަން ކުރެއްވި ސިއްދީގު "ޗެނަލް-13" ގައި ވާހަކަދައްކަވަމުން އިއްޔެ ވިދާޅުވީ އަދީބުގެ އަނބިކަނބަލުން ފާތިމަތު ނަޝްވާ އާއި މިނިސްޓަރު އިމްރާނާއި މިނިސްޓަރު މަހްލޫފާއި މަހްލޫފްގެ އަނބިކަނބަލުން ރައީސް އޮފީހުގެ ސްޓޭޓް މިނިސްޓަރ ނަޒްރާ ނަސީމް ޑިސެމްބަރ 30 ވަނަ ދުވަހުގެ ރޭ ބައްދަލު ކުރި ކަމަށެވެ.\nއެބައްދަލުވުން އޮތީ މަހްލޫފް ދިރިއުޅުއްވޭ ގޭގެ ޓެރަސްގައި އެރޭ 09:00 ކަންހާއިރު ކަމަށް ވެސް ސިއްދީގު ވިދާޅުވިއެވެ. ސިއްދީގު ވިދާޅުވީ ބައްދަލުވުން އެރޭ މެންދަމު 01:30 އާއި ހަމައަށް ކުރިއަށް ދިޔަ ކަމަށެވެ. "އަޅުގަނޑަށް މައުލޫމާތު ލިބިފައިވާ ގޮތުގައި މިހިނގާ ޖަރީމާގެ އަސްލަކީ އަހްމަދު އަދީބު ރަށުން ބޭރަށް ފުރުވާލުން. ދެވަނަ ކަމަކީ މިހާރު ކޯޓަށް ހުށަހެޅިފައި އޮތް އަހްމަދު މަހްލޫފްގެ މައްސަލަ ބޭރުކޮށްލާފައި އެމައްސަލަ އޮއްބާލެވޭނެ ގޮތަކަށް ރޭވުންތައް ރޭވުން." ސިއްދީގު ވިދާޅުވިއެވެ.\nއެމްއެމްޕީއާރްސީގެ ހިޔާނާތުގައި އެންމެ އިސްކޮށް ހުރި ކަމަށް ދައުލަތުން ބުނާ އަދީބުގެ މައްޗަށް ކުރިން ކުރި 30 އަށް ވުރެ ގިނަ ދައުވާ އަނބުރާ ގެންގޮސް، އޭނާއާ އެކު އެއްބަސްވުމެއް ހަދައި، ދައުލަތުން ކުރި ހަތް ދައުވާ ސާބިތުވުމުން އޭނާގެ މައްޗަށް ކުރީ 20 އަހަރުގެ ޖަލު ހުކުމަކާއި ދެ މިލިއަން ރުފިޔާގެ ޖޫރިމަނާ އެކެވެ. އަދީބުގެ މައްޗަށް ޖަލު ހުކުމެއް އިއްވާފައި ވީނަމަވެސް ރައީސް ސޯލިހަށް ވެރިކަން ލިބިވަޑައިގެންނެވިތަނުން އޭނާ ގޭބަންދަށް ބަދަލުކުރި ގޮތައް އަދިވެސް ހުރީ ގޭބަންދުގައެވެ.\nއޭނާ ދިރިއުޅުއްވަނީ ހުޅުމާލޭގައި ހުންނަ އަމިން އެވެނިއު ފްލެޓެއްގަ އެވެ. ކަރެކްޝަންސް އިން ބުނާ ގޮތުގައި އޭނާ ގެއަށް ބަދަލު ކުރީ ސިއްހީ ހާލަތާ ހެދި އެވެ.\nމަޖިލީހުގައި ދޮގު ހެދި ވަޒީރަކު ދެނެގަންނަން ބަހުސް ފަށައިފި\nޖަލަށް ވަގަށް ވައްދާ ފޯނު ހޯދަން އެންޓަނާތަކެއް ގާއިމްކޮށްފި\nޖެނުއަރީ 14, 2022 15:12\nޞިއްދީޤު ކިޔަން ވެސް ހެޔޮނުވާނެ. ހެޔޮ ނުވާނެ ޔަޤީން ނުވާވަރުގެ ވާހަކަ ފަތުރާ މީހެއް. މިހެން އުޅެނިކޮށް ކުރިންފަހަރުވެސް ކޮންމެވެސް މީހެއް މީނައަށް ހަމަލާ ދިނީ.\nޖެނުއަރީ 14, 2022 19:00\nއަދީބުގެ ސިއްޚީ ހާލަތަކީ ގެއަށް ބަދަލުކުރަންޖެހޭ ފަދަ ސިއްޚީހާލަތެއްނޫން. އިމްރާ ބުނެފައިވަނީ އަދީބުގެއަށް ބަދަލުކުރީ ނިދާއިރު މެޝިނެއް ބޭނުން ކުރަން ޖެހޭތީކަމަށް. އެބުނާ މެޝިނަކީ އޭޕެޕް ނުވަތަ ސީޕެޕް މެޝިނަކީ ނިދާއިރު ނޭވައި ލުމަސ


ETFA ACADEMY ge dharivarun'naai Feydhoo School Ge Dharivarunqge Medhugai Ekuveri kamuge Match Thakeh kulhe Vijje\nއީޓީއެފްއޭ އެކަޑަމީ އާއި ފޭދޫ ސަޑޭ ...\nby vomadmin October 6, 2019\nމީދޫގައި ހިންގާ ” އީޓީއެފްއޭ ” ފުޓްބޯޅަ އެކަޑަމީގައި ހިމެނޭ ދަރިވަރުންނާއި ފޭދޫގައި ހިންގާ ސަޑޭ ސްޕޯޓްސް އެކެޑެމީގައި ހިމެނޭ ދަރިވަރުންގެ މެދުގައި އެކުވެރިކަމުގެ މެޗްތަކެއް ހޮނިހިރު ދުވަހުގެ ހަވީރު ކުޅެފިއެވެ.\nމިގޮތުން މީދޫ ފުޓްބޯޅަ ދަނޑުގައި ހޮނިހިރު ދުވަހު ކުޅެވިފައިވަނީ އަންޑަރ ޓެންގެ ދެމެޗާއި އަންޑަރ ތާޓީންގެ އެއްމެޗެވެ.\nފޭދޫސްކޫލްގެ އަންޑަރ 10 ގެ އޭޓީމާއި ބީޓީމް\nބޯވިއްސާރައިގެ ތެރޭގައި ކުޅެންފެށި އަންޑަރ 13 ގެ މެޗް9ލަނޑު0ލަނޑުން މީދޫގައި ހިންގާ “އީޓީއެފްއޭ” ގެ ޓީމް ކާމިޔާބުކޮށްފައިވާއިރު އަންޑަރ ޓެންގައި ހިމެނޭ ދަރިވަރުންގެ ތެރެއިން “އީޓީއެފްއޭ” ގެ އޭޓީމާއި ސަޑޭ އެކެޑެމީގެ އޭ ޓީމް ބައްދަލުކުރިމެޗް ނިމުނީ 1 ލަނޑު 1 ލަނޑުން އެއްވަރުވެގެންނެވެ. އަންޑަރ ޓެންގައި ހިމެނޭ ދަރިވަރުންގެ ތެރެއިން “އީޓީއެފްއޭ” ގެ ބީޓީމާއި ސަޑޭ އެކެޑެމީގެ ބީ ޓީމް ބަދައްދަލުކުރިމެޗް 1 ލަނޑު0ލަނޑުން ކާމިޔާބުކުރީ “އީޓީއެފްއޭ” ގެ ޓީމެވެ.\nއީޓީއެފްގެ އަންޑަރ 10 ގެ އޭޓީމާއި ބީޓީމް\nމިތިންމެޗްގެ ތެރެއިން 1 މެޗް އެއްވަރުވެ2މެޗުން ސަޑޭ އެކެޑެމީގެ ޓީމް ބަލިވެފައިވީނަމަވެސް ހުނަރުވެރި މޮޅު ކުޅުމެއް ސަޑޭ އެކެޑެމީގައި ހިމެނޭ ކުޅުންތެރީންގެ ފަރާތުންވެސް ފެނިގެން ދިޔައެވެ. ޚާއްސަކޮށް އަންޑަރ ޓެންގެ އޭޓީމްގައި ހިމެނޭ ސަޑޭ އެކެޑެމީގެ ކުޅުންތެރީންގެ ފަރާތުން ތަފާތު މޮޅު ކުޅުމެއް ފެނިގެން ގޮސްފައިވެއެވެ.\nމީދޫގައި ހިންގާ “އީޓީއެފްއޭ އިން އަންނަނީ އެ އެކަޑަމީގެ ހިމެނޭ ދަރިވަރުންނަށް ތަޖުރިބާ ހޯދައި ދިނުމަށް ގިނަ ފުރުސަތު ތަކެއް ހޯދައިދިނުމަށް މަސައްކަތް ކުރަމުންނެވެ. އެގޮތުން މިދިޔަ މަހުގެ ތެރޭގައި މާލޭގައި ހިންގާ ހީނާ އެކެޑެމީގެ 14 އަހަރުން ދަށުގެ ޓީމް މީދުއަށް ގެނެސްގެން އެޓީމާއެކު އީޓީއެފްއޭގެ 16 އަހަރުން ދަށުގެ ޓީމާއި ދެމެދު އެކުވެރިކަމުގެ މެޗެއް ކުޅެފައިވެއެވެ.\nމީދޫގައި ހިންގާ ” އީޓީއެފްއޭ ” ފުޓްބޯޅަ އެކަޑަމީގެ ދަޢުވަތަކަށް ހޮނިހިރު ދުވަހުގެ 14.15 ހާއިރު ސަޑޭ ސްޕޯޓްސް އެކެޑެމީގެ ދަރިވަރުންނާއި ބެލެނިވެރިން މީދޫއަށް އައުމުން “އީޓީއެފްއޭ” ގައި ހިމެނޭ ދަރިވަރުންގެ ބެލެނިވެރީންނާއި މުދައްރިސުން ވަނީ ސަޑޭ އެކެޑެމީގެ ދަރިވަރުންނަށާއި ބެލެނިވެރީން އަދި ޓީޗަރުންނަށް މަރުހަބާއެއް ކިޔާފައެވެ.\nކޮޕާޑެލްރޭ ފުޓްބޯޅަ މުބާރަތުގެ ފައިނަލަށް ބާސެލޯނާ ދަތުރުކޮށްފި\nކޮޕާޑެލްރޭ ފުޓްބޯޅަ މުބާރަތުގެ ފައިނަލަށް ބާސެލޯނާ ދަތުރުކޮށްފިއެވެ. ބާސެލޯނާ މިމުބާރާތުގެ ފައިނަލަށް ދަތުރުކޮށްފައިވަނީ ސެމީފައިނަލުގެ ފުރަތަމަ ލެގްގެ މެޗް ...\nމިހާރު މީދޫގައި ހިގަމުންދާ އައްޑޫސިޓީ އަންޑަރ 20 ޔޫތު ޗެލެންޖް ކަޕް ފުޓްބޯޅަ މުބާރާތުގެ ފައިނަލަށް ފޭދޫޓީމް ރޮއްވާލުމަށްފަހު ...


Mohamed Shafiu: ނަބަވީ ސީރަތުގެ އަލީގައި: ލީޑަރެއްގެ ސިފަތައް\nPosted by Mohamed Shafiu at 9:38 AM\nAhmed Majid 11/7/11 9:47 AM\nމުޙައްމަދު ޞައްލަﷲ ޢަލައިހި ވަ ސައްލަމަގެ ލީޑަރޝިޕް ކޮލިޓީއާއި، އެކަލޭގެފާނުގެ އިންސާނީވަންތަކަމާ މެދު ޝައްކުއުފައްދަން އެއް އިރެއްގައި ޔޫރަޕުގެ ކްރިސްޓިއަން ދީނީ ލީޑަރުން ވަރަށް މަސައްކަތްކުރިއެވެ. އެއިރުވެސް އެ މީހުންނަށް ޖެހުނީ އެ ކަލޭގެފާނުގެ ސީރަތުން ގޯހެއް ނުފެނުމުން ދޮގު ވާހަކަތައް ހަދަހަދައިގެން ދައްކާށެވެ. އެ ގޮތުން ފްރެންޗް އެންސައިކްލޮޕީޑިއާ ލަރޫސީގައި ލިޔެފައިވާ ވާހަކަތަކާއި، މަޝްހޫރު ގިލްބަރޓް ނުވަތަ ގައިބަރޓް ޑި ނޮޖެންޓް ފަދަ ލިޔުންތެރީން ލިޔެފައިވާ ވާހަކަތައް ބައްލަވާށެވެ. މިބައިމީހުން އިތުރު ރަސޫލާއަކީ \_"ޖަމަލުވަގެއް ކަމަށާއި، ސިހުރުވެރިއެއް ކަމަށާއި، ޢަރަބި ބަދަވީ ޤަބީލާއެއްގެ ބޮޑެއް ކަމަށާއި، އެކަލޭގެފާނު އަވަހާރަވީ މާ ގިނައިން ރާފޮދު ހިއްޕަވައިގެން ހޭފުޅުނެތިފައި އޮންނަވައި ކަމަށާއި، އެ ކަލޭގެފާނުގެ ހަށިކޮޅު ޖަނަވާރުތައް ބޮޑުކަމުދާ ތަނެއްގައި އޮއްވައި އޫރުތަކެއް އައިސް ކާލީކަމަށް ލިޔެފައި ވެއެވެ. ނަފްރަތާއި ޢަދާވާތްތެރިކަމުގެ ވެސް މިއީ ތަންފުކެއް ބޮޑު ވަރު، އެހެން ނޫންތޯއެވެ؟ އަޅުގަނޑުމެންގެ ތެރޭގައި ވެސް މިހާރު އިތުރު އެކަލޭގެފާނާ ދެކޮޅު ހެދުމަކީ \_"ފެޝަނެއް\_" ކަމަށް، ނުވަތަ މާ \_"ގައްޑާ\_" ކަމެއް ކަމަށް ދެކެގެން އުޅޭ މީހުންނާއި، ރޮބަރޓް ސްޕެންސަރ ފަދަ އެމެރިކާގެ އިސްލާމީ \_"މުއައްރިޚުން\_" ގެ ދޮގުތައް ޤަބޫލުކޮށްގެން އުޅޭ މީހުންނާއި، އެއްވެސް އެއްޗެއް ނުދަންނަ އިރުވެސް ހުރިހާ އެއްޗެއް ދަންނަ ކަމަށް ހެދިގެން އުޅޭ މީހުން އެބައުޅެއެވެ. ނަމަވެސް ޙަޤީޤަތް އޮޅުވައެއް ނުލެވޭނެއެވެ. ޙަޤީޤަތަކީ މުޙައްމަދުގެފާނަކީ ރޫޙާނީގޮތުންނާއި، މާއްދީގޮތުންނާއި، އަޚްލާޤީގޮތުން އިންސާނިއްޔަތުގެ ރިވެތިކަމާއި މާތްކަމުގެ ކުންނު ކަމަށް ވުމެވެ.


MIRA ah midhiya mahu libunee 1.31 billion rufiyaa - vNews.mv\nމީރާއަށް މިދިޔަ މަހު ލިބުނީ 1.31 ބިލިއަން ރުފިޔާ\nމުހައްމަދު ޝާން އަބްދުﷲ 12 May 2019, 14:25\nމީރާއިން ބުނީ، މި އަދަދަކީ ވޭތުވެދިޔަ އަހަރުގެ މިމުއްދަތުގައި ލިބުނު އާމްދަނީއަށްވުރެ 12.6 އިންސައްތަ އިތުރު އަދަދެއް ކަމަށެވެ. އަދި މިއީ މިއަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ 6.3 އިންސައްތަ އިތުރު އަދަދެއް ކަަމަށް ވެސް މީރާއިން މައުލުމާތު ދެއެވެ.\nމީރާއިން ބުނީ، ވޭތުވެދިޔަ އަހަރުގެ އެޕްރީލް މަހު ލިބުނު އާމްދަނީއަށްވުރެ މި އަހަރުގެ އެޕްރީލް މަހުގެ އާމްދަނީ އިތުރުވުމުގެ ސަބަބަކީ ބައެއް ޓެކުހުގެ ގޮތުގައި ދައްކަންޖެހި ނުދައްކާހުރި ފައިސާ ޓެކްސް ދައްކާ ފަރާތްތަކުން މި މަހުގެ ތެރޭގައި ދައްކާފައިވާތީވެ ކަމަށެވެ. އަދި އެޕްރީލް މަހު ލިބޭނެ ކަމަށް އަންދާޒާކުރި އަދަދަށްވުރެ އާމްދަނީ އިތުރުވުމުގެ މައިގަނޑު ސަބަބަކީ ޓީޖީއެސްޓީ، ޖީޖީއެސްޓީ، ބީޕީޓީ އަދި ރިޒޯޓު ކުލީގެގޮތުގައި ދައްކަންޖެހި ނުދައްކާހުރި ފައިސާ ޓެކްސް ދައްކާ ފަރާތްތަކުން މި މަހުގެ ތެރޭގައި ދައްކާފައިވާތީވެ ކަމަށް ވެސް މިރާއިން މައުލުމާތު ދެއެވެ.\nމީރާއިން ބުނީ، މިދިޔަ މަހު އެއޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއިން ކަަމށެވެ. އެއީ 67.1 އިންސައްތަ ނުވަތަ 875.69 މިލިއަން ރުފިޔާއެވެ ދެން އެންމެ ބޮޑު އާމްދަނީއެއް ލިބިފައިވަނީ ގްރީން ޓެކްސް އިންނެވެ. އެއީ 6.4 އިންސައްތަ ނުވަތަ 83.6 މިލިއަން ރުފިޔާ ކަމަށްވެސް މީރާއިން މައުލުމާތު ދެއެވެ.\nމީގެ އިތުރުން މީރާއިން ބުނީ، މިދިޔަ މަހު ބަލައިގަނެފައިވާ އާމްދަނީގެ ތެރޭގައި 55.9 މިލިއަން އެމެރިކާ ޑޮލަރު ހިމެނޭ ކަމަށެވެ.


vnews - Mihaathanah List ga Soi Kohfaivanee Emme 120 candidatun: EC\nވޯޓާސްލިސްޓްގައި ސޮއިކުރަނީ --\nރައްޔިތުންގެ މަޖިލީހުގެ އިންތިހާބުގައި ވާދަކުރައްވާ ކެންޑިޑޭޓުންގެ ތެރެއިން މިއަދުގެ މިހާތަނަށް ވޯޓާސް ލިސްޓްގައި ސޮއިކޮށްފައިވަނީ އެންމެ 120 ކެންޑިޑޭޓުންކަމަށް އިލެކްޝަންސް ކޮމިޝަނުން ބުނެފިއެވެ.\nއިލެކްޝަންސް ކޮމިޝަންގެ ރައީސް އަހުމަދު ޝަރީފް ވިދާޅުވީ ކަނޑައެޅިފައިވާ ވަގުތުގައި ހުރިހާ ކެންޑިޑޭޓުންވެސް ވޯޓާސްލިސްޓްގައި ސޮއިކޮށް ނިންމުމަށް އިލްތިމާސްކުރައްވާކަމަށެވެ.\nވޯޓާސްލިސްޓްގައި ސޮއިކުރުމުގެ އެންމެ ފަހު ވަގުތަކީ މާދަމާގެ 14:30ކަމަށާ މިހާތަނަށް 386 ކެންޑިޑޭޓުންގެ ތެރެއިން ވޯޓާސް ލިސްޓްގައި ސޮއިކޮށްފައިވަނީ އެންމެ 120 ކެންޑިޑޭޓުންކަމަށް ޝަރީފް ވިދާޅުވިއެވެ.\nވޯޓާސް ލިސްޓްގައި ސޮއިކޮށްފައިވަނީ އެމްޑީޕީން ވާދަކުރާ 85 ކެންޑިޑޭޓުންގެ ތެރެއިން 35 ކެންޑިޑޭޓުންނާއި، ޕީޕީއެމްގެ 24 ކެންޑިޑޭޓުންގެ ތެރެއިން7ކެންޑިޑޭޓުންނާއި، ޖުމްހޫރީ ޕާޓީޣެ 41 ކެންޑިޑޭޓުންގެ ތެރެއިން 10 ކެންޑިޑޭޓުންނާއި، ޕީއެންސީގެ 22 ކެންޑިޑޭޓުންގެ ތެރެއިން7ކެންޑިޑޭޓޫންނާއި، އަދާލަތު ޕާޓީގެ9ކެންޑިޑޭޓުންގެ ތެރެއިން4ކެންޑިޑޭޓުންނާއި، އެމްއެލްއެސްޑީގެ 10 ކެންޑިޑޭޓުންގެ ތެރެއިން2ކެންޑިޑޭޓުންނާއި، އެމްޑީއޭގެ 8 ކެންޑިޑޭޓުންނާއި، އަމިއްލަގޮތުން އިންތިޚާބުގައި ވާދަކުރައްވާ 174 ކެންޑިޑޭޓުންގެ ތެރެއިން 47 ކެންޑިޑޭޓުންކަމަށް ޝަރީފް ވިދާޅުވިއެވެ.\nމީގެ އިތުރުން މަޖިލީސް އިންތިޚާބުގައި ވާދަކުރާ އެމްޑީއޭގެ 8 ކެންޑިޑޭޓުންނާއި، އެމްޓީޑީގެ 8 ކެންޑިޑޭޓުންގެ ތެރެއިން އެއްވެސް ކެންޑިޑޭޓަކު އަދި ވޯޓާސް ލިސްޓްގައި ސޮއިކޮށްފައިނުވާކަމަށް ޝަރީފް ވިދާޅުވިއެވެ.\nވޯޓާސް ލިސްޓްގައި ސޮއިކުރުން ކުރިއަށްދަނީ ބާޖަމާލުއްދީންގައި ހަދާފައިވާ އިންތިހާބާ ބެހޭ މަރުކަޒުގެ ޓްރޭނިން ހޯލްގަ އެވެ.\nއިލެކްޝަންސް ކޮމިޝަނުން ބުނީ އަމިއްލަ މެމްބަރެއްގެ ގޮތުގައި އިންތިހާބުގައި ވާދަކުރައްވާ ކެންޑިޑޭޓުންގެ ބަދަލުގައި އެހެން ފަރާތަކުން ވޯޓާސް ލިސްޓުގައި ސޮއިކުރަން ހާޒިރުވާނަމަ އެކަން އަންގައިދޭ ކެންޑިޑޭޓްގެ ސޮއި ހިމެނޭ ސިޓީއަކާއި ސޮއި ކުރަންދާ މީހާގެ އައިޑީކާޑުގެ ކޮޕީއެއް ބޭނުންވާ ކަމަށެވެ. އަދި ޕާޓީއެއްގެ ޓިކެޓްގައި އިންތިހާބުގައި ވާދަކުރައްވާ ކެންޑިޑޭޓެއްގެ ފަރާތުން އެޕާޓީއަކުން ހަމަޖައްސާފައިވާ މީހަކު ސޮއިކުރަންދާނަމަ އެކަން ބަޔާންކޮށްދޭ ޕާޓީގެ ތައްގަނޑު ޖެހި ސިޓީ އެއް ގެންނަން ޖެހޭނެ ކަމަށްވެސް ކޮމިޝަނުން ބުނެ އެވެ.\nކެންޑިޑޭޓުން ސޮއި ކުރައްވާފައިވާ ވޯޓާސް ލިސްޓެއް ވޯޓްލާ މަރުކަޒުތަކުގައި އޮތުމަކީ އިންތިހާބާ ބެހޭ ގާނޫނުތަކުގައި ލާޒިމްކޮށްފައިވާ ކަމެކެވެ.


America Safeeru Dhehvvi Roadha Veelumah Membaru Rifau Vadaigathy Ihuthijaaj Kurahvvan - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 33 މިނެޓް ކުރިން\nއެމެރިކާ ސަފީރު ދެއްވި ރޯދަ ވީއްލުމަށް މެންބަރު ރިފާއު ވަޑައިގަތީ އިހުތިޖާޖް ކުރައްވަން\nރާއްޖެއަށް އެމެރިކާއިން ކަނޑައަޅާފައި ހުންނަ ސަފީރު އަތުލް ކެޝަޕް އިއްޔެ ދެއްވި ރޯދަ ވީއްލުމަށް ރައްޔިތުންގެ މަޖިލީހުގެ މާފަންނު ދެކުނު ދާއިރާގެ މެންބަރު ޢަބްދުﷲ ރިފާއު ވަޑައިގެން ފަލަސްތީނުގެ ރައްޔިތުންނާއެކު ތިބިކަން ހާމަކުރައްވައިފިއެވެ.\nއެމެރިކާއިން ކަނޑައަޅާފައި ހުންނަވާ ސަފީރު އަތުލް ކެޝަޕް ރާއްޖޭގެ އިސް ބައެއް ބޭފުޅުންނަށާއި ނޫސްވެރިންނަށް އިއްޔެ ބޭއްވެވި ރޯދަ ވީއްލުމުގައި މެންބަރު ރިފާއު ވަޑައިގެންނެވީ ކަޅު ކުލައިގެ ޓީޝާޓެއްގައި " ޕްރޭ ފޯ ޕެލަސްޓއިން ، ސޭވް ގާޒާ" މި ދެއިބާރާތާއި ފަލަސްތީނާއި ރާއްޖޭގެ ދިދަ ރަމްޒުކޮށްދޭ ލޯގޯއެއް ޖައްސަވައިގެންނެވެ.\nTo show my respect to the people of United States, I accepted the Iftar invitation by US Ambassador H.E @USAmbKeshap\nTo show my solidarity with the people of Palestine, I woreaT-shirt with #SaveGaza tag to the event and handed over this letter on behalf of my constituents. pic.twitter.com/tiU9E5drUI\n— Abdulla Rifau Bochey (@RifauMP) June 6, 2018\nމީގެ އިތުރުން މެންބަރު ރިފާއު ވަނީ ފަލަސްތީނު މީހުންނާ މެދު އެމެރިކާގެ މިހާރުގެ ސަރުކާރުން ގެންގުޅޭ ސިޔާސަތަށް ފާޑުވިދާޅުވެ, ސިޓީއެއް ވެސް ސަފީރަށް ރައްދުކުރައްވާފައެވެ.\nސިޓީގައި ބޮޑަށް ފާހަގަކޮށްފައި ވަނީ ޣައްޒާއާ އިޒްރޭލު ގުޅޭ ބޯޑަރު ސަރަހައްދުގައި މުޒާހަރާކުރަން ތިބި ފަލަސްތީނުގެ އާއްމުުންގެ ގަޔަށް އިޒްރޭލުން ބަޑި ޖަހައި އޭގެ ތެރެއިން 130 އަށް ވުރެ ގިނަ މީހުން މަރައިލި ޖަރީމާ ތަހުގީގުކުރަން އެމެރިކާއިން ދެކޮޅު ހަދާފައިވާ މައްސަލައެވެ.\n" ދުނިޔެއާ ދެކޮޅަށް ތެދުވެ އިސްރާއީލުގެ އަސްކަރިއްޔާ ތަހުގީގު ކުރުމާ ދެކޮޅު ހެދި ސިޔާސަތުން އިޒްރޭލަށް ބާރުދިނީތީ އެމެރިކާގެ ތަސައްވުރު އަބަދުގެ އަބަދަށް ހަޑިވާނެއެވެ،" ސިޓީ ނިންމަވައިލައްވަމުން ވިދާޅުވެފައި ވެއެވެ.\nފަލަސްތީނުގެ ރައްޔިތުންނަށް އިސްރާއީލުގެ އުދުވާނުގެ ސަބަބުން ބައިނަލްއަގުވާމީ ހިމާޔަތް ދިނުމަށް ސަލާމަތީ މަޖިލީހަށް ކުވޭތުން ހުށަހެޅި ގަރާރު އެމެރިކާ އިން ވަނީ ވީޓޯކޮށްފަ އެވެ. އަދި އިސްރާއީލުގެ ދިފާއުގައި އެމެރިކާއިން ގަރާރެއް ހުށަހެޅި ނަމަވެސް އެމެރިކާ ފިޔަވައި އިތުރު ގައުމަކުން އެ ގަރާރަކަށް ވޯޓެއް ނުދެ އެވެ.\nޖޫން 6, 2018 22:17\nސާބަހޭ ބޮޗޭ އެމަކު ތިކަލޭގެޔަ ބައްދަލް ކުރަން ގޮސްއެތިބަ އަންހެނުންތަށް ހެވިފަ ފޮޓޯނެގި އެރު ލަދެއްހަޔާތެއް ނެއް ރަންޑިންތަކެއްހެން އެތިބީ ހެވިފަ ފަލަސްތީނުގަ ހިންގާގަތުލު އާންމަށް ހަމަ އެކަނިި ދުނިޔޭގަ.ތާއިދުކުރާ އެމެރިކާ ތީމުސްލުމުންތަ ނޫނީ ޔަހޫދީންތަ މުސްލިމުންމަރަމުން ގެންދާ އިޒުރޭލަށް ވަގިވެރިވާ ގައުމެއްގެ ސަފީރަކަ ބައްދަލް ކުރަންގޮސް ލަދެއްހަޔާތެއް ނެއް މިއޮއްފަދަ ރޯދަމަހު މުސްލިމުންގެ އަދުއްވުން ކައިރިއަށްގޮސް. ހެދުންބާލާގެން މަގުތައްމަތީ ހިގިއްޔާ މާތަހިރުވަނެ\nޖޫން 6, 2018 22:33\nސާބަހޭ.ތިކަހަލަ ނުވިކޭމީހުން ބޭނުން ވަނީ.\nޖޫން 7, 2018 01:09\nރަނގަޅު ވާހަކައެއް.. މިހާރު ނުވިކޭ އަދި ފިނޑިނޫން މީހުން މަދު.. އުއްމީދުކުރަން ދެންތިބި މެމްބަރުންނަށްވެސް މިކަމުން ރަނގަޅު މިސާލެއް ފެންނާނެކަމަށް..\nޖޫން 6, 2018 22:47\nޖޫން 6, 2018 23:04\nބޮޗޭ ތި ޓީޝާޓް ލައިގެން ކެޝަޕް އާއި އެކު ފޮޓޯއެއް ނެގިނަމަ ވަރަށް ސަޅިވީސް\nޖޫން 6, 2018 23:22\nޖޫން 7, 2018 01:28\nރިފާއު ކަލޭތީ މޭންއެއް. އަހަންނަކީ ގިނަ ކަންކަމުގައި ހިޔާލް ތަފާތު މީހެއް. ނަމަވެސް ތިޔަ ކަމުގައި އަހަރެން ހަމަ މިހުރީ ރިފާއު އާއި އެކު\nޖޫން 7, 2018 04:42\nދެއްކުންތެރި އެއްޗެއް މީ\nޖޫން 7, 2018 05:49\nވަރަށް ރަނގަޅު އަމަލެއް........ހަމަ ސާބަސް ދަރިޔާ


މަސައްކަތު މާހައުލައި އެހެން މީހުންގެ އިތުބާރު ހޯދާނީ ކިހިނެއް؟ – dhirun\nމަސައްކަތުގެ މާހައުލުގައި އެހެން މީހުންގެ އިތުބާރު ހޯދައިގެން މަސައްކަތްކުރުމަކީ ގުނާ އަދަދު ނުކުރެވޭހާ ފައިދާ ކުރުވަނިވި ކަމެކެވެ. ގިނަ ދިރާސާތަކުން ދައްކާގޮތުގައި އޮފީހުގައި މަސައްކަތްކުރާ ވެރިމީހާއާއި ދަށުގައި މަސައްކަތްކުރާ މުވައްޒަފުންނާއި ދެމެދު އޮންނަށްޖެހޭ ގުޅުން ހަރުދަނާ ކަމާއެކު ދެމެހެއްޓިޖެނަމަ މުވައްޒަފުންނަށް ދިމާވާ ހާސްކަމާއި ކަންބޮޑުވުން ނެތިގެންގޮސް މުވައްޒަފުންނަށް ހިތްހަމަޖެހުންލިބި މުވައްޒަފުން ވަޒީފާއިން ވަކިވާމިންވަރު ދަށްވެގެންދެއެވެ. މި ގުޅުން ދެމެހެއްޓުމަށްޓަކައި ތިރީގައިމިވާ ބައެއް ކަންތައް ކުރެވިދާނެއެވެ.\nތިމާއަކީ ހިތްހެޔޮ މީހެއްކަމުގައިވުން؛ ރަނގަޅުކަމެއް ކޮށްފިނަމަ ތައުރީފުކުރުމާއި، ކުރި ކަންތަކާއި ހިތްހަމަޖެހޭ ކަން ހާމަކުރާށެވެ. އަދި އެކުގައި މަސައްކަތްކުރާ މީހުނާއި ވާހަކަ ދެއްކުމާއި އެމީހުންނަށް ދިމާވާ ދަތި އުދަގޫތައް ހައްލުކޮށްދިނުމުގައި ޝައުގުވެރިކަން ހުންނަކަން ތިމާގެ އަމަލުން ދައްކާށެވެ. ތިމާ ކުރާކަންތައްތައް އެހެންމީހުން އަގުވަޒަންކުރާހެން ތިމާވެސް އެހެންމީހުން ކުރާ މަސައްކަތުގެ އަގުވަޒަންކުރާކަން ހާމަކުރާށެވެ.\nދައްކާވާހަކަ ޝައުގުވެރިކަމާއެކު އަޑުއެހުން؛ އެހެންމީހަކާއި ވާހަކަ ދައްކާނަމަ ހަތަރު ކަޅި ބައްދަލުކޮށްގެން ވާހަކަދައްކާށެވެ. ވާހަކަ ދައްކާއިރު ތިމާގެ މޫނުމަތިންވެސް ހިނިތުންވުން ދައްކާށެވެ. އެދައްކާވާހަކައެއް އަޑުއަހަމުން ދާކަމާއި އަޑުއެހުމުގެ ޝައުގުވެރިކަން ހުންނަކަން ތިމާގެ އަތާއި ބޮލުގެ ހަރަކާތުން ދައްކާށެވެ.\nމަޢާފުކުރުން؛ ފުރަތަމަ ފަހަރު ކަމެއް ގޯސްގޮތަކަށް ކުރާނަމަ، އެކަމެއް ރަނގަޅުކުރާނެ ގޮތް ކިޔައިދީ، ކުރެވިފައިވާ ކަންތަކަށް މަޢާފްކުރާށެވެ. ތަކުރާރުކޮން އެފަދަ ކަންތައް ނުކުރުމަށް ނަސޭހަތްތެރިވާށެވެ.\nކަމެއް ކާމިޔާބުކުރުމަށް ނުވަތަ ހާސިލުކުރުމަށްޓަކައި، މަސައްކަތް ކުރުމުގެ ގާބިލްކަމާއި ޝައުގުވެރިކަން ހުރުން؛ ރިސާޗުތަކުން ދައްކާގޮތުގައި ކަމެއް ދިމާވެގެން ދާއިރު، އެކަމެއް ކާމިޔާބުކުރުމުގެ ހިތްވަރު ނެތް ފަރާތަކަށްވާނަމަ، އެކުގައި މަސައްކަތްކުރާ މުވައްޒަފުން އެފަރާތަކަށް ކުރާ އިތުބާރު ކުޑަވެގެން ދެއެވެ. މަސައްކަތެއް ކުރާއިރު ތިމާގެ ހުރި ފުރިހަމަ ގާބިލުކަމާއެކު އެމަސައްކަތެއް ފުރިހަމަކުރުމުގެ ޝައުގުވެރިކަން ދައްކައިގެން އެމަސައްކަތެއް ކުރާނަމަ، އެހެން މީހުންވެސް ތިމާއާއެކު މަސައްކަތްކުރުމުގެ ޝައުގުވެރިކަން އިތުރުވެގެންދެއެވެ.\nމީގެ އިތުރުން އެކުގައި މަސައްކަތްކުރާއިރު، މަސައްކަތުގެ މާހައުލުގައި އެކުގައި މަސައްކަތްކުރާ މުވައްޒަފުންގެ އިތުބާރު ހޯދުމަށް ގިނަ ގުނަ ކަންތައްތަކެއް ކުރެވިދާނެއެވެ. މިސާލަކަށް ބުނާނަމަ، ތިމާއަކީ އެހެން މީހުންގެ ސިއްރުތައް ހިފަހައްޓާ މީހަކަށްވުމާއި، އެހެން މީހުންގެ ކުރިއެރުމާއި މުވައްޒަފުންގެ ގާބިލްކަން އިތުރުކޮށްދިނުމަށް މަސައްކަތްކޮށްދިނުމުގެ އިތުރުން އެކަމަށް އެހީތެރިކަން ފޯރުކޮށްދޭ ފަރާތަކަށްވެސް ވެވިދާނެއެވެ.\nTags: healthoffice workrelationship\nކުރިއަށް ކްރައި ޑު ޗެޓް ސިންޑްރޯމް\nފަހަތަށް ކަންކަން ހާސިލުކުރުމުގައި ތިމާއަށް ދިމާވާ ތަފާތު ހުރަސްތަކުން ސަލާމަތްވުމަށް ކުރެވިދާނެ ކަންތައް


Adheeb ge hekibaha nulaa ves massala saabithu kureveyne: Dhaulai\nއަދީބުގެ ހެކިބަހާ ނުލައި ވެސް މައްސަލަ ސާބިތުކުރެވޭނެ: ދައުލަތް\nކުރީގެ ރައީސް މުހައްމަދު ވަހީދުގެ ވެރިކަމުގައި ފިނޭންސް މިނިސްޓަރުކަމުގައި ހުންނަވައިގެން ކ. ފުށިދިއްގަރުފަޅުގައި ހިންގި މަޝްރޫއަކާއި ގުޅިގެން އަބްދުﷲ ޖިހާދުގެ މައްޗަށް އުފުލާފައިވާ ދައުވާ، ކުރީގެ ޓޫރިޒަމް މިނިސްޓަރު އަހުމަދު އަދީބުގެ ހެކިބަހާ ނުލައިވެސް ސާބިތުކުރެވޭނެ ކަމަށް ދައުލަތުގެ ފަރާތުން ބުނެފި އެވެ.\nޖިހާދުގެ މައްޗަށް އުފުލައިފައި ވަނީ ފުށިދިއްގަރުފަޅު ސްޕެޝަލް ޓޫރިސްޓް ޒޯނެއްގެ ގޮތުގައި ތަރައްގީ ކުރުމުގެ މަޝްރޫއާ ގުޅިގެން ފިނޭންސް މިނިސްޓަރު ކަމުގެ މަގާމުގައި ހުންނަވައި، ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް އަމަލު ކުރެއްވި ކަމުގެ ދައުވާ އެވެ. ޝަރީއަތުގައި ދައުވާ އިއްވުމުން މީގެ ކުރިން ޖިހާދު ވަނީ ދައުވާއަށް އިންކާރުކުރައްވާފަ އެވެ.\nކްރިމިނަލް ކޯޓުގައި މިއަދު ކުރިއަށް ގެންގޮސްފައިވަނީ ޖިހާދުގެ ފަރާތްޕުޅުން ޝަރީއަތުގެ ކުރިން ހުށަހަޅާފައިވާ ހުށަހެޅުންތަކާ މެދު ދައުލަތުން ޖަވާބުދާރީވުމެވެ.\nޖިހާދުގެ ހުށަހެޅުންތަކުގެ ތެރޭގައި ފުށިދިއްގަރު ފަޅުގެ މަޝްރޫއުގެ މަރުހަލާތަކުގައި އެންމެ އިސްކޮށް އުޅުއްވި އަދީބުގެ މައްޗަށް ދައުވާ ނުކޮށް އެހެން މީހެއް މައްޗަށް ދައުވާ ނުކުރެވޭނެ ކަމަށް ވިދާޅުވެފައިވެ އެވެ. އެ އެއްބަސްވުން ޑްރާޕްޓް ކުރުމުގައި ވެސް އަދީބު އުޅުއްވި ކަމަށް ވަނީ ފާހަގަކޮށްފަ އެވެ.\nމިކަމުގެ ރައްދު ދައުލަތުގެ ފަރާތުން ދެއްވާފައިވަނީ މިސާލަކުންނެވެ. އެގޮތުން މީހަކު މަރާ މީހަކު ފިހާރައަކުން ގަންނަ ވަޅި ވިއްކާ މީހާ ވެސް އެ ހާލަތުގައި ކުށްވެރިވާނެ ކަމަށް ވަނީ ފާހަގަކުރައްވާފަ އެވެ. މިއީ ވެސް އެފަދަ ހާލަތެއް ކަމަށް ފާހަގަކުރެއްވި އެވެ. އަދި މި މައްސަލައިގައި އަދީބުގެ ހެކިބަސް ބަލައިގަނެވޭނެ ކަމަށާއި އަދީބުގެ ހެކި ބަހަށް ބާރު ލިބޭ އިތުރު ހެކިތައް ވެސް ލިބިފައިވާ ކަމަށެވެ.\n"މި މައްސަލައަކީ އަހުމަދު އަދީބު އަބްދުލްގަފޫރްގެ ހެކިބަހާ ނުލައި ކިތާބީ ހެކިތަކަށް ރިއާޔަތްކޮށްގެން ވެސް ސާބިތުކުރެވޭނެ މައްސަލައެއް،" ދައުލަތުގެ ވަކީލް ވިދާޅުވި އެވެ.\nޖިހާދުގެ ފަރާތްޕުޅުން ދެން ހުށަހަޅާފައިވާ ހުށަހެޅުންތަކުގެ ތެރޭގައި އެންޓި ކޮރަޕްޝަން ކޮމިޝަން (އޭސީސީ) އިން ތަހުގީގުކޮށް ނިންމާފައި ވަނިކޮށް އަލުން އެސެޓް ރިކަވަރީ ކޮމިޝަނުން މި މައްސަލަ ތަހުގީގުކޮށްފައި ވަނީ އެފަދަ ކަންކަމުގައި އަމަލު ކުރަން ޖެހޭ އިޖުރާއަތުތަކާ ހިލާފަށް ކަމަށް ފާހަގަކޮށްފައިވެ އެވެ. އަދި މައްސަލައެއް އަލުން ތަހުގީގު ކުރަން އަންގާނީ ޕްރޮސެކިއުޓާ ޖެނެރަލް ކަމަށާއި އެކަމަކު ޖިހާދުގެ މައްސަލަ އަލުން ތަހުގީގު ކުރީ ބަންޑާރަނައިބް އޮފީހުން އަންގައިގެން ކަމަށް ފާހަގަކުރެއްވި އެވެ.\nއޭރުގެ ބަންޑަނައިބް އަހްމަދު އަނިލް މި މައްސަލައިގެ ތަހުގީގަށް ނުފޫޒު ފޯރުވާފައިވާ ކަމަށް ވެސް ޖިހާދުގެ ގާނޫނީ ވަކީލް މުހުތާޒް މުހުސިން ވަނީ ތުހުމަތުކުރައްވާފަ އެވެ.\nމިކަމަށް ރައްދު ދެއްވަމުން ދައުލަތުގެ ވަކީލް ވިދާޅުވެފައި ވަނީ ދައުލަތުގެ އިދާރާއަކުން މައްސަލައެއްްގައި ކޮރަޕްޝަން އަމަލެއް ހިންގާފައި ނުވާ ކަމަށް ނިންމި ނަމަވެސް އެކަމުގައި ކޮރަޕްޝަންގެ އަމަލެއް ހިނގާފައި އޮތްކަން ބަންޑާރަނައިބަށް ފެނިއްޖެ ހާލަތުގައި މައްސަލަ އަލުން ބަލަން އެންގޭނެ ކަމަށެވެ. އެއީ ގާނޫނުއަސާސީގެ ރޫހާ ހިލާފު ކަމެއް ނޫން ކަމަށް ވިދާޅުވި އެވެ.\nމީގެ އިތުރުން ކޮރަޕްޝަން ހުއްޓުވުމުގެ ގާނޫނުގައި ކަނޑައަޅާފައިވާ ކުށް، ފަހުން އެކުލަވައިލި ގާނޫނުލްއުގޫބާތުގައި ކުށެއްގެ ގޮތުގައި ކަނޑައަޅާފައި ނުވާތީ އެ ގާނޫނުގެ ދަށުން ދައުވާ ނުއުފުލޭނެ ކަމަށްވެސް ޖިހާދު ވަނީ ހުށަހަޅާފަ އެވެ.\nމި ނުކުތާއަށް ޖަވާބު ދެއްވަމުން ދައުލަތުގެ ފަރާތުން ބުނެފައި ވަނީ ކުށުގެ ހާދިސާ ހިނގިއިރު އެ ގާނޫނު އުވާލާފައި ނުވާ ކަމަށެވެ. އެހެންކަމުން އެގާނޫނުގެ ދަށުން ދައުވާ ނުކުރެވޭނެ ސަބަބެއް ނެތް ކަމަށެވެ.\nމި މައްސަލައިގައި ދައުވާ ކުރަން ފޮނުވުމުގެ ކުރިން ރައީސްގެ ލަފާ ހޯދާފައިވާކަން ފާހަގަކޮށް، އެހެން މައްސަލަތަކުގައި ދައުލަތުން އެގޮތަށް އަމަލު ނުކުރާ ކަމަށް ވެސް ދިފާއުން ވަނީ ފާހަގަކޮށްފަ އެވެ. މިކަމާ ގުޅިގެން ދައުލަތުން ބުނެފައި ވަނީ މިއީ އެސެޓް ރިކަވަރީ ކޮމިޝަން އެކަނި ތަހުގީގުކުރި ފުރަތަމަ މައްސަލަ ކަމަށެވެ. އެހެން މައްސަލަތައް ނިންމާފައި ވަނީ ޖޮއިންޓް ކޮމިޝަނަކުން ކަމަށާއި އެ މައްސަލަތަކާ މި މައްސަލައާ އަޅާ ނުކިޔޭނެ ކަމަށެވެ.\nދެ ފަރާތުގެ ވާހަކަތައް އެއްސެވުމަށްފަހު ގާޒީ ހުސައިން ފާއިޒް ރަޝާދު ވިދާޅުވީ ދެން އޮންނާނީ މި ހުށަހެޅުންތަކާ މެދު ގޮތެއް ނިންމުން ކަމަށެވެ. ޝަރީއަތުން އިތުރު ކަމެއް ސާފުކުރަން ބޭނުންނަމަ އޭގެ ކުރިން އިތުރު އަޑުއެހުމެއް ބޭއްވުން އެކަށީގެންވާ ކަމަށް ވެސް ވިދާޅުވި އެވެ.\nކުރީގެ ނައިބު ރައީސް އަހުމަދު އަދީބު އަބްދުﷲ ޖިހާދު ކްރިމިނަލް ކޯޓް + އޭސީސީ ކޮމިޝަން އޮން ސްޓޭޓް އެސެޓް ރިކަވަރީ ހިޔާނާތް


Anna Hafthaa Imaaraaiy Kurumuge Salaaamathee Kakamuge Qavaidhu Hadhanee\nމުހައްމަދު އަސްލަމް-- ފޮޓޯ: ވަން އޮންލައިން\nއަންނަ ހަފުތާ އިމާރާތްކުރުމުގެ ސަލާމަތީ ކަންކަމުގެ ގަވާއިދު ހަދަނީ\nއިމާރާތް ކުރުމުގެ ގާނޫނުގެ ދަށުން ހަދަން ޖެހޭ ގަވައިދުތައް ކުރިއަށް އޮތް ހަފުތާއްހާ ދުވަހުގެ ތެރޭގައި ހަދަން ފަށާނެ ކަމަށް ޕްލޭނިން މިނިސްޓްރީން ބުނެފި އެވެ.\nޕްލޭނިން މިނިސްޓަރު މުހައްމަދު އަސްލަމް ވިދާޅުވީ، އިމާރާތް ކުރުމުގެ ގާނޫނުގައި ބުނާ ގޮތުގައި މިއަހަރު މާޗު މަހުގެ ތެރޭގައި އެކަމާއި ގުޅޭ ގަވައިދުތައް ހަދާ ނިންމަން ޖެހޭ ކަމަށެވެ. އެކަމަކު މިހާތަނަށް ގަވައިދުތައް ހެދިފައި ނުވާކަން ފާހަގަކޮށް އަސްލަމް ވިދާޅުވީ، އަންނަ ހަފުތާގެ އާދިއްތަ ދުވަހަށް އިމާރާތްކުރުމުގެ ގަވައިދުތަކުގެ ތެރެއިން ތަނުގެ ސަލާމަތީ ކަންކަމާއި ގުޅޭ ގަވައިދު، އެޓާނީ ޖެނަރަލްގެ އޮފީހަށް ފޮނުވޭނެ ކަމަށެވެ.\n"މިހާރު އަޅުގަނޑުމެންވާނެ ރާއްޖޭގަ އިމާރާތް ކުރުމުގެ ދާއިރާގައި މަސައްކަތް ކުރާ ޕްރޮފެޝަނަލް ދެ އެސޯސިއޭޝަން ކަމަށްވާ އާކިޓެކް އެސޯސިއޭޝަނާއި އިންޖީނިއާސް އެސޯސިއޭޝަނާއި، މިހާރު އެކުލަވާލާފައިވާ ގަވައިދު އެބޭފުޅުންގެ އެއްވެސް ކޮމެންޓެއް އޮތްތޯ ބެލުމަށްފަހު މި އަންނަ ހަފުތާގެ އާދިއްތަ ދުވަހުގެ މެންދުރު އެކެއް ޖަހަން ވާއިރަށް އަންގާލަ ދިނުމަށް އެދިފަ." އަސްލަމް ވިދާޅުވިއެވެ.\nމިނިސްޓަރު އަސްލަމް ވިދާޅުވީ، ކުރިއަށް އޮތް ހަފުތާ ނިމި، އޭގެ އަނެއް ހަފުތާގެ ތެރޭގައި އިމާރާތް ކުރާ ތަންތަނުގެ ރައްކާތެރިކަމާއި ބެހޭ ގަވައިދު ގެޒެޓު ކުރެވޭ ވަރުވާނެ ކަމަށެވެ.\nއިމާރާތް ކުރުމުގެ ގާނޫނުގެ ދަށުން ހަދަން ޖެހޭ ގަވައިދުތަށް ނުހަދާ އިމާރާތް ކުރުމުގެ ހުއްދަ ނުދިނުމަށް އެދި ވަކީލުންތަކެއް ވެސް ސިވިލް ކޯޓަށް މައްސަލަ ހުށަހަޅާފައި ވެއެވެ. ދެހާސް ސާދަ ވަނަ އަހަރު ވުޖޫދަށް އައި އިމާރާތް ކުރުމުގެ ގާނޫނުގެ ދަށުން ޖުމްލަ 14 ގަވައިދެއް ހަދަން ޖެހެއެވެ.\nބަލަ ތިޔަ ސައިޓުތަކުން ކިތަށް ބަގަލަޑޭޝް ރައްޔިތުންނަށް އަނިޔާލިބި މަރުވެއްޖެތޯ ؟ މިއަދު ތޯ ތިޔަކަން އެގުނީ ބޮޑެތި ވިޔަފާރި ވެރިން އަވަހަށް މުއްސަދިވާން އެއްވެސް ސަލާމަތީ ރަތްކާތެރިކަމެއް ނުބަހައްޓާ އިމާރާތްކުރަމުން ދަނީ މާލޭގައި ބަޔެއް އިމާރާތަކީ އިންސާނުން ދިރިއުޅެންވެސް ކަމުދާ ތަންތަންނޫން ޖަލު ގޮޅިފަދަ ތަންތަން ކުއްޔަށް ދޭ މީހުންވެސް އެބައުޅޭ ބޮޑު އަގުގައި ! ދިރިއުޅޭ ތަންތަން ކުއްޔަ ދިނުމާއި ބެހޭ ރަގަޅު އުސޫލުތަކެއް ކަންޑައަޅާބަލަ !\nމާލެ އަކީ އިންސާނުން ދިރިއުޅެންވެސް ކަމުދާވަރުގެ ކޮންސުޓްރެކްޝަން ސައިޓެއް މާލެ މީހުން އަވަހަށް މުއްސަދިވާން ބޭންކުތަކުން ލޯނު ދެނީވެސް ހަމައެކަނި މާލެ އިމާރާތްކުރަން އަތޮޅު ތަކުގައި އިމާރާތެއްހަދަން ލޯނެއް ނުދެވޭ ބޭންކުތަށް ! ރައްޔިތުން އެބަޖެހޭ ސިޔާސީ ވަފާތެރި ކެހިވެރިން ކިބައިން ސަލާމަތްވާން!


India in maadhamaa raajjeah covid vaccine foarukohdheny - Hama.mv\nއިންޑިއާއިން މާދަމާ ރާއްޖެއަށް ކޮވިޑް ވެކްސިން ފޯރުކޮށްދެނީ\n19 ޖެނުއަރީ 2021 | 19:34\nއޮކްސްފޯޑު ޔުނިވަސިޓީން އުފެއްދި ކޮވިޝީޅްޑް ވެކްސިން\nއަންގާރަ , 19 ޖެނުއަރީ 2021 | 19:34\nއިއްޑިއާގައި މިހާރު ދެމުން އަންނަ، ކޮވިޑް-19 އާއި ދެކޮޅަށް އުފެއްދި ވެކްސިން މާދަމާ ރާއްޖެ ގެންނާނެ ކަމަށް އިންޑިއާގެ ކަމާއި ބެހޭ ފަރާތްތަކާއި ހަވާލާދީ އެގައުމުގެ މީޑިއާތަކުން ބުނެފި އެވެ.\nމިއާއެކު ރާއްޖެ ވެގެން ދާނީ އިންޑިއާއިން ވެކްސިން ފޯރުކޮށްދޭ ފުރަތަމަ ގައުމަށެވެ. އިންޑިއާއިން ވެކްސިން ފޯރުކޮށްދިން ނަމަވެސް ރާއްޖެއަށް ގެންނަނީ އެގައުމުގެ ބާރަތު ކުންފުނިން އުފެއްދި ވެކްސިނެއް ނޫނެވެ. ރާއްޖެއަށް ގެންނަނީ އިނގިރޭސިވިލާތުގެ އޮކްސްފޯޑު ޔުނިވަސިޓީއާއި މެލޭޝިޔާގެ އެސްޓްރެޒެނިކާ ކުންފުނިން އުފެއްދި "ކޮވިޝީލްޑް" ވެކްސިނެވެ.\nމިހާރު އިންޑިއާގައި ކުރިއަށް ގެންދާ ވެކްސިނޭޝަން ޕްރޮގުރާމުގައި "ކޮވިޝީލްޑް" ވެކްސިންގެ އިތުރުން ބާރަތު ކުންފުނިން އުފެއްދި ވެކްސިން ވެސް އަންނަނީ ދެމުންނެވެ.\nއިންޑިއާ މީޑިއާތަކުން ބުނީ މާދަމާ ރާއްޖެއަށް ވެކްސިން ގެނައުމަށް ހުރިހާ ތައްޔާރީތަކެއް ނިމި ރާއްޖޭގެ ކަމާއި ބެހޭ ފަރާތްތަކުން އެކަމަށް ހުއްދަވެސް ލިބިފައިވާ ކަމަށެވެ. ރާއްޖެއަށް ވެކްސިން ފޯރުކޮށްދޭނެ ކަމަށް މީގެ ކުރިން އިންޑިއާ ސަފީރު ސަންޖޭ ސުދީރު ވަނީ ވިދާޅުވެފަ އެވެ.\nއިންޑިއާގެ މީޑިއާތަކުން މި މައުލޫމާތު އާންމު ކޮށްފައި ވީނަމަވެސް ރާއްޖޭގެ ރަސްމީ އެއްވެސް އިދާރާއަކުން މިކަމަށް ބަހެއް ބުނެފައެއް ނުވެ އެވެ.\nއިންޑިއާގައި މިހާރު ކުރިއަށް ގެންދާ ވެކްސިނޭޝަން ކެމްޕެއިނުގައި އިއްޔެއާއި ހަމައަށް 224،000 މީހުންނަށް ވަނީ ވެކްސިން ދީފަ އެވެ. އޭގެ ތެރެއިން 400 އެއްހާ މީހުންގެ ފަރާތުން ހުން އައުމާއި ގައިގަ ރިއްސުން ފަދަ ސައިޑް އެފެކްޓްތައް ފެނުނު ނަމަވެސް ހާލަތު ގޯސްވެގެން ހޮސްޕިޓަލުގައި އެޑްމިޓު ކުރަން ޖެހުނީ3މީހުންނަށެވެ، އޭގެ ތެރެއިން ދެ މީހުން ވަނީ ހާލު ރަނގަޅުވުމުން ހޮސްޕިޓަލުން ދޫކޮށްލައިފަ އެވެ.\nރާއްޖެއަށް ވެކްސިން ގެނައި ނަމަވެސް ވެކްސިން ދޭނެ ސީދާ ތާރީހެއް އަދި ހާމައެއް ނުކުރެ އެވެ. އެޗްއީއޯސީން އެންމެ ފަހުން ބުނީ އެކަމަށްޓަކައި ވާންޖެހޭ ތައްޔާރީތައް މިހާރު ވަމުން އަންނަ ކަމަށެވެ. މިހާރު ވަނީ ސިއްހީ ދާއިރާގައި ހަރަކާތްތެރިވާ ފަރާތްތަކުގެ ތެރެއިން ވެކްސިން ޖަހަން ބޭނުންވާ ފަރާތްތަކުން ރަޖިސްޓްރީ ވުމަށް ފުރުސަތު ހުޅުވާލައިފަ އެވެ.\nކޮވިޑް-19 ވެކްސިން ކޮވިޑް19 އިންޑިއާ-ރާއްޖެ އިންޑިއާގެ އެހީ\nމިމަހުގެ މިހާތަނަށް އިންޑިއާއިން 40 ހާހަށްވުރެ ގިނަ ފަތުރުވެރިން އައިސްފި


BREAKING NEWS: Geygai Meehun Quratine Kuraa Usool Thinvana Faharah Badhalkohfi - Vaguthu\nގޭގައި މީހުން ކަރަންޓީން ކުރާ އުސޫލު ތިން ވަނަ ފަހަރަށް ބަދަލުކޮށްފި\nރާއްޖެ އިން ބޭރުން ރާއްޖެ އަންނަ މީހުންނާއި، މާލެ އިން އަތޮޅުތަކަށް ދަތުރުކުރާ ފަރާތްތައް ގޭގައި ކަރަންޓީން ކުރުމަށް ސަރުކާރުން ނިންމާފައި އޮތް އުސޫލު ތިން ވަނަ ފަހަރަށް ބަދަލު ކޮށްފިއެވެ.\nމިރޭ އެންމެ ފަހުން އުސޫލަށް ގެނައި ބަދަލަކީ 24 ދުވަހު ގޭގައި ކަރަންޓީން ކުރުމުގެ ބަދަލުގައި 14 ދުވަހަށް ފަހު ކަރަންޓީންގައި ތިބޭ މީހުން ކޮވިޑް-19 އަށް ޕީސީއާރް ޓެސްޓެއް ހަދަން ނިންމުމެވެ.\nގޭގައި ކަރަންޓީން ކުރަން ނިންމި އުސޫލަށް ފުރަތަމަ ގެނައި ބަދަލަކީ ކަރަންޓީން ކުރާ މީހަކަށް ވެސް އަދި އެގޭގެ އިތުރު އެހެން މީހަކަށް ވެސް ގެއިން ބޭރަށް ނުނިކުމެވޭ ގޮތައް ނިންމި ނިންމުމެވެ. ނަމަވެސް ފަހުން ވަނީ ގޭގައި ތިބޭ މީހުން ވެސް އަދި ކަރަންޓީންގައި ހުންނަ މީހަކު ވެސް ބޭނުން ނަމަ ގެއިން ބޭރަށް ނިކުތުގެ ހުއްދަ ދީފައެވެ.\nއެނިންމުމަށް ފާޑުކިޔުންތައް އަމާޒުވުމުން އެޗްޕީއޭ އިން ވަނީ ކަރަންޓީން ކުރާ މީހުންނަށް ގެއިން ނުނިކުމެވޭ ގޮތައް، ނަމަވެސް ގޭގައި ދިރިއުޅޭ މީހުން ކޮންމެހެން ގެއިން ނިކުންނަން ޖެހިއްޖެނަމަ ގެއިން ނިކުތުމުގެ ހުއްދަ ދީފައެވެ. އެހުއްދަ ދީފައި އޮތް ނަމަވެސް މިރޭ އޮތް ނޫސްވެރިންގެ ބައްދަލުވުމުގައި އެންއީއޯސީގެ ތަރުޖަމާން މަބްރޫކް އަޒީޒް ވިދާޅުވީ ގޭގައި މީހަކު ކަރަންޓީން ކޮށްފިނަމަ އެގެއެއް ހުންނާނީ މޮނިޓަރިން ހާލަތުގައި ކަމަށެވެ. އެހެންކަމުން ގެއިން މީހުން ނިކުތުން މަނާ ވާނެއެވެ.\nޖޫން 14, 2020 23:51\nސާބަހޭ މަޢިމޫނާ ކަނބުލޮވަރުގެ އަންހެނެ އް ހިޔެ އްނުވޭ ދެން އެޗްޕީ އޭ އައ އް އަންނާނެހެން ދެ އިރު ދެދަޅަ އައށް ބަޔާންނެރުމަ އް ކަނބުލޮވަރުގެ އަންހެނަކު ނެތް އަޅެ ސަތޭކަދުވަސް ހަމަޖަ އްސާލަބަލަ ދެންނެރޭ ބަޔާނެ އްގަ މިވެރިކަމަ އްވެސް ސަތޭކަދުވަސް ހަމަވިހެންވެސް ހީނުވެ އެއްނު\nޖޫން 14, 2020 23:57\nކަމަކަށް އޮތީ ގުނބޯ ހެއްދުން\nޖޫން 15, 2020 00:31\nއިސްލާހުކޮށް އާ ވާޝަން ނެރުމަކީ އިންސާނުން ކުރާ އެކަޑަމިކް ކޮންމެ މަސައްކަތެއްގެ ވެސް އޮންނަ ކަމެއް. ތަޖުރިބާއާއި، އާވިސްނުންތައް އެކުލަވާލައިގެން ރަނގަޅު ޕްރޮޑަކްޓް އަޕްގްރޭޑް ކުރުމަކީ އާކަމެއް ކަމަށް ހީކޮށް ފަނާކުރުވަނިވި ފާޑުކިޔުމަކީ ވިސްނިމުގެ ކޮށިކަމެއް!\nޖޫން 15, 2020 00:35\nމިހާރު އެޗްޕީއޭގެ އުސޫލުތަކަކީ މިގަރުނުގެ ޖޯކްއަކައްވެއްޖެ 24 ގަޑިއިރުތެރޭ3ފަހަރައއް ބަދަލުވެއްޖެ


ނޫސް ބަޔާން – Page 103 – Maldivian Democratic Party\nނޫސް ބަޔާން: އައްޑޫ ސިޓީ ކައުންސިލް އިންތިޚާބު\nމާދަމާ (5 ފެބްރުއަރީ 2011 ވާ ހޮނިހިރު ދުވަހު) އައްޑޫ ސިޓީ ކައުންސިލް އިންތިޚާބު ބާއްވަން ނިންމުމާގުޅިގެން ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ން އައްޑޫގެ ލޮބުވެތި ރައްޔިތުންނަށް މަރުހަބާ ދަންނަވަމެވެ. މާދަމާ މި އިންތިޚާބު […]\nނޫސް ބަޔާން: އެމްޑީޕީ މަރަދޫ ދާއިރާގެ ނޫސް ބަޔާން\nއެމްޑީޕީ. މަރަދޫ ދާއިރާގެ އޮފީސް ނޫސް ބަޔާން އައްޑު އަތޮޅު މަރަދޫ ދާއިރާގެ ރައްޔިތުންގެ ބޮޑު އަޣުލަބިއްޔަތުން އައްޑުއަތޮޅު ސިޓީއަކަށް ހެދުމަށް9އޮކުޓޯބަރ 2010 ގައި އިލެކުޝަނުންނެގި ރައްޔިތުންގެ ފެންނަ ނުފެންނަ ވޯޓަކުން […]


SunOnline: TC balikoh Eagles dhevanaigai2vana buru nimaalaifi\nޓީސީ ބަލިކޮށް އީގަލްސް ދެވަނައިގައި ދެވަނަ ބުރު ނިންމާލައިފި\nޢަބްދުﷲ އައިމަން 12 Jan 2020, 19:01\nދިވެހި ޕްރިމިއާ ލީގުގައި މިއަދު ހަވީރު ޓީސީއާއި އީގަލްސް ކުޅުނު މެޗުގެ ތެރެއިން --- ފޮޓޯ// އެފްއޭއެމް\nދިރާގު ދިވެހި ޕްރިމިއާ ލީގުގެ ދެ ވަނަ ބުރުގެ ފަހު މެޗުގައި މިއަދު ހަވީރު ކްލަބް އީގަލްސް އިން ޓީސީ ސްޕޯޓްސް ކްލަބް ފަސޭހަކަމާ އެކު ބަލިކޮށް ދެވަނައިގައި ހަމަޖެހިލައިފި އެވެ.\nޓީސީއިން މިދިޔަ އަހަރުގެ ނޮވެމްބަރު މަހު ބަންގްލަދޭޝްގައި އޮތް ޝެއިހް ކަމާލް ކަޕުގައި ބައިވެރިވުމާ ގުޅިގެން ފަސް ކުރި މެޗުގައި މިއަދު ހަވީރު އީގަލްސް އަތުން ބަލިވީ 0-3 ގެ ނަތީޖާއަކުންނެވެ. މިއަދުގެ މޮޅާ އެކު އީގަލްސްއިން ވަނީ ދެވަނައިގައި ފަސް ޕޮއިންޓްގެ ލީޑެއް ނަގައިފަ އެވެ. މިއަދުގެ މެޗުން މޮޅުވެ ދެވަނައަށް އެރުމުގެ ފުރުސަތު ނަގާލި ޓީސީ އޮތީ ތިންވަނައިގަ އެވެ.\nމިއަދުގެ މެޗަށް ދެ ޓީމުން ވެސް ނުކުތީ އައު އަހަރާ އެކު ހުޅުވުނު ޓްރާންސްފާ މާކެޓުގައި ސޮއި ހޯދި ކުޅުންތެރިންނާ އެކު އެވެ. އެގޮތުން އީގަލްސް އިން ވަނީ މިއަދުގެ މެޗުގެ ފުރަތަމަ އެގާރައިގައި ފ. ނިލަންދޫ ސްޕޯޓްސް ކްލަބުން އެޓީމާ ގުޅުނު ޖަޕާން މިޑްފީލްޑަރު ޓޮޝީކީ އޮކަމޯޓޯ ފުރަތަމަ އެގާރައިގައި ހިމަނައިފަ އެވެ. އަދި ށ. ފޯކައިދޫ ފުޓްބޯޅަ ޓީމުން އީގަލްސް އަށް ބަދަލުވި ހަސަން ނަޒީމް (ޗޯޓު) ބެންޗުން ފެށި ނަމަވެސް އޭނާ ވެސް ވަނީ ފަހު ހާފުގައި ކުޅެން ނުކުމެފަ އެވެ.\nއަދި އެހެންމެ ޓީސީގެ ފުރަތަމަ އެގާރައިގައި ވަނީ އެޓީމާ އަލުން ގުޅުނު އަލީ އަޝްފާގް (ދަގަނޑޭ) ހިމަނައިފަ އެވެ. މީގެ ކުރީ ސީޒަނުގައި ޓީސީއިން ލީގުގެ ޗެމްޕިއަންކަން ހޯދި އިރު ގިނަ ގޯލުތަކެއް ޖަހައި މޮޅު ކުޅުމެއް ދެއްކި ދަގަނޑޭ މި ސީޒަން ފެށީ ގްރީންސްޓްރީޓާ އެކު އެވެ. އޭނާ އަލުން ޓީސީއަށް ބަދަލުވީ އޭއެފްސީ ކަޕާއި ދިމާކޮށް ޓީމު ވަރުގަދަ ކުރުމުގެ ގޮތުން ކަމަށް ބެލެވެ އެވެ. ފޯކައިދޫން ޓީސީއާ ގުޅުނު ހަލީލް ގަމާލް ބެންޗުގައި އިންއިރު، އަލީ ޝާމިސް (ތޮއްޕޭ) ހުރީ ސަސްޕެންޝަނުގަ އެވެ.\nމިއަދުގެ މެޗު ފަށައިގެން ދެ ޓީމުން ވެސް ހަމަހަމަ ކުޅުމެއް ދެއްކި އިރު 16 ވަނަ މިނަޓުގައި އީގަލްސްގެ ފޯވާޑް އަލީ ފާސިރު (ސެންޓޭ) ދިން ޕާހަކުން އެ ޓީމަށް ލީޑު ނަގައިދިނީ އަހުމަދު ރިޒުވާން (ރިޒޭ) އެވެ. ރިޒޭގެ ގޯލާ އެކު ޓީސީއަށް ހަމެޖެހި ނުލެވި އުޅެނިކޮށް މެޗުގެ އޮއެވަރު މުޅިން ބަދަލުވީ އޭގެ އިރަކޮޅެއް ފަހުން އެ ޓީމުގެ ޑިފެންޑަރު ސާދު ނިޒާރުއަށް ރެފްރީ ދެއްކި ރަތް ކާޑަކުންނެވެ. ސާދުއަށް އެ ކާޑު ދެއްކީ އީގަލްސްގެ ޒުވާން ފޯވާޑް ހަސަން ރާއިފް އަހުމަދު (ހަންނަ) އަށް ގޯލު ޖަހަން ހުސްކޮށް ލިބުނު ފުރުސަތުގައި ފައުލު ކުރުމުންނެވެ.\nސާދުގެ ކާޑަށް ފަހު އެއް ކުޅުންތެރިއަކު މަދުކޮށް ޓީސީން މެޗުގެ ބޮޑުބައި ކުޅެން ޖެހުމުން އީގަލްސްއިން ވަނީ އެކަމުގެ ފައިދާ ނަގައި ޓީމު ކުރިއަށް ޖައްސައިގެން ކުޅެ ގިނަ ހަމަލާތަކެއް އުފައްދާފަ އެވެ. އެގޮތުން އެ ޓީމުން ވަނީ ދެވަނަ ހާފުގެ ކުރީ ކޮޅު ސެންޓޭގެ ގޯލުން ލީޑު ފުޅާކޮށް މެޗު ޔަގީން ކުރުމާ ގާތަށް ޖެހިލައިފަ އެވެ. އެކަމަކު އެއަށްފަހު ޓީސީން ކުޅުން ރަނގަޅުކޮށް ހަމަލާތައް އިތުރު ކުރުމުން މެޗު ވަނީ އިތުރަށް ހޫނުވެފަ އެވެ.\nއެ ދަނޑިވަޅުގައި ރެފްރީ ވަނީ އީގަލްސްގެ ޓޮޝީކީ އަށް ދެ ވަނަ ރީނދޫ ކާޑާއެކު ރަތް ކާޑެއް ދައްކައިފަ އެވެ. އަދި 82 ވަނަ މިނެޓުގައި އީގަލްސްގެ އޮފިޝަލް އަހުމަދު ނިމާދް ވެސް ރެފްރީ ވަނީ ބެންޗުން ފޮނުވާލައިފަ އެވެ. އީގަލްސްގެ ތިން ވަނަ ގޯލު މެޗުގެ އިތުރު ވަގުތުގައި ރިޒޭ ދިން ބޯޅައަކުން ޖެހީ ޗޯޓު އެވެ. އަރިމަތިން ރިޒޭ ތިރިތިރިން ނަގައިދިން ބޯޅަ ޗޯޓު ގޯލަށް ފޮނުވާލީ ހަމަޖެހިލާފަ އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ރިޒޭ އެވެ.\nލީގުގެ ތިން ވަނަ ބުރުގެ ކުޅުން ފަށާނީ އަންނަ އަންގާރަ ދުވަހު އެވެ. އަންގާރަ ދުވަހު ހަވީރު ކުޅޭ މެޗުގައި ބައްދަލުކުރާނީ މާޒިޔާ އާއި ފޯކައިދޫ އެވެ. ލީގުގެ ތިންވަނަ ބުރުގައި ވާދަކުރާނީ ހަ ޓީމެވެ. ދެވަނަ ބުރުގައި ފުލަށް ދިޔަ ތިން ޓީމަށް އެފްއޭއެމުން ވަނީ ޖާގަ ނުދޭން ނިންމައިފަ އެވެ.\nނަޕޯލީގެ އުންމީދުތައް ފުނޑު ފުނޑުކޮށް ބާސެލޯނާ ކުއާޓާއަށް


Miee Varun Raajjeygai Negi Photo Eh, Kamudheytha? - Vaguthu\nމިއީ ވަރުން ރާއްޖޭގައި ނެގި ފޮޓޯއެއް، ކަމުދޭތަ؟\nބޮލީވުޑްގެ އެންމެ ޕްރޮމިސިންގެ އެކްޓަރުގެ ގޮތުގައި ފާހަގަކޮށްލެވޭ ވަރުން ދަވަން ރާއްޖޭގައި ޗުއްޓީ ހޭދަކުރަމުން ދަނިކޮށް ނަގާފައިވާ ފޮޓޯއެއް މި ވަނީ އަނެއްކާވެސް އިންސްޓަގްރާމް ކޮށްފައެވެ. އޭނާގެ ހަށިގަނޑު ފެންނަ އެ ފޮޓޯއަކީ އޭނާ ރާއްޖޭގެ ރީތި ގޮނޑުދޮށުގައި އޮށޯވެގެން އޮއްވާ ނަގާފައިވާ ފޮޓޯއެކެވެ.\nWhich shoot? It’sabiggini shoot.2pieces only @yashrajmukhate\nA post shared by Varun Dhawan (@varundvn) on Oct 23, 2020 at 4:33am PDT\nއެ ފޮޓޯއިން ރާއްޖޭގެ ރީތި ގޮނޑުދޮށާއި، ނޫ އުޑު ފެނިގެން ދާއިރު، އޭނާ ރާއްޖޭގައި ޗުއްޓީ ހޭދަކުރި ދުވަސްތައް މާބޮޑަށް ކަމުދަނީ ކަމަަށް ވުން ވަރަށް ގާތެެވެ. އޭނަ ގޮނޑުދޮށުގައި އޮށޯވެ އެ އޮތީ ސިދާ ފޮޓޯއެއް ނެގުމަށް ކަމަށް ބޮޑަށް ބެލެވެ އެވެ.\nއެ ފޮޓޯ އޭނާ އާއްމު ކުރިތާ މާ ގިނަ އިރުތަކެއް ނުވެ އެ ފޮޓޯއަށް އެތައް ހާސް ލައިކެއް ލިބުނެވެ. އަދި 5000 އަށްވުރެ ގިނަ ކޮމެންޓްސް ލިބުނެވެ.\nއުމުރުން 33 އަހަރުގެ ވަރުން ރާއްޖެ އައިސް ޗުއްޓީ ހޭދަކުރަމުން ގޮސްފައި ވަނީ ސޮނެވާ ރިސޯޓުގައެވެ.\nވަރުން އަކީ ފިލްމީ ދާއިރާގައި ހުނަރު ހުރި ޒުވާނެއް ކަމަށް ގިނަބަޔަކު ބުނެއެވެ.\nއޭނާ އެންމެ ފަހުން ފެނިގެން ގޮސްފައި ވަނީ ސްޓްރީޓް ޑާންސާ 3ޑީ ފިލްމުންނެވެ. އޭނާއާއެކު އެ ފިލްމްގައި ޝްރަދާ ކަޕޫރާއި ނޯރާ ފަތޭހީ ފެނިގެން ގޮސްފައި ވެއެވެ. އޭނާ ދެން އެންމެ އަވަހަށް ފެނިގެން ދާނީ ސާރާ އަލީ ޚާން އާއެކު ފެނިގެން ދާ ކޫލީ ނަމްބަރ 1 އިންނެވެ. އެ ފިލްމް ނެރުމަށް ހަމަޖެހިފައި ވަނީ ޑިސެމްބަރު މަސް ތެރޭގައެވެ.\nވަރުން ދަވަން ރާއްޖޭގައި ކުރި ޑައިވް ބަލައިފިންތަ؟\nރާއްޖެއިން ވަރުންއާއި ރަހުމަތްތެރިވީ މުސަޅެއް!\nވަރުން ދަވަން ރާއްޖޭގެ ރިސޯޓެއްގައި\nއޮކްޓޯބަރ 23, 2020 22:10\nހޫނ ރީއްޗޭ... ސޯ ވަޓް!\nއޮކްޓޯބަރ 24, 2020 01:10\nއޮކްޓޯބަރ 23, 2020 23:12\nވަރަށް ވަރުންތަ ތިފޮޓޯ ނެގީ.\nއޮކްޓޯބަރ 24, 2020 00:51\nމިނޫން ހަބަރެއް ލިޔެލަން ނޭންގުނީތަ؟؟؟؟\nއޮކްޓޯބަރ 24, 2020 12:26\nޔެސް ޔެސް ވަރަށްކަމުދޭ ، ވަރަށް ހިތްކިޔާ.\nއޮކްޓޯބަރ 24, 2020 14:22\nއެހެންޏަ .... ވަރަށް ލޯބި 😍😘❤.... ހަމަ ޖަވާހިރެއް ✨


“ދުވާފަރު ޓީން ކަޕް 2018” ޗެމްޕިއަންކަން ހޯދީ ޓީއާރު ބީޗް – Ungoofaaru\nބަނޑޭރިގަނޑު/ޙަބަރު/“ދުވާފަރު ޓީން ކަޕް 2018” ޗެމްޕިއަންކަން ހޯދީ ޓީއާރު ބީޗް\n1 85 މިނެޓެއް ނުވަނިސް ކިޔާލެވޭ\nމުބާރާތުގެ ޗެމްޕިއަންޓީމް ޓީއާރު ބީޗް / ފޮޓޯ: ދުވާފަރު ޓީން ކަޕް 2018 ފޭސް ބްކް ޕޭޖް\n“ދުވާފަރު ޓީން ކަޕް 2018” އިއްޔެ ހަވީރު މިނިއްޖެއެވެ. މިމުބާރާތަކީ ސްކޫލް ބަންދާ ދިމާކޮށް ސްކޫލް ދަރިވަރުންނަށް އަމާޒުކޮށްގެން ކުރިއަށް ގެންދިޔަ ސިކްސް އަ ސައިޑް މުބާރާތެކެވެ.\nދުވާފަރު ސްކޫލްތަކާއި ޕޮލިސް ސްޓޭޝަން އާއި ދުވާފަރު ފެމެލީ އެންޑް ޗިލްޑްރެންސް ސާވިސް ސެންޓަރު އަދި މެޖިސްޓްރޭޓް މުހައްމަދު ސޯދިޤް ގުޅިގެން ކުރިއަށްގެންދިޔަ މިމުބާރާތުގެ ޗެމްޕިއަންކަން ޓީއާރު ބީޗް ހޯދީ ފައިނަލްގައި ސީބީއެސް ބީ މައްޗަށް5– 1 ތަފާތު ބޮޑު ނަތީޖާ އަކުން ކުރިހޯދައިގެންނެވެ.\nމެޗުގެ ސީބީއެސް-ބީ ޓީމުގެ ހަމައެކަނި ގޯލު އެޓީމަށް ކާމިޔާބުކޮށްދިނީ އިބްރާހީމް މާއިދް އެވެ. ތިންރުއް ބީޗް ގެ ގޯލުތައް ކާމިޔާބު ކޮށްދިނީ ފައިނަލު މެޗުގައި ތަފާތު މޮޅު ކުޅުމެއް ދެއްކި މައިސަމް ދެ ގޯލް އަދި މުޅި މުބާރާތުގައިވެސް މޮޅު ކުޅުމެއްދެއްކި އަލީ ނަޒުމީ3ގޯލެވެ.\nމުބާރާތުގެ އެންމެ މޮޅު ހަ ކުޅުންތެރިންނަށް ހޮވިފައިވަނީ އަލީ ނަޒުމީ، މޫސާ ނުހާޒް، އިބްރާހީމް މާއިދް، މުހައްމަދު އިފްހާމް އަދި އަބްދުﷲ އަލީ އެވެ. މުބާރާތުގެ އެންމެ ގިނަ ގޯލުޖެހި ކުޅުންތެރިޔާގެ މަގާމް ހޯދީ އަލީ ނަޒުމީ އެވެ. އެންމެ މޮޅު ކޯޗަކަށް ހޮވުނީ ޗެމްޕިއަން ތިންރުއް ޓީމަށް ކޯޗުކޮށްދިން އިބްރާހީމް އަލީ އެވެ. މުބާރާތުގެ ފެއާޕްލޭ ކުޅުންތެރިއަކަށް ހޮވުނީ ރަނަރަޕް ސީބީއެސް-ބީ ގެ އަހުމަދު މީޝަމް އެވެ.\nމުބާރާތުގެ ރަނަރަޕް ޓީމް ސީބީއެސް ބީ / ފޮޓޯ: ދުވާފަރު ޓީން ކަޕް 2018 ފޭސް ބްކް ޕޭޖް\nފޮޓޯ: ދުވާފަރު ޓީން ކަޕް 2018 ފޭސް ބްކް ޕޭޖް\nދިވެހި ދައުލަތުގެ ނަމުގައި ވަރަށް ބޮޑަށް މަރުހަބާ


Najib masakkai kuree amilla ah mussandhivaan: Prosecutor | Mihaaru\nމެލޭޝިއާގެ ކުރީގެ ބޮޑު ވަޒީރު ނަޖީބު ރައްޒާގު މިއަދު ކޯޓަށް ހާޒިރުވެވަޑައިގަންނަވަނީ. --ފޮޓޯ:އޭއެފްޕީ\nނަޖީބު މަސައްކަތް ކުރީ އަމިއްލަ އަށް މުއްސަނދިވާން: ޕްރޮސެކިއުޓާ\n28 އޯގަސްޓް 2019 - 14:20 1 comment\nނަޖީބުގެ މައްޗަށް ތުހުމަތު ކުރާ ކޮރަޕްޝަނުގެ އެތައް މައްސަލައެއްގެ ތެރޭން 1މެލޭޝިއާ ޑިވެލޮޕްމަންޓް ބަރުހާދު (1އެމްޑީބީ) ގެ ބޮޑު ޚިޔާނާތުގެ ޝަރީއަތުގައި ގޯޕާލް ވިދާޅުވީ އަމިއްލަ އެކައުންޓަށް އެތައް މިލިއަން ޑޮލަރެއް ޖަމާކުރުމުގައި ނަޖީބު ވަނީ އަމިއްލަ އަށް ވެސް އިސް ރޯލެއް އަދާކުރައްވާފައި ކަމަށެވެ.\nމިދިޔަ އަހަރުގެ އިންތިޚާބުގައި ނަޖީބުގެ ވެރިކަން ވެއްޓުމުގެ މައިގަނޑު ސަބަބަކީ ވެސް އޭނާގެ މައްޗަށް ތުހުމަތު ކުރި ކޮރަޕްޝަނުގެ މައްސަލަތަކެވެ. ނަޖީބުގެ ކޮރަޕްޝަނުގެ މައްސަލަތައް ބަލަން ފަށާފައި ވަނީ އެޕްރީލް މަހު އެވެ. ފުރަތަމަ ބެލީ 1އެމްޑީބީގެ ޔުނިޓެއް ކަމަށްވާ އެސްއާރްސީ އިންޓަނޭޝަނަލްގެ ކޮރަޕްޝަނުގެ މައްސަލަ އެވެ. އެ މައްސަލަ ވަނީ ނަޖީބުގެ ލޮލުގެ ބައްޔަކާ ގުޅިގެން އޮގަސްޓް 14 ވަނަ ދުވަހު ފަސްކޮށްފަ އެވެ. 1އެމްޑީގެ ޚިޔާނާތުގެ މައްސަލަ މިއަދު ފެށީ އެސްއާރްސީގެ މައްސަލަ މަޑުޖައްސާލުމަށް ފަހު އެވެ.\nމެލޭޝިއާގެ ކުރީގެ ބޮޑު ވަޒީރު ނަޖީބު ރައްޒާގުގެ ކޮރަޕްޝަނުގެ މައްސަލައާ ގުޅޭ ހެކީގެ ލިޔުންތައް މިއަދު ކޯޓަށް ގެންދަނީ. --ފޮޓޯ:އޭއެފްޕީ\nނަޖީބުގެ މައްޗަށް ތުހުމަތުކޮށްފައިވާ ކޮރަޕްޝަނާއި މަނީ ލޯންޑަރިންގެ އެންމެ ބޮޑީ 1އެމްޑީބީން ނަޖީބުގެ އެކައުންޓަށް 2.28 ބިލިއަން ރިންގިޓް (540 މިލިއަން ޑޮލަރު) ޖަމާކުރި މައްސަލަ އެވެ.\nއެކަމަކު އުމުރުން 66 އަހަރުގެ ނަޖީބު ވަނީ އޭނާގެ މައްޗަށް ތުހުމަތުކޮށްފައިވާ ކޮރަޕްޝަނުގެ ހުރިހާ ތުހުމަތެއް ދޮގު ކުރައްވައިފަ އެވެ.\nނަޖީބުގެ އެކައުންޓަށް ފައިސާ ޖަމާކޮށްފައިވާކަން 2015 ވަނަ އަހަރު ފަޅާއެރުމުން މެލޭޝިއާގެ ސަރުކާރަށް ޕްރެޝަރު ބޮޑުވުމުން، އޭރުގެ އެޓާނީ ޖެނެރަލް ވަނީ އެއީ ސައުދީ ޝާހީ އާއިލާ އިން ނަޖީބަށް ދިން ހަދިޔާއެއް ކަމަށް ނިންމައިފަ އެވެ. އަދި އެ މައްސަލައިގެ ތަހުގީގު ވަނީ ހުއްޓާލައިފަ އެވެ.\nޕްރޮސެކިއުޓަރުން ވަނީ މި މައްސަލައިގައި 60 އަށް ވުރެ ގިނަ ހެކި ހުށަހަޅަން ނިންމައިފަ އެވެ. ނަޖީބުގެ ވަކީލުން ވަނީ އެފަދަ ބޮޑު މައްސަލައަކަށް ތައްޔާރުވާން އިތުރު ވަގުތު ބޭނުންވާ ކަމަށް ބުނެފަ އެވެ. މައްސަލަ ކުރިއަށް ގެންދިއުމާ މެދު ފަނޑިޔާރު ގޮތެއް ނިންމާނީ ނޮވެމްބަރު މަހު އެވެ.\n1އެމްޑީބީގެ ޚިޔާނާތް 4.5 ބިލިއަން ޑޮލަރަށް އަރާނެ ކަމަށް އެމެރިކާގެ ޖަސްޓިސް ޑިޕާޓްމަންޓުން ލަފާކޮށްފައިވެ އެވެ.\nއިތުރު ލިޔުންތައް މެލޭޝިއާ ކޮރަޕްޝަން ނަޖީބު ރައްޒާގް\nނަޖީބު 12 އަހަރަށް ޖަލަށް، 50 މިލިއަނުން ޖޫރިމަނާ\nހުރިހާ މައްސަލައެއްގައި ނަޖީބު ރައްޒާގު ކުށްވެރިވެއްޖެ


BREAKING NEWS: Covid Jehigen Raajje In Niyaavi Meehunge Adhadhu 200 Ah Araifi - Vaguthu\nކޮވިޑް-19 ގައި ރާއްޖެ އިން ނިޔާވި މީހުންގެ އަދަދު 200 އަށް އަރައިފިއެވެ.\nގދ.ތިނަދޫ އަބްދުލްޞަމަދު މެމޯރިއަލް ހޮސްޕިޓަލްގައި ފަރުވާ ދެމުން ގެންދިޔަ މީހަކު ކޮވިޑް ޖެހިގެން މިއަދު ވަނީ ނިޔާވެފައެވެ. މިއީ ކޮވިޑް ޖެހިގެން ރާއްޖެ އިން ނިޔާވި 200 ވަނަ މީހާއެވެ.\nއަބްދުލްޞަމަދު މެމޯރިއަލް ހޮސްޕިޓަލުން ބުނީ ކޮވިޑް ޖެހިގެން އެހޮސްޕިޓަލްގައި ނިޔާވެފައި ވަނީ 79 އަހަރުގެ ފިރިހެނެއް ކަމަށެވެ. އޭނާ ނިޔާވީ ރޭ ފަތިހު 05:00 ގައެވެ.\nކޮވިޑް ޖެހިގެން ރާއްޖެ އިން ފުރަތަމަ މީހަކު ނިޔާވީ 2020 ވަނަ އަހަރުގެ އޭޕްރީލް 30 ވަނަ ދުވަހު އެވެ. ކޮވިޑް ޖެހިގެން ރާއްޖޭގައި ނިޔާވާ މީހުންގެ އަދަދު މެއި މަހުން ފެށިގެން އަންނަނީ ވަރަށް ބޮޑަށް އިތުރުވަމުންނެވެ. މިއަހަރުގެ އޭޕްރީލް މަސް ނިމުނު އިރު ކޮވިޑް ގައި ރާއްޖެ އިން ނިޔާވެފައި ވަނީ 73 މީހުންނެވެ. ނަމަވެސް އޭގެ ފަހުން ކޮވިޑަށް ފައްސިވާ މީހުންގެ އަދަދު އިތުރުވުމާއިއެކު ކޮވިޑް ޖެހިގެން ފާއިތުވި ދޮޅުމަސް ދުވަހުގެ ތެރޭގައި ވަނީ 127 މީހުން ނިޔާވެފައެވެ.\nކޮވިޑްގައި ރާއްޖެ އިން މިހާތަނަށް އެންމެ ގިނަ މީހުން ނިޔާވެފައި ވަނީ މެއި މަހުގެ 24 ވަނަ ދުވަހު އެވެ. އެދުވަހު 13 މީހަކު ވަނީ ކޮވިޑް ޖެހިގެން ނިޔާވެފައެވެ.\nރާއްޖެ އިން ކޮވިޑް ޖެހުނު މީހުންގެ ތެރެއިން ނިޔާވި އެންމެ ހަގު މީހަކީ 10 އަހަރުގެ އަންހެން ކުއްޖެކެވެ. އެކުއްޖާ ނިޔާވީ ހާލު ސީރިއަސް ވެގެން ހޮސްޕިޓަލަށް ގެންދަން އެމްބިއުލަންސަށް ގުޅުމުން ވެސް އެމްބިއުލާންސް ނައުމުން ފަރުވާ ލަސްވުމުންނެވެ.\nފަހަކަށް އައިސް ކޮވިޑްގައި ނިޔާވާ ޒުވާނުންނާއި މެދުއުމުރުގެ މީހުންގެ އަދަދު ވެސް ވަނީ އިތުރުވެފައެވެ. މިމަހު ވެސް ވަނީ 25 އަހަރުގެ އަންހެނަކާއި 27 އަހަރުގެ ފިރިހެނަކު ކޮވިޑް ޖެހިގެން ރާއްޖެ އިން ނިޔާވެފައެވެ.\nކޮވިޑް-19 ޖެހިގެން ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު މިހާރު އަންނަނީ ވަރަށް ބޮޑަށް މަދުވަމުންނެވެ. އިއްޔެ އިރުއޮއްސުނުއިރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދިޔައީ 79 މީހުންނަށެވެ.


ދެގައުމަށް ފައިދާހުރި މަޝްރޫއުތައް ޗައިނާއާއިއެކު ކުރިއަށް ގެންދެވޭނެ ކަމަށް އުންމީދު ކުރަން: މިނިސްޓަރ ޝާހިދު | Jazeera\tދެގައުމަށް ފައިދާހުރި މަޝްރޫއުތައް ޗައިނާއާއިއެކު ކުރިއަށް ގެންދެވޭނެ ކަމަށް އުންމީދު ކުރަން: މިނިސްޓަރ ޝާހިދު - Jazeera\nދެގައުމަށް ފައިދާހުރި މަޝްރޫއުތައް ޗައިނާއާއިއެކު ކުރިއަށް ގެންދެވޭނެ ކަމަށް އުންމީދު ކުރަން: މިނިސްޓަރ ޝާހިދު\nޢަލީ ޔާމީން January 5, 2020 74 views0\nދެގައުމަށް ފައިދާ ހުރި މަޝްރޫޢުތަކެއް ޗައިނާ އާއި އެކު ކުރިއަށް ގެންދެވޭނެ ކަމަށް އުއްމީދު ކުރައްވާ ކަމުގައި ފޮރިންގ މިނިސްޓަރ ވަޒީރު ޢަބްދުﷲ ޝާހިދު ވިދާޅުވެއްޖެއެވެ.\nމިނިސްޓަރ ޝާހިދު މިހެން ވިދާޅުވީ ޗައިނާ ސަރުކާރުގެ އެހީގައި ހުޅުމާލެ ހޮސްޕިޓަލުގައި ޤާއިމުކުރުމަށް މަސައްކަތްކުރަމުންދާ ލޮލުގެ ފަރުވާދޭ މަރުކަޒާއި ބެހޭ މައުލޫމާތު ރާއްޖެއަށް ޗައިނާއިން ކަނޑައަޅާފައި ހުންނަވާ ސަފީރު ޒަންގް ލިޒޮންގް ކުރެއްވި ޓްވީޓެއް ރީޓްވީޓް ކުރައްވަމުންނެވެ.\nއެގޮތުން އެ ޓްވީޓުގައި މިނިސްޓަރ ޝާހިދު ވިދާޅުވީ، ޗައިނާ ސަރުކާރުގެ އެހީގައި ހުޅުމާލެ ހޮސްޕިޓަލުގައި ޤާއިމުކުރުމަށް މަސައްކަތްކުރަމުންދާ ލޮލުގެ ފަރުވާދޭ މަރުކަޒަކީ އަނެއްކާވެސް ރާއްޖެ އާއި ޗައިނާގެ ގުޅުމަށް ލިބުނު ކުރިއެރުމެއް ކަމަށެވެ.\n"ޝުކުރިއްޔާ ސަފީރު ޒަންގް ލިޒޮންގް. މިއީ އަނެއްކާވެސް ރާއްޖެ އާއި ޗައިނާގެ ގުޅުމަށް ލިބުނު ކުރިއެރުމެއް. އަޅުގަނޑު އުއްމީދު ކުރަނީ މިއަހަރު ޗައިނަ އާއި އެކު ދެގައުމަށް ފައިދާ ހުރި އިތުރު ޕްރޮޖެކްޓްތަކެއް ކުރިއަށް ގެންދެވޭނެ ކަމަށް." ޝާހިދު ވިދާޅުވިއެވެ.\nމިނިސްޓަރ ޝާހިދު ވަނީ ލޮލުގެ ޑޮކްޓަރެއްގެ ގޮތުގައި ހުޅުމާލޭގައި މަސައްކަތް ކުރައްވަން ފައްޓަވާނެ ޗައިނާގެ ޗެން ވިއޮރިންގްއަށް ވެސް މަރުޙަބާ ވިދާޅުވެފައެވެ.


Muhaimin Ge Dhigu Inthizaarah Niuma Nimumeh Genesdheefi - Vaguthu\nމުހައިމިންގެ ދިގު އިންތިޒާރަށް ނިއުމާ ނިމުމެއް ގެނެސްދީފި\nމޭކަޕާއި ފެހުމުގެ ދާއިރާއިން އޭނާގެ ހުނަރުވެރިކަން ގިނަ ބަޔަކަށް ދައްކާލާފައިވާ، ހދ. ކުޅުދުފުއްޓަށް ނިސްބަތްވާ މުހައިމިން އިބްރާހީމް އެންމެ ބޭނުންވަނީ ރާއްޖޭގެ ދެވަނައެއް ނެތް މަޝްހޫރު ފިލްމީ ތަރި، ނިއުމާ މުޙައްމަދުގެ ހެދުމެއް ފެހުމުގެ ފުރުސަތެކެވެ. "ވަގުތު"އަށް ދިން ޚާއްސަ އިންޓަވިއުއެއްގައި މުހައިމިންގެ އެ ހުވަފެނުގެ ވާހަކަ އޭނާ ދައްކާފައިވާއިރު، މުހައިމިންގެ ހުވަފެނުގައި މިއަދު ވަނީ ހަޤީޤީ ކުލަ ޖެހިފައެވެ.\nމުހައިމިންގެ ވާހަކަތައް "ވަގުތު" އިން މިއަދު ގެނެސްދީފައިވާއިރު، އޭނާ ފޭސްބުކުން ޓެގް ކޮށް މިއަދު ނިއުމާ ކުރި ޕޯސްޓެއްގައި ވަނީ އެ ފުރުސަތު މުހައިމިނަށް އޮތްކަން ހާމަކޮށްފައެވެ.\nމުހައިމިން ދިން އިންޓަވިއުއާއި ގުޅޭ ރިޕޯޓް ފޭސްބުކުން ޝެއަރކޮށް ނިއުމާކޮށްފައިވާ ޕޯސްޓުގައި ބުނެފައިވަނީ، މުހައިމިނަށް އޭނާގެ ހެދުމެއް ފެހުމުގެ ފުރުސަތު އޮތްކަމަށާއި، އެގޮތުން އެކަމަށް މިއަހަރުގެ އޮކްޓޯބަރު 20 ވަނަ ދުވަހަށް ތައްޔާރުވުމަށް އެދޭކަމަށެވެ.\nމުހައިމިނަށް ނިއުމާގެ ހެދުމެއް ފެހުމުގެ ފުރުސަތު ލިބިފައި މިވަނީ، "ނިއުމާގެ ހެދުމެއް ފެހޭނެ ދުވަހަކަށް ވަރަށް އިންތިޒާރު ކުރެވޭ،" ކަމަށް އޭނާ ބުނެފައި ވަނިކޮށެވެ.\n"އޭނާގެ މޭކަޕަކާއި، އޭނާއަށް އެ ހުރިހާ ކަމެއްކޮށްދެވޭނެ ދުވަހެއް އެއީ ވަރަށް އިންތިޒާރު ކުރަން. އަދި މިކަމުން އެވޯޑެއް ލިބޭނެ ދުވަހަކަށްވެސް ވަރަށް އިންތިޒާރު ކުރަން. އަދި މިކަމުން އާއިލާ ޕްރައުޑް ވާވަރުގެ ދުވަހެއް ލިބިއްޖެޔާވެސް ވަރަށް އުފާވާނެ،" މުހައިމިން ބުންޏެވެ.\nމުހައިމިންގެ ހުނަރު ވަރަށް ގިނަ ކައިވެނީގެ ޙަފްލާތަކުންނާއި އެފަދަ އެނޫންވެސް ޚާއްސަ ޙާފްލާތަކުން ފެނިގެން ގޮސްފައިވާއިރު، ގިނަ ބަޔަކު ވަނީ އޭނާގެ އެ ފުރިހަމަ މަސައްކަތް ބަލައިގަނެފައެވެ. އޭނާގެ މަސައްކަތަށް ވަރަށް ބޮޑަށް ތައުރީފް ލިބެމުންދާއިރު، އޭނާއަކީ މި ދާއިރާގައި ފިޔަ ޖަހަން ފަށާފައިވާ ހިއްވަރުގަދަ ޒުވާނެކެވެ. މުހައިމިނަށް "ވަގުތު" އިން އެދެނީ ދާއިރާއިން އިތުރު ކާމިޔާބީއާއި ކުރިއެރުމެވެ.\nމެއި 16, 2018 - 21:43\nމިކަހަލަ ކަންތައްތަކަށް ހިއްވަރުނުދިނަސް ހެޔޮ...\nމެއި 17, 2018 - 09:40\nހެދުން ފެހުމަށް ތޯ؟\nމެއި 16, 2018 - 22:32\nޢިނގިރޭސި ރާނީ އަށް ހެދުމެއް ފެހުން ފަދަ ކަމެއް ތި ހާސިލްވީ.\nމެއި 17, 2018 - 00:56\nސާބަހޭ މުހައިމިން. ވޭޓުގޯ މޭން. މީހުނއ ކިޔާފާނެ އެއްޗަކަށް ބަލާނެ ކަމެއް ނެތް.\nމެއި 17, 2018 - 02:24\nފާސްޓު އިނގޭ. މިއަދު އިންޓަވިއުދީ. ހިނދުކޮޅެއްގެ ތެރޭގާ އެއޮތީ ފުރުސަތުލިބިފާ.


Dhunfaiy Isthiumaal kurun: Corona Virus aa han'guraama kurumah gon jehumeh! - vNews.mv\nދުންފަތުގެ އިސްތިއުމާލްކުރުން: ކޮރޯނާ ވައިރަހާ ހަނގުރާމަ ކުރުމަށް ހުރި ގޮންޖެހުމެއް!\nޙައްވާ މިންހާ Male' | 21 March 2020, 10:49\nދުންފަތުގެ އިސްތިއުމާލް ކުރުމޭ ބުނުމުން ގިނަ މީހުންނަށް ހީވެފައި އޮންނަނީ އެއީ ހަމައެކަނި ސިނގިރޭޓް ބުއިން ކަމަށެވެ. އެހެންނަމަވެސް، ދުންފަތުގެ އިސްތިއުމާލް ކުރުމޭ ބުނާ ބަހަކީ އެއަށްވުރެ މާ ފުޅާކޮށް ބޭނުންކުރެވޭ ބަހެކެވެ.\nދުންފަތުގެ އިސްތިއުމާލް ކުރުމަށް ބޭނުންކުރާ ތަފާތު އެކި އުފެއްދުންތައް މެދުކެނޑުމެއްނެތި ތައާރަފް ކުރަމުން އަންނަައިރު، ކޮންމެ ނަމެއް ކިޔަސް މިއީ ހަމަ އެކައްޗެކެވެ. ކުރަނީ އެއް ކަމެކެވެ. އިންސާނުންގެ ހަށިގަނޑުގެ ގުނަވަންތަކަށް ގެއްލުން ދިނުމެވެ.\nސިނގިރޭޓް، އީ ސިނގިރޭޓް ނުވަތަ ވޭޕް، ގުޑުގުޑާ ނުވަތަ ޝީޝާ، ބިޑި އަދި ސުއްޓާ ކަމުގައިވިޔަސް މިއިން ކޮންމެ އެއްޗަކީވެސް އިންސާނުންގެ ގުނަވަންތަކަށް އެއެއްޗެއްގެ ސަބަބުން ތަފާތު ގެއްލުންތައް ވަމުންދާ ތަކެއްޗެވެ.\nދުންފަތުގެ އިސްތިއުމާލު ކުރާ މީހުންގެ ފުއްޕާމެއާއި ނޭވާލާ ނިޒާމާ ގުޅިފަިއވާ ގުނަވަންތަކަކީ، އާންމުކޮށްވެސް އެެހެން މީހުންގެ ގުނަވަންތަކަށް ވުރެ ބަލި ގުނަވަންތައް ކަމަށް ދިރާސާތަކުން ދައްކައެވެ. އެގޮތުން ދުންފަތުގެ އިސްތިއުމާލު ކުރާ މީހުންގެ ފުއްޕާމޭ ދުޅަވުމާއި، ފުއްޕާމޭގެ ބާރު ދެރަވެ، ޖަރާސީމު އުފެދުމަށް މަގުފަހިވެއެވެ. މީގެ އިތުރަށް ހިތުގެ ބަލިތަކަށް މަގުފަހިވުމާއި ޖުމްލަކޮށް މުޅި ދިފާއީ ނިޒާމް އެއްކޮށް ބަލިކަށިކޮށްލައެވެ. އެގޮތުން ދުންފަތުގެ އިސްތިއުމާލް ކުރާ މީހުން އިންފްލުއެންޒާ އަށާއި ނިޔުމޯނިއާއަށް ހުށައެޅޭ މިންވަރު އެހެން މީހުންނަށްވުރެ އިތުރުކަން ދިރާސާތަކުން ދައްކައެވެ.\nދުންފަތުގެ އިސްތިއުމާލްކުރުމަކީ ހަމައެކަނި ސިނގިރޭޓް ބުއިންކަމުގައި ބައެއް މީހުންނަށް ހީވެފައި އޮތަސް، ވޭޕްކުރުމާއި ޝީޝާ ބޭނުންކުރުން ފަދަ ކަންކަމަކީވެސް ދުންފަތުގެ އިސްތިއުމާލްކުރުމުގެ ތެރޭގައި ހިމެނޭ ކަންކަމެވެ. އެހެންވީމާ، ސިގިރޭޓް ބޯ މީހެއްގެ ގުނަވަންތަކަށް ވާ ހުރިހާ ގެއްލުމަކާއި އުނދަގޫތަކެއް މިފަދަ އެހެން ކަންކަން ކުރާ މީހުންނަށްވެސް ވާނެ ކަމަކީ ގަބޫލު ކުރަން ޖެހޭ ހަގީގަތެކެވެ.\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހާ ގުޅިގެން މިވަނީ އަނެއްކާވެސް މިތަކެއްޗާ ދުރުވުމަށް ކުރަމުންދާ އިލްތިމާސްތަކުގެ އަޑުގަދަވާން ފަށާފައެވެ. މިކަމާ ގުޅުން ހުރި އިލްތިމާސްތައް ރާއްޖޭގެ ކަމާ ގުޅުން ހުރި އިދާރާތަކާއި ވުޒާރާތަކުންވެސް މިހާރަކަށް އައިސް ކުރާ މިންވަރު މިވަނީ ގިނަވެފައެވެ.\nދުންފަތުގެ އިސްތިއުމާލު ކުރަމުންދާ މީހުންނަށް ކޮރޯނާ ވައިރަހުގެ ސަބަބުން ހުރީ ކޮން ކަހަލަ ނުރައްކަލެއްތޯ، އެފަދަ ތަކެތި ބޭނުންކުރާނަމަ ބަލި ޖެހުމުގެ ފުރުސަތު ބޮޑީތޯ މިއީ ގިނަ ބަޔަކު އުފައްދަމުން އަންނަ ސުވާލުތަކެވެ.\nމިވައިރަހަކީ އައު ވައިރަހަކަށް ވުމުގެ ސަބަބުން، މާ ގިނަ ދިރާސާތަކެއް މިކަމާ ގުޅިގެން އަދި ހެދިފައެއް ނެތެވެ. ގިނަ ދިރާސާތައް އަދިވެސް ދަނީ ކުރިއަށެވެ. އެކަމަކު އެނގޭ މިންވަރަކީ މިވައިރަހުގެ އަސަރުކުރަނީ ނޭވާލާ ނިޒާމަށްކަމެވެ.\nއަދި ވައިރަހުގެ ސަބަބުން ބޮޑުވަރުވެއްޖެ ހާލަތެއްގައި އެމީހެއްގެ ބަލި ނިޔުމޯނިއާއަށް ބަދަލުވެ، ކިޑްނީ ފެއިލްވެ އަދި މަރުވުންވެސް އެކަށީގެންވަކަމަަށް ދިރާސާތަކުން ދައްކައެވެ. މިވައިރަހުގެ އަސަރުކުރަނީ ނޭވާލާ ނިޒާމަށްކަމަށްވުމުން ދުންފަތުގެ އިސްތިއުމާލު ކުރާ މީހުންނަށް މިބަލީގެ ސަބަބުން ވާ ގެއްލުންތައް ބޮޑު ކަމަށް މިހާތަނަށް ހެދިފައި ހުރި ދިރާސާތަކުން ދައްކައެވެ. ދުންފަތުގެ އިސްތިއުމާލް ކުރާ މީހުން ހިމެނެނީ ހައި ރިސްކް ލެވެލް މީހުންގެ ތެރޭގައެވެ. އެހެންކަމުން، ދުންފަތުގެ އިސްތިއުމާލްކުރާ މީހުންނަށް މިވައިރަހުގެ އަސަރުކޮށްފިނަމަ ރަނގަޅު ވާން ގިނަ ދުވަސް ނަގާނެ ކަމަށާއި ނުވަތަ ބަލީގެ ސަބަބުން ބޮޑުވަރު ވާނެ ކަމަށް ލަފާކުރެވޭ ކަމަށް ދިރާސާތަކުން ދައްކައެވެ.\nއެގޮތުން މިކަމާ ގުޅިގެން ޗައިނީޒް މެޑިކަލް ޖަރނަލްގައި ޝާއިއުކޮށްފައިވާ ބައެއް ކަންކަމަށް ބަލާއިރު، ދިރާސާގައި ބައިވެރިވި ކޮރޮނާ ވައިރަހުގެ އަސަރުކޮށްފައިވާ 78 މީހުންގެ ތެރެއިން ދުންފަތުގެ އިސްތިއުމާލުކޮށްފައިވާ މީހުންގެ ބަލި ނިޔުމޯނިއާ އަށް ހުށައެޅުމުގެ ފުރުސަތު 14 ގުނަ އިތުރު ކަމަށް ވަނީ ދައްކާފައެވެ.\nދުންފަތުގެ އިސްތިއުމާލް ކުރާ މީހުންގެ ތެރެއިން ގިނަ މީހުންނަކީ، ފިރިހެނުންކަމުން، އަންހެނުންނަށްވުރެ ފިރިހެނުންނަށް މިބަލި ޖެހުމުގެ ފުރުސަތުބޮޑު ކަމަށްވެސް ދިރާސާތަކުން ދައްކައެވެ.\nރާއްޖެއިންވެސް މިކަންތައް ހުއްޓުވުމަށް މަސައްކަތްތަޖެއް ކުރަމުންދާއިރު، ކެފޭތަކާއި، ރެސްޓޯރަންޓްތަކާއި، ކާބޯތަކެތީގެ ޚިދުމަތްދޭ އެހެނިހެން ތަންތަނުގައި ޝީޝާ ބުއިމާއި، ޝީޝާގެ ޚިދުމަތްދިނުން ސަރުކާރުން މިހާރު ވަނީ މަނާކޮށްފައެވެ.\nއެހެންނަމަވެސް، މިކަމަށް ފުރިހަމައަށް ހައްލެއް ލިބޭނީ، މިކަމަކީ ކިހާވަރެއްގެ ކަމެއްކަން އަމިއްލައަށް ދެނެގަނެގެން، އަމިއްލައަށް މިކަން ކުރުމުން ދުރުވުމުންނެވެ. މިކަމުގައިވެސް ފަރުދީ ޒިންމާ އަދާކޮށް، ކަމާގުޅޭ އިދާރާތަކުން މިކަން ނުކުރުމަށް އިލްތިމާސްކުރާނީ ސަބަބުތަކެއް އޮވެގެންކަން އަމިއްލައަށް ވިސްނިގެން، މިކަމުން ދުރުވުމަކީ މުހިންމުކަމެކެވެ.\nފަހަރުގައި މިކަން ކުރުން ހުއްޓާލުން އެންމެ މުނާސަބު ވަގުތަކީ މިއީ ކަމަށްވެސް ވެދާނެއެވެ.


” ދެންމެ ތި [މަލްޓިޕާޕޯސް ހޯލުގެ މަސައްކަތް ހުއްޓިފައި އޮތުމުގެ ވާހަކަ] ވިދާޅުވީ ވަރަށް ރަނގަޅު ވާހަަކައެއް. މިފަދަ ކޮންޓްރެކްޓާސް މިހާރު ހަމަ އަޅުގަނޑުމެންގެ މިނިސްޓްރީއާއި ޕްލޭނިން އަދި ފިނޭންސް ގުޅިގެން އެ ކޮންޓްރެކްޓާޒްތައް ފާހަގަ ކޮށްފައި އެ ބޭފުޅުން ބްލެކް ލިސްޓުކުުރުމުގެ ޕްރޮސެސްއެއް ވެސް އެބަ ކުރިއަށް ގެންދޭ. ދެން އިރާދަ ކުރެއްވިއްޔާ ދެން މިކަހަލަ ކަމެއް މެދުވެރިއެއް ނުވާނެ.” މިނިސްޓަރު ވިދާޅުވި އެވެ.


Veringe Therein Gaumuge Haggugai Basbunee Raees Yaameen Ekani\nވެރިންގެ ތެރެއިން ޤައުމުގެ ޙައްޤުގައި ބަސްބުނީ ...\nރާއްޖޭގައި މިހާތަނަށް ވެރިކަން ކުރެއްވި ވެރިންގެ ތެރެއިން ޤައުމާއި ރައްޔިތުންގެ ޙައްޤުގައި ބަސް ބުނަން ކެރުނު ހަމައެކަނި ވެރިއަކީ މިއަދުގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމް ކަމަށް މިނިސްޓަރ އޮފް އިކޮނޮމިކް އެންޑް ޑިވެލޮޕްމަންޓް އޮނަރަބަލް މުހައްމަދު ސަޢީދު ވިދާޅުވެއްޖެއެވެ.\nމާމިގިލީގައި ގާއިމްކުރި ބައިނަލްއަގުވާމީ ކަނޑުގެ ބަނދަރު ހުޅުވުމަށް އެރަށުގައި ބޭއްވި ރަސްމިއްޔާތުގައި ވާހަކަ ދައްކަވަމުން މިނިސްޓަރު ވިދާޅުވީ، ރައީސް ޔާމީނަކީ ކިތަންމެ ބޮޑު ނުރައްކަލެއް ކުރިމަތިވިނަމަވެސް ރައްޔިތުންނާއި ގައުމުގެ ހައްގުގައި ބަސްބުނަން ކެރުނު ވެރިޔާ ކަމަށެވެ.\nއެމަނިކުފާނު ގެ އިތުރުން ޤައުމާ ރައްޔިތުންގެ ހައްގުގައި ބަސް ބުނަން ކެރިވަޑައިގަތް ވެރިޔަކުނެތްކަން ފާހަގަކުރައްވަމުން މިނިސްޓަރ ވިދާޅުވީ، މީގެ ކުރިން ވެރިކަން ކުރެއްވި ވެރިން ދިވެހި ރައްޔިތުންނަށް ވިސްނަވައި ދެއްވާފައި އޮތީ ރާއްޖެ އަކީ ކުޑަ ޖަޒިރާ ޤައުމަކަށްވެފައި ފަޤީރު ޤައުމެއް ކަމަށާ އެހެންކަމުން ރާއްޖެއަށް ތަރައްޤީގެ މަގުގައި އެޅޭނެ ހަލުވި ފިޔަވަޅުތަކެއް ނެތްކަމަށެވެ.\nއެގޮތުން މީގެ ކުރިގެ ވެރިން، އިގްތިސާދު ބިނާ ކުރަމުން އައީ ހަމައެކަނި ފަތުރުވެރި ކަމަށް ކަމަށާއި ނަތީޖާއެއްގެ ގޮތުން އެހެން އިގްތިސާދީ ދާއިރާތަކާ މެދު އޮތީ ވަރަށް ބޮޑަށް އިހުމާލުވެފައި ކަމަށް ވެސް ސައީދު ވިދާޅުވި އެވެ.\nރާއްޖެ އަކީ ކަނޑުގެ ސަރަހައްދު ބޮޑު އަދި މުހިންމު ތަނެއްގައި އޮތް ގައުމަކަށް ވާތީ އެކަމުގެ އިގްތިސާދީ ފައިދާ ވަރަށް ބޮޑަށް ނެގިދާނެކަން ސައީދު ފާހަގަކުރެ އެވެ.\nއަދި މުދާ ހިފައިގެން ދުނިޔޭގެ އެއް ބިތުން އަނެއް ބިތަށް ދަތުރު ކުރެވޭނެ މާ ގިނަ ގޮތްތަކެއް ފަހިވެފައި ނެތް ކަމަށެވެ. ދުނިޔޭގެ މުދާ އުފުލާ ބޮޑެތި ބޯޓު ފަހަރަށް އިންޑިއާ ކަނޑު ހުރަސްކޮށް މުދާ އުފުލެން އޮންނާނީ ދެ ކަނޑުއޮޅިއެއް ކަމަށާ އެގޮތުން މިހާރުވެސް ރާއްޖޭގެ ކަނޑުއޮޅި ހުރަސްކޮށް ދުވާލަކު އެތައް މިލިއަން ފީފާއެއްގެ ތެޔޮ ދުނިޔޭގެ އެއް ބިތުން އަނެއް ބިތަށް ގެންދާ ކަމަށް ސައީދު ވިދާޅުވި އެވެ. އެހެން ކަމުން އަހަރެއްގެ މައްޗަށް އެއް ޓްރިލިއަނަށް ވުރެ ގިނަ ފީފާގެ ތެޔޮ ރާއްޖޭގެ ކަނޑު ހުރަސްކޮށް ގެންދެވޭނެ ކަމަށާއި އެއިން ވެސް އެނގެނީ ރާއްޖެ އަށް ފަހިވެފައި އިގްތިސާދީ ގޮތުން ފަހިވެފައި އޮތް ފުރުސަތުތައް ކަމަށްވެސް މިނިސްޓަރ ވަނީ ފާހަގަކުރައްވާފައެވެ.\nއެހެންކަމުން ޓޫރިޒަމަށް ބަރޯސާ ނުވެ އިގްތިސާދީ އެހެން މަސައްކަތްތަކުން ވެސް ނަފާ ހޯދޭނެކަން ފާހަގަކުރައްވަމުން ސައީދު ވިދާޅުވީ ދިވެހިންނަށް ވިސްނައިދެމުން އައިގޯސް ގޮތްތަށް މިއަދު ރައީސް ޔާމީން ގެ ސަރުކާރުން ގެނައި ބަދަލުތަކާއި އެކު ބަދަލުވެފައިވާކަންވެސް ސައީދު ފާހަގަކުރެއްވިއެވެ.\nއަދި މި ސަރުކާރަކީ ރާއްޖެއަށް ދިމާވެފައިވާ ކޮންމެ މައްސަލައަކަށްވެސް ހައްލު ހޯދައިދޭނެ ސަރުކާރެއް ކަމަށާއި ރައީސް ޔާމީނަކީ ވަކިކަހަލަ މަސައްކަތްތަކެއް ކުރައްވާ، ވަކިމަސައްކަތްތަކެއް ނުކުރައްވާނެ ބޭފުޅެއް ނޫން ކަމަށް ސައީދު ވިދާޅުވިއެވެ.\nއެހެން ކަމުން ރައީސް ޔާމީނަށް 2018 ޔަޤީންކޮށް ދެއްވަން ޖެހޭކަން ވެސް މިނިސްޓަރ ފާހަގަކުރެއްވިއެވެ.


Jhanvige aa filmakee Good Luck Jerry | Mihaaru\nޖާންވީގެ އާ ފިލްމަކީ "ގުޑް ލަކް ޖެރީ"\nބޮލީވުޑްގެ ޒުވާން ބަތަލާ ޖާންވީ ކަޕޫރް "ގުޑް ލަކް ޖެރީ" ކިޔާ އާ ފިލްމަކަށް ސޮއިކޮށް، އޭގެ ޝޫޓިން ހޯމަ ދުވަހު ފަށައިފި އެވެ.\nމި ފިލްމަކީ މިހާރު ސާރާ އަލީ ޚާނާއި އަކްޝޭ ކުމާރުގެ އިތުރުން ދަނޫޝްއާ އެކު "އަތުރަންގީ ރޭ" ގެނެސްދޭން މަސައްކަތްކުރަމުން އަންނަ ޑައިރެކްޓަރު/ޕްރޮޑިއުސަރު އާނަންދު އެލް ރާއީގެ ކަލަ ޔެލޯ ޕްރޮޑަކްޝަންސް އިން ހަދާ ފިލްމެކެވެ.\nމާ މަޝްހޫރު ނޫން ފަންނާނުންތަކެއް ހިމެނޭ ކާސްޓަކާ އެކު ހަދާ "ގުޑް ލަކް ޖެރީ" ގެ ޑައިރެކްޓަރަކީ ސިދާތު ސެންގުޕްތާ އެވެ. ޕަންޖާބްގައި ފިލްމުގެ ޝޫޓިން ކުރިއަށްދާ އިރު ފިލްމުގެ ކާސްޓްގައި ހިމެނޭ ފަންނާނުންގެ ތެރޭގައި ސުޝާންތު ސިންގް، ދީޕަކް ދޮބްރިޔާލް، މިތާ ވަޝިސްތު އަދި ނީރަޖް ސޫދު ހިމެނެ އެވެ.\n#GoodLuckJerry ❤☺ pic.twitter.com/dRzUCAcXfa\n— Janhvi Kapoor (@janhvikapoorr) January 11, 2021\nމީގެ ޝޫޓިން އެއް ވާނެއްގައި ކުރިއަށް ގެންގޮސް މާޗް މަހުގެ ތެރޭގައި ނިންމައިލާނެ އެވެ. އެކަމަކު "ގުޑް ލަކް ޖެރީ" ބެލުންތެރިންނާ ހަމައަށް ގެންނާނެ ދުވަހެއް އަދި އިއުލާނެއްނުކުރެ އެވެ.\nކުރީގެ ބަތަލާ ސްރީދޭވީގެ ދަރިފުޅު ޖާންވީގެ އެންމެ ފަހުގެ ފިލްމަކީ މިދިޔަ އަހަރު ނެޓްފްލިކްސް އިން ޕްރިމިއާކުރި "ގުންޖަން ސަކްސޭނާ: ދަ ކަރްގިލް ގާލް" އެވެ. "ދަޅަކް" އިން 2018 ގައި ފިލްމު ކުޅެން ފެށި ބަތަލާގެ ކުރިއަށް ހުރި ފިލްމުތަކުގެ ތެރޭގައި "ރޫހީ އަފްޒާ" އާއި "ދޯސްތާނާ 2" އާއި "ތަޚުތު" އަދި "ބޮމްބޭ ގާލް" ހިމެނެ އެވެ.\n"ބޮމްބޭ ގާލް" އަކީ ޖާންވީގެ ބައްޕަ ބޯނީ ކަޕޫރް ޕްރޮޑިއުސްކުރާ ފިލްމެކެވެ.


IOIG ge Dhivehi athlete inn anna hoama dhuvahu Raajje annanee\nގައުމީ އަންހެން ޓީމާއި ފިރިހެން ޓީމުގެ ކުޅުންތެރިން-- ފޮޓޯ: ނިޝާން އަލީ\nއައިއޯއައިޖީގައި ބައިވެރިވި ދިވެހި އެތުލީޓުން އަންނަ ހޯމަ ދުވަހު ރާއްޖެ އަންނަނީ\nއިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައި ރާއްޖެ ތަމްސީލުކުރި ބައިވެރިން އަންނަ ހޯމަ ދުވަހު ރާއްޖެ އަންނަ ގޮތަށް ހަމަޖެހިއްޖެ އެވެ.\nޔޫތު މިނިސްޓަރު އަހުމަދު މަހްލޫފު މިއަދު ވިދާޅުވީ، އަންނަ ހޯމަ ދުވަހު، ޖުމްހޫރީ މައިދާނުގައި އެތުލީޓުންނަށް މަރުހަބާ ކިޔުން އޮންނާނެ ކަމަށެވެ. އަދި ވީހާވެސް ގިނަ ބަޔަކު އެމީހުންނަށް މަރުހަބާ ކިޔުމަށް އެސަަރަހައްދަށް ދިއުމަށް މިނިސްޓަރު އެދިވަޑައިގެންނެވި އެވެ.\nGet ready Maldives to welcome your Heroes and Heroines in the evening of 29th July next Monday at Jumhooree Maidhaan. We are bringing home the Medals and the 2023 IOIG flag. Come out and show your support and love to our champions. See you all there 🇲🇻🥇🥉🥈 pic.twitter.com/g67SqbNQAq— Ahmed Mahloof (@AhmedMahloof) July 27, 2019\nނިމިދިޔަ އައިއޯއައިޖީގައި ރާއްޖެގެ ގިނަ ބައިވެރިންތަކެއް ވަނީ ފަހުރުވެރި ވަނަތަކެއް ހޯދާފައެވެ. އެގޮތުން ބެޑްމިންޓަން ޓީމް އިވެންޓް ބައިން ރާއްޖޭގެ ގައުމީ ފިރިހެން ބެޑްމިންޓަން ޓީމުން ލޯ މެޑަލް ހޯދިއިރު އަންހެން ޓޭބަލް ޓެނިސް ޓީމު އިވެންޓުގެ ފަހުރުވެރި ރަން މެޑަލް ދިވެހި ޓެނިސް ޓީމުން ވަނީ ހޯދާފަ އެވެ.\nއަދި ރާއްޖޭގެ ފިރިހެން ބީޗް ވޮލީބޯޅަ ޓީމުން ވެސް ވަނީ ރިހި މެޑަލް ހޯދާފަ އެވެ. އޭގެ އިތުރުން ބީޗް ވޮލީބޯޅަ އިވެންޓުގެ އިންޑިވިޖުއަލް ބައިން ރާއްޖޭގެ ޝިއުނާޒް އަބްދުލް ވާހިދު (މަންކޭ) އާއި އާދަމް ނަސީމް (އެޑަމް) ގެ ޕެއާ އިން ވެސް ލޯ މެޑަލް ހޯދާފައި ވެއެވެ.\nއެ މުބާރާތުގައި ރާއްޖޭގެ އަންހެން ބެޑްމިންޓަން ޓީމު އިވެންޓުން ލޯ މެޑަލް ވެސް ހޯދި އެވެ. އަދި އައިއޯއައިޖީގައި ބެޑްމިންޓަން ވިމެންސް ސިންގަލްސް އިން އާމިނަތު ނަބީހާ އަބްދުއްރައްޒާގު ވަނީ ރަން މެޑަލް ވެސް ހޯދާފައެވެ.\nއޭގެ އިތުރުން ދުވުންތެރިޔާ ހަސަން ސާއިދު، ވެސް ވަނީ 200 މީޓަރު ދުވުމުން ލޯ މެޑަލް ހޯދާފައެވެ.\nމޮރިޝަސްގައި މިއަހަރު ކުރިއަށް ދިޔަ އެމުބާރާތުގައި ދިވެހި އެތުލީޓުން ރާއްޖެ ފަހުރުވެރިވާނެ ނަތީޖާތަކެއް ހޯދިއިރު 2023 ގައި އޮންނަ އައިއޯއައިޖީ ރާއްޖޭގައި ބާއްވާ ގޮތަށް ހަމަޖެހިފައިވާކަން ރައީސުލްޖުމްހުރިއްޔާ އިބްރާހިމް މުހައްމަދު ސޯލިހު، މިއަދު ވަނީ އިއުލާނުކުރައްވާފައެވެ.\nއައިއޯއައިޖީ ރާއްޖޭގައި ބޭއްވުމަށް ސަރުކާރުން ގިނަ މަސައްކަތްތަކެއް ކުރި އެވެ. އެގޮތުން ފޮރިން މިނިސްޓަރު އަބްދުﷲ ޝާހިދާއި ޔޫތު މިނިސްޓަރު އަހްމަދު މަހުލޫފު އެކި ގައުމުތަކަށް ދަތުރު ކުރައްވާ ގައުމުތަކުގެ ރުހުން ހޯއްދެވުމަށް މަސައްކަތް ކުރެއްވި އެވެ.


Coalition eh mihaaraku nufeney: Nasheed\nރައީސް އިބްރާހިމް މުހައްމަދު ސޯލިހު ވެރިކަމަށް ގެންނަން ހެދި ކޯލިޝަން މިހާރު ނުފެންނަ ކަމަށް ކުރީގެ ރައީސް މުހައްމަދު ނަޝީދު މިރޭ ވިދާޅުވެއްޖެ އެވެ.\nކޯލިޝަންގެ އެންމެ ބޮޑު ޕާޓީގެ އެމްޑީޕީގެ ރައީސް ނަޝީދު މިހެން ވިދާޅުވީ ތުޅާދޫ ދާއިރާއަށް ވާދަ ކުރައްވާ ވަކީލް ހިސާން ހުސެއިންގެ ކެމްޕެއިން ޖަލްސާގައި ވާހަކަފުޅު ދައްކަވަމުންނެވެ. އެމަނިކުފާނު މިރޭ ވަނީ ވަނީ މިހާރު ރައްޔިތުންގެ މަޖިލީހުގައި ހިންގާ ކަންކަމާމެދު ވަރަށް ބޮޑަށް ނުރުހުންފާޅު ކުރައްވައި ވާހަކަފުޅު ދައްކަވާފަ އެވެ.\nކޮރަޕްޝަނާއި މަރުތަކުގެ ހަގީގަތް ހޯދުމަށް ރައީސް އިބްރާހިމް މުހައްމަދު ސޯލިހު އުފެއްދެވި ދެ ކޮމިޝަނަށް ބާރު ދޭ ބިލް މަޖިލީހުން ފާސް ނުވެ އެތައް ދުވަހެއް ވަނީ ވެފަ އެވެ. އެކަމަށް މަޖިލީހުގެ ކޯރަމް ހަމަނުވާއިރު ޖުމްހޫރީ ޕާޓީގެ ބައެއް މެންބަރުން މަޖިލީހަށް ވަޑައިނުގަންނަވަ އެވެ.\nތުޅާދޫގައި ބޭއްވި ޖަލްސާގައި ރައީސް ނަޝީދު ވިދާޅުވީ، ރިޔާސީ އިންތިހާބަށް ނުކުންނަމުން ކޯލިޝަނުންވީ ވައުދަކީ ވަގުން ހިފުމާއި ކޮރަޕްޝަނާއި ފަސާދަ ނައްތާލައި ރާއްޖޭގެ މުއްސަނދިކަން ބީވެގެންދިޔުން ހުއްޓުވުން ކަމަށެވެ.\n"އިންތިހާބަށްފަހު ބިލް މަޖިލީހަށް ދިޔައީމަ ހަމަ އެއް އިއްތިހާދުގައި އަޅުގަނޑުމެންނާ ބައިވެރިވި މީހުން ބިލަކަށް ވޯޓެއް ނުދޭ، ދެން އަޅުގަނޑުމެން ބަލާލާއިރުގައި އެ ބޭފުޅުންނާއި އެ ބޭފުޅުންނާ ނަގޫ ގޮއްޖެހިފަ، އެ އިންތިހާބެއް އެ އިއްތިހާދެއް އަޅުގަނޑުމެންނަކަށް ނުފެނުނު،" ރައީސް ނަޝީދު ވިދާޅުވި އެވެ.\nރައީސް ނަޝީދު މިރޭގެ ޖަލްސާގައި ވާހަކަފުޅު ދައްކަވަނީ --\nރައީސް ނަޝީދު ވިދާޅުވީ އަންނަ ރައްޔިތުންގެ މަޖިލީހުގެ އިންތިހާބުގައި އެމްޑީޕީއަށް މެޖޯރިޓީ ދޭން ޖެހެނީ އެހެންވެ ކަމަށެވެ. ރައްޔިތުންގެ މަޖިލީހުގެ ތެރެއިން މިހާރު އެ ފެންނަމުންދާ އަމަލުތަކުން އެކަން ރައްޔިތުންނަށް ވަރަށް ސާފުވާނެ ކަމަށެވެ.\n"ރާއްޖޭގެ ރައްޔިތުންނަށް އިންސާފު ހޯދައިދޭން ޖެހޭނެ، ރާއްޖޭގެ ޝަރުއީ ނިޒާމް އިސްލާހު ވާން ޖެހޭނެ، އެއީ މިއަދު ރައްޔިތުން އަބަދުމެ ގޮވަމުންދާ އެމީހުންގެ ބޮޑު އެދުމަކީ، ޝަރީއަތުގެ ކަންކަން މިއަދު މި ހިނގާ އުސޫލުން ކަންކަން ހިނގައިގެން ދިވެހިންގެ ހާލަތު ރަނގަޅު ކުރެވެން ނެތްކަން އެއީ ދިވެހިންނަށް ވަރަށް ސާފުވެފައި އޮތް ހަގީގަތެއް،" ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވި ގޮތުގައި ކުރީގެ ރައީސް އަބްދުﷲ ޔާމީން ހިޔާނާތްތެރިވެފައިވަނީ ހަމައެކަނި އެމްއެމްޕީއާރްސީގެ ތެރެއިނެއް ނޫނެވެ. އެއީ ވަރަށް ކުޑަ މިންވަރެއް ކަމަށެވެ. ސަރުކާރު ހިއްސާވާ ކުންފުނިތަކުން ހިންގާފައިވާ ހިޔާނާތާއި ސީދާ ދައުލަތުގެ ބައިތުލްމާލުން ނަގާފައިވާ ފައިސާ އާއި ބޭރުގެ ބޮޑެތި ޖަމާއަތްތަކުން ނާޖައިޒު ގޮތުގައި ހޯދާފައިވާ ފައިސާ، ރާއްޖެ ގެނެސް ދޮވެ ހަދާފައިވާ ވައްކަން މާބޮޑު ކަމަށް ރައީސް ނަޝީދު ވިދާޅުވި އެވެ.\nއެ މައްސަލަތައް ބަންޑާރަ ނައިބު ތަހުގީގު ކުރަމުންދާ ކަމަށާއި އެކަމަށް ރައްޔިތުންގެ މަޖިލީހުން އެއްބާރުލުންދޭނެ މެންބަރުން ނެތްނަމަ އެކަންކަމުގެ އަޑިއެއް ފުންމިނެއް ނުހޯދާނެ ކަމަށް ރައީސް ނަޝީދު ވިދާޅުވި އެވެ. އެހެންވެ އެމްޑީޕީއަށް ވޯޓު ދޭން ޖެހޭ ކަމަށާއި އެމްޑީޕީއަށް ވޯޓު ދޭންވީ ރައްޔިތުންގެ އުއްމީދަށްޓަކައި ކަމަށް ވިދާޅުވި އެވެ.


Kangana ge vaahaka thakah rahdhu dheykah Alia beynumeh noon | Mihaaru\nއާލިއާ އަދި ކަންގަނާ.\nކަންގަނާގެ ވާހަކަތަކަށް ރައްދު ދޭން އާލިއާ ބޭނުމެއް ނޫން\n24 އެޕްރީލް 2019 - 07:387comments\nއާލިއާ ބަޓާ ބެހޭ ގޮތުން ބަތަލާ ކަންގަނާ ރަނާވަތު ދައްކާ ވާހަކަތަކަށް އެއްވެސް ރައްދެއް ދޭން ބޭނުން ނުވާ ކަމަށް އާލިއާ ބުނެފި އެވެ.\nއާލިއާއާ ބެހޭ ގޮތުން ކަންގަނާ މި ފަހުން ދައްކާފައިވާ ވާހަކަތަކުގެ ތެރޭގައި އޭނާ އަކީ ކަރަން ޖޯހަރު ފޫބުޑުގައި ވިއްދައިގެން ހުރެ ކުރިއަރުވަން މަސައްކަތްކުރާ ބަތަލާއެއް ކަމަށާއި ނެޕޮޓިޒަމްގެ އެންމެ ބޮޑު އެއް މިސާލަކީ ވެސް އާލިއާ ކަމަށް ބުނެފައިވެ އެވެ.\nދާދި ފަހުން ރިލީޒްކުރި ކަންގަނާގެ "މަނިކަރްނިކާ" އާއި އާލިއާގެ "ގަލީ ބޯއި" ގައި ދެ ތަރިން ދައްކާފައިވާ އެކްޓިން ދަރަޖަކޮށް އޮންލައިން ނޫހަކަށް ނެގި ވޯޓެއްގައި ކަންގަނާގެ ފަހަތުން ލިސްޓްގެ ދެވަނަ އާލިއާ ހޯދާފައިވާތީ އެކަމަށް ވެސް ފާޑު ކިޔަމުން ކަންގަނާ ބުނީ އާލިއާ އަކީ މާ މޮޅު އެކްޓިންއެއް ދެއްކޭ ބަތަލާއެއް ނޫން ކަމަށާއި އޭނާގެ ނަމުގެ ފަހަތުން އާލިއާގެ ނަން އަންނާތީ ވެސް ލަދު ގަންނަންޖެހޭ ކަމަށެވެ. އަދި އާލިއާ އަކީ އަބަދު ވެސް ވަރަށް އެވްރެޖް ފިލްމުތަކެއް ކުޅޭ ބަތަލާއެއް ކަމަށް ކަންގަނާ ބުންޏެވެ.\nމީގެ އިތުރުން އެކްޓަރު ރަންބީރު ކަޕޫރާ، އާލިއާ ރައްޓެހިވެގެން އުޅޭތީ އެކަމަށް ފާޑު ކިޔަމުން ކަންގަނާ ބުނީ ރަންބީރާ ހިތާވާނީ ގަރާމެއް ކަމަށެވެ. އަދި 26 އަހަރުގެ އާލިއާ އާއި 36 އަހަރުގެ ރަންބީރާ އޮތް ލޯބީގެ ގުޅުމަކީ އެހާ އިތުބާރު ކުރެވޭ ކަހަލަ ގުޅުމަކަށް ނުވާނެ ކަމަށް ބުންޏެެވެ.\nމީގެ އިތުރުން ދާދި ފަހުން ކަންގަނާގެ ދައްތަ ރަންގޯލީ ޗަންދަން ވަނީ އާލިއާ އާއި އޭނާގެ މަންމަ އަދި ބަތަލާ ސޯނީ ރާޒްދާންއަކީ އިންޑިއާގެ ބޭނުން ނަމަ ގޮތުގައި ހިފާ އިންޑިއާގެ ރައްޔިތުން ނޫން ކަމަށް ބުނެ ފާޑު ވެސް ކިޔައިފަ އެވެ. އަދި މިކަމާ ގުޅިގެން ސޯނީ އާއި ރަންގޯލީއާ ދެމެދު ބަހުގެ ހޫނު ހަމަލާތަކެއް ޓްވިޓާގައި ހިނގާފައިވެ އެވެ.\nކަންގަނާ، ދައްތަ ރަންގޯލީއާ އެކު، އާލިއާ، މަންމަ ސޯނީއާ އެކު.\nމި ވާހަކަތަކާ ގުޅިގެން މީޑިއާތަކުން އާލިއާ އަށް ސުވާލުތައް އޮއްސައިލުމުން އޭނާ ބުނީ އެއްވެސް މީހަކު ދައްކާ އެއްވެސް ވާހަކައަކަށް ރައްދު ދޭން ބޭނުން ނުވާ ކަމަށެވެ.\n"ބަޔަކު ކިޔާނެ އެއްޗެއް ކިޔާފާނެ. އަހަންނަކަށް އެއިން ކަމަކުން ވާނެ ގެއްލުމެއް ނެތް. އަދި އެކަހަލަ ކޫސަނި ކަންތައްތަކާ ދޭތެރޭ އެއްވެސް ވަރަކަށް ވިސްނާ މީހެއް ނޫން އަހަންނަކީ،" އާދީއްތަ ދުވަހުގެ ރޭ ބޭއްވި މި އަހަރުގެ ދާދާ ސާހެބް ޕާލްކޭ އެވޯޑްގެ ހަވާސާގައި އޭނާ ބުންޏެވެ.\nއާލިއާ ބުނި ގޮތުގައި އޭނާއަކީ "އުފާވެރި އަދި ޕޮޒިޓިވް" މީހެކެވެ.\n"އަހަރެން މަސައްކަތް ކުރަނީ ހަޔާތުގެ ކޮންމެ ދުވަހެއްގައި ވެސް ރަނގަޅު މީހަކަށްވެވޭތޯ. ހަރުދަނާ މީހަކަށްވެވޭތޯ. ބުރަކޮށް މަސައްކަތްކޮށްގެން، ބެލުންތެރިން ލޯތްބާއި ތައުރީފު ލިބޭ މީހަކަށްވެވޭތޯ،" މި ވަގުތި ބޮލީވިޑްގައި ހުރި އެންމެ ކާމިޔާބު ބަތަލާ ބުންޏެވެ. "އަހަންނަކީ އުފާވެރި ކަމަށް ލޯބިކުރާ ވަރަށް ޕޮޒިޓިވްކޮށް ކަންކަމާ ދޭތެރޭ ދެކޭ މީހެއް."\nއޭނާ ބުނި ގޮތުގައި ބަޔަކު ކިޔާނެ އެއްޗެއް ކިޔަކިޔައި ތިބެދާނެ އެވެ. އަދި އޭނާ ހުންނަން ބޭނުން ވަނީ ނުބެހޭ ކަންކަމާ ނުބެހި ހިމޭނުން ކަމަށް ބުންޏެވެ.\n"އަހަންނަކީ ހަނު ހުންނަން ލޯބިކުރާ މީހެއް،" އާލިއާ ބުންޏެވެ.\nއާލިއާ ވަނީ ކުރިން ދިން އިންޓަވިއުއްގައި ކަންގަނާއަކީ ވަރަށް މޮޅު ބަތަލާއެއް ކަމަށާއި އެއީ އޭނާ ވަރަށް އިހުތިރާމް ކުރާ ބަތަލާއެއް ކަމަށް ވެސް ބުނެފަ އެވެ. އަދި މިދިޔަ އަހަރު ރިލީޒް ކުރި "ރާޒީ" ބަލާފައި އޭނާގެ އެކްޓިން އަށް ކަންގަނާ ތައުރީފު ވެސް ކޮށްފައިވާ ކަމަށް ބުންޏެވެ.\nކަންގަނާއަކީ އާލިއާ ބައްޕަ މަހޭޝް ބަޓް 2006 ގައި ފިލްމު "ގޭންގްސްޓާ" އިން ބޮލީވުޑަށް ނެރުނު ބަތަލާއެކެވެ.


ފިރިހެން ޑިވިޝަނުގެ ފައިނަލުގައި ގަން ރީޖަނަލް ހޮސްޕިޓަލް ނިކުންނާނީ އިސްކަންދަރު އެއަރ ބޭސްއާ ދެކޮޅަށް – MNUSU\nފިރިހެން ޑިވިޝަނުގެ ފައިނަލުގައި ގަން ރީޖަނަލް ހޮސްޕިޓަލް ނިކުންނާނީ އިސްކަންދަރު އެއަރ ބޭސްއާ ދެކޮޅަށް\nމިހާރު ކުރިއަށްދާ އެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތުގެ ފިރިހެން ޑިވިޝަނުގެ ފައިނަލުގައި ބައްދަލުކުރާނީ ގަން ރީޖަނަލް ހޮސްޕިޓަލް އާއި އިސްކަންދަރު އެއަރބޭސް ކަން ކަށަވަރުވެއްޖެއެވެ.\nއިސްކަންދަރު އެއަރބޭސް އިން ފައިނަލުގެ ޖާގަ ކަށަވަރުކުރީ ދެވަނަ ސެމީގައި ލާމު ބްލޫސްއާ ވާދަކޮށް 11-5ން މެޗު ކާމިޔާބުކޮށްގެންނެވެ. މި މެޗުގެ މޮޅު ކުޅުންތެރިޔަކަށް ހޮވުނީ އިސްކަންދަރު އެއަރބޭސްގެ ޖާރޒީ ނަންބަރ9އަލީ ރުޚްސަން އެވެ.\nމެޗު ޝަރަފްވެރި ކޮށްދިނީ އެމް.އެން.ޔޫ.އެސް.ޔޫގެ ރައީސް\nގަން ރީޖަނަލް ހޮސްޕިޓަލް އިން ފައިނަލުގެ ޖާގަ ކަށަވަރުކުރީ ފުރަތަމަ ސެމީގައި އިސްކަންދަރު އެއަރބޭސް ބަލިކުރުމަށްފަހުއެވެ.\nފައިނަލް މެޗު އޮންނާނީ އޮކްޓޯބަރ 06 ވާ އާދިއްތަދުވަހުގެރޭ 09.00ގައި ލ. ގަން މަތިމަރަދޫ ފުޓްސަލް ދަނޑުގައެވެ.


Resort tharaggee kuran Alikoi havaalu nukuri massalaigai Tourism Ministry ge machcha kuri dhauvaa baathilu koffi - One Online\nރިސޯޓެއްގެ ގޮތުގައި ތަރައްގީ ކުރުމަށް އއ. އަލިކޮއި ނުދިން މައްސަލައިގައި ބަދަލު ހޯދުމަށް ޓޫރިޒަމް މިނިސްޓްރީގެ މައްޗަށް އެމްއާރުއާރު ސެމްރޮކް ކޮމްޕެނީ ޕްރައިވެޓް ލިމިޓެޑުން ކުރި ދައުވާ ސިވިލްކޯޓުން ބާތިލު ކޮށްފިއެވެ.\nމި މައްސަލައަކީ ސެމްރޮކް ކޮމްޕެނީން ސަރުކާރަށް ހުށަހެޅި ހުށަހެޅުމާ ގުޅިގެން ރިސޯޓެއްގެ ގޮތުގައި އެ ރަށް ތަރައްގީ ކުރުމަށް ދައްކަން ޖެހޭ ލީސް އެކުއިޒިޝަން ކޮސްޓްގެ ގޮތުގައި އެއްމިލިއަން ޑޮލަރު ދެއްކުމަށް މޯލްޑިވްސް މާކެޓިން އެންޑް ޕަބްލިކް ރިލޭޝަން ކޮމްޕެނީ (އެމްއެމްޕީއާރުސީ) އިން އަންގާފައިވާ ގޮތަށް އެ ފައިސާ ދައްކާފައިވާ އިރުވެސް އެފަރާތަށް ރަށް ހަވާލު ކޮށްފައި ނުވާ ކަމަށް ބުނެ އެކަމުގެ ސަބަބުން ލިބެމުންދާ ގެއްލުމުގެ ބަދަލު ހޯދުމަށް ޓޫރިޒަމް މިނިސްޓްރީއަށް ރައްދުވާ ގޮތަށް ދިވެހި ދައުލަތުގެ މައްޗަށް ސެމްރޮކް ކޮމްޕެނީން ކޮށްފައިވާ ދައުވާއެކެވެ.\nމި ދައުވާގައި ބުނެފައި ވަނީ، އެ ކަމަށް ޓަކައި އެމްއެމްޕީއާރުސީ އަށް ދައްކަން ޖެހޭ އެންމެހާ ފައިސާ ދައްކާފައި ވަނީ ސެމްރޮކް ކޮމްޕެނީގެ އިންވެސްޓަރު އަދި ވިޔަފާރި ޕާޓުނަރު ކަމަށްވާ މަނަސް އެސޮސިއޭޓް ލިމިޓެޑް މެދުވެރިކޮށް ކަމަށެވެ.\nނަމަވެސް އެފަރާތާ ރަށް ހަވާލު ކޮށްފައި ނުވާ މައްސަލަ އެމްއެމްޕީއާރުސީ އާއި ޓޫރިޒަމް މިނިސްޓްރީ އަށް ހުށަހެޅުމުން، އެކަމާބެހޭ އެއްވެސް ފައިސާއެއް ލިބިފައި ނުވާ ކަމަށާއި، އެ ކަމުގެ ސަބަބުން އޮފާލެޓާ ބާތިލު ވެފައިވާ ކަމަށް ޓޫރިޒަމް މިނިސްޓްރީން އަންގާފައިވާ ކަމަށްވެސް ދައުވާގައި ބުނެފައިވެއެވެ.\nއެހެންކަމުން ދައުވާގައި ވާ ގޮތުން، މި މައްސަލަ ހުށަހަޅާފައި ވަނީ އެކަމުގެ ސަބަބުން ސެމްރޮކް ކޮމްޕެނީ އަށް ލިބެމުންދާ ގެއްލުމުގެ ބަދަލު ހޯދުމަށެވެ.\nމި މައްސަލަ ބައްލަވައި ގާޒީ ފައްޔާޒު ޝާތިރު އއިްޔެ ކުރެއްވި ހުކުމްގައި ވަނީ، 17 ނޮވެމްބަރު 2021 ގެ 10:00 އަށް ދައުވާއާ ގުޅޭ ހެކި ލިސްޓު ހުށަހެޅުމަށް ސެމްރޮކް ކޮމްޕެނީއަށް ސިވިލްކޯޓުން އަންގާފައިވާ ކަމަށެވެ. އަދި އޮކްޓޫބަރު 31 އަށް އެ މައްސަލައިގައި ކޯޓަށް ޖަވާބު، ނުވަތަ ބަޔާން ފޮނުވުމަށް، ދައުވާ ކުރާ ސެމްރޮކް ކޮމްޕެނީގެ ބަދަލުގައި ކޯޓަށް ހާޒިރު ވާން އައްޔަން ކޮށްފައިވާ އަބުދުﷲ ހުސެއިނަށް އަމުރު ކޮށްފައިވާ ކަމަށެވެ. ނަމަވެސް އަމުރާ އެއްގޮތަށް އަމަލު ކޮށްފައި ނުވާ ކަމަށްވެސް ބުނެފައިވެއެވެ.\nއެހެންކަމުން އެ މައްސަލައިގައި ހެކި ލިސްޓް މެއިލް ކުރުމަށް އެންގި އެންގުމަށް އަމަލު ކޮށްފައި ނުވާތީ އާއި، ސެމްރޮކް ކޮމްޕެނީގެ ބަދަލުގައި ކޯޓަށް ހާޒިރު ވުމަށް އަބުދުﷲ ހުސެއިން އަށް ކޮށްފައިވާ އަމުރާ އެއްގޮތަށް އަމަލު ކޮށްފައި ނުވާތީ މި މައްސަލައިގެ ދައުވާ ފޯމު ބާތިލުކޮށް ގާޒީ ފައްޔާޒު ޝާތިރު އިއްޔެ ވަނީ ހުކުމް ކުރައްވައިފައެވެ.\nގުޅޭ ޓެގު ޓުއަރިޒަމް މިނިސްޓްރީ އޮފް ޓުއަރިޒަމް ސިވިލް ކޯޓް\nގަޒިއްޔާއެއް ބާތިލުކުރުމުގައި އަމަލުކުރި ގޮތުން ސިވިލް ކޯޓުގެ އިސްގާޒީ އަބްދުﷲ އަލީއަށް ފިޔަވަޅު އަޅައިފި\nޔޮޓް ޓުއާސްއަށް 22.7 މިލިއަން ޑޮލަރު ދޭން އެލައިޑްގެ މައްޗަށް ކުރި ހުކުމް ބާތިލުކޮށްފި